Lista han mga Sulod
© 2014 Watch Tower Bible and Tract Society of Pennsylvania.
Dayawa hi Kristo, an Mahimayaon nga Hadi!
PAHINA 3 • KARANTAHON: 99, 107
Magkalipay ha Kasal han Kordero!
PAHINA 8 • KARANTAHON: 109, 100
Hi Jehova—An Aton Paratagana Ngan Parapanalipod
PAHINA 16 • KARANTAHON: 60, 51
Hi Jehova—An Aton Gimaopayi nga Sangkay
PAHINA 21 • KARANTAHON: 91, 63
▪ Dayawa hi Kristo, an Mahimayaon nga Hadi!
▪ Magkalipay ha Kasal han Kordero!
Iginhigot ha hawak han Mesianiko nga Hadi an iya espada ngan nangabayo basi pirdihon an iya mga kaaway. Katapos han iya bug-os nga kadaogan, nagpakasal hiya ha usa nga mahusay nga maarasawa, nga may kaupod nga mga uray. Inin makalilipay nga mga panhitabo iginhulagway ha Salmo 45. Hibaroi kon ano an epekto hito ha imo.
▪ Hi Jehova—An Aton Paratagana Ngan Parapanalipod
▪ Hi Jehova—An Aton Gimaopayi nga Sangkay
Ano an mabulig basi mas maghilarom an aton apresasyon kan Jehova sugad nga aton langitnon nga Amay? Ini nga mga artikulo mabulig ha aton basi maparig-on an aton relasyon kan Jehova sugad nga aton Paratagana, Parapanalipod, ngan gimaopayi nga Sangkay. Magpapagios liwat ini ha aton nga buligan an iba nga pasidunggan hiya.
13 An Balo ha Sarepat Ginbalosan Tungod han Iya Pagtoo
26 Mga Pakiana Tikang ha mga Magbarasa
28 ‘Tan-awa an Katahom ni Jehova’
KOBRE: Inin matawo nga plasa (Michaelerplatz) ha Vienna maopay nga lugar para isangyaw ha iba an mensahe han Biblia. Makikita naton dinhi an sister nga nagsasangyaw ha Chinese nga yinaknan ngan nagtatanyag han libro nga Ano Gud ba an Igintututdo han Biblia?
20,923
2,201
10,987
Ha Vienna, an maopay nga sumat han Ginhadian iginsasangyaw na ha 25 nga yinaknan
“Ha [imo] kaharangdon sulong ha pagdarag-an.”—SAL. 45:4, MAOPAY NGA SUMAT.
1, 2. Kay ano nga sadang kita magin interesado ha Salmo 45?
AN MAHIMAYAON nga hadi nakikig-away tungod ha kamatuoran ngan katadongan basi pirdihon an iya mga kaaway. Katapos han iya bug-os nga kadaogan, nagpakasal hiya ha usa nga mahusay nga maarasawa. An hadi pagdadayawon ngan diri hingangalimtan han ngatanan nga henerasyon nga maabot. Ini an nangunguna nga tema han Salmo 45.
2 Kondi an Salmo 45 diri la makapainteres nga istorya nga may malipayon nga kataposan. An mga panhitabo nga gin-unabi dida hito may kapulsanan ha aton. May epekto ito ha aton kinabuhi yana ngan ha tidaraon. Salit usisahon naton hin maopay ini nga salmo.
3, 4. (a) Interesado kita ha ano nga “maopay nga butang,” ngan paonan-o ito makakaapekto ha aton kasingkasing? (b) Ha ano nga paagi ‘nagyayakan [kita] hin mga butang para ha hadi,’ ngan paonan-o an aton dila nagigin pariho hin pluma?
3 Basaha an Salmo 45:1. An “maopay nga butang” nga nakabantad ha kasingkasing han salmista nga tungod hito ‘nag-awas’ o napagios an iya kasingkasing amo an mga sumat mahitungod han hadi. An Hebreo nga berbo nga “nag-aawas” nagpapasabot hin “pagsukob,” o “pagkaladkad.” Tungod hinin “maopay nga butang,” an kasingkasing han salmista sugad hin nagkaladkad ha kadasig ngan an iya dila nagin pariho hin ‘pluma hin parasurat nga malaksi.’
4 Kumusta man kita? An maopay nga sumat mahitungod han Mesianiko nga Ginhadian usa nga maopay nga butang nga nakakabantad ha aton kasingkasing. Han 1914, an mensahe han Ginhadian nagin mas “maopay” nga butang. Tikang hito nga panahon, an mensahe nga iginpapasamwak diri na mahitungod han tiarabot pa la nga Ginhadian kondi mahitungod han usa nga tinuod nga gobyerno nga nagmamando na yana ha langit. Ini an “maopay nga sumat han Ginhadian” nga aton iginsasangyaw ha “bug-os nga inuukyan nga tuna sugad nga pamatuod ha ngatanan nga nasud.” (Mat. 24:14) An aton ba kasingkasing ‘nakaladkad,’ o napapagios, tungod han mensahe han Ginhadian? Madasigon ba nga iginsasangyaw naton an maopay nga sumat han Ginhadian? Pariho han salmista, ‘nagyayakan [kita] hin mga butang para ha hadi’—an aton Hadi nga hi Jesu-Kristo. Iginpapasamwak naton hiya sugad nga an nagmamando nga langitnon nga Hadi ha Mesianiko nga Ginhadian. Dugang pa, gin-aaghat naton an ngatanan, an mga magmarando ngan an mga ginmamandoan, nga magpasakop ha iya. (Sal. 2:1, 2, 4-12) Ngan an aton dila nagigin pariho hin ‘pluma hin parasurat nga malaksi’ tungod kay pirme naton ginagamit an Biblia ha aton pagsangyaw.
Malipayon nga iginpapasamwak naton an maopay nga sumat mahitungod han aton Hadi nga hi Jesu-Kristo
5. (a) Ha ano nga paagi nagin ‘matahom’ hi Jesus? (b) Paonan-o an Hadi nagyakan hin “makaruruyag nga mga pulong,” ngan paonan-o naton hiya masusubad?
5 Basaha an Salmo 45:2. An Kasuratan waray mag-unabi hin damu nga impormasyon mahitungod han hitsura ni Jesus. Pero sugad nga hingpit nga tawo, sigurado nga ‘matahom’ hiya. Kondi labi na nga nagin matahom hiya tungod han iya pagin matinumanon kan Jehova ngan han iya marig-on nga integridad. Dugang pa, gumamit hi Jesus hin “makaruruyag nga mga pulong” ha pagsangyaw han mensahe han Ginhadian. (Luc. 4:22; Juan 7:46) Ha aton pagsangyaw, nangangalimbasog ba kita nga subaron hiya pinaagi ha paggamit hin mga pulong nga makakapabantad ha kasingkasing han iba?—Col. 4:6.
6. Paonan-o hi Jesus ginbendisyonan han Dios ha “kadayonan”?
6 Tungod han bug-os-kasingkasing nga debosyon ni Jesus, ginbendisyonan ni Jehova an iya ministeryo dinhi ha tuna ngan ginbalosan hiya katapos niya mamatay sugad nga halad. Hi apostol Pablo nagsurat: “Han nagin tawo hiya [Jesus], nagpaubos hiya ngan nagin masinugtanon tubtob ha kamatayon, oo, kamatayon ha pasakitan nga kahoy. Tungod liwat hini nga hinungdan, iginbutang hiya han Dios ha hitaas nga posisyon ngan mahigugmaon nga gintagan hiya hin ngaran nga labaw han ngatanan nga ngaran, basi ha ngaran ni Jesus lumuhod an tagsa nga tuhod han mga aadto ha langit ngan aanhi ha tuna ngan aada ha ilarom han tuna, ngan an tagsa nga dila dayag nga kumarawat nga hi Jesu-Kristo an Ginoo para ha himaya han Dios nga Amay.” (Fil. 2:8-11) Ginbendisyonan ni Jehova hi Jesus ha “kadayonan” pinaagi han pagbanhawa ha iya ngan paghatagi hin imortal nga kinabuhi.—Roma 6:9.
7. Ha ano nga mga paagi gindihogan han Dios hi Jesus labaw han iya “mga kaupod”?
7 Basaha an Salmo 45:6, 7. Tungod kay hinigugma gud ni Jesus an katadongan ngan nangangalas hiya ha bisan ano nga mahimo magpasipara ha iya Amay, gindihogan hiya ni Jehova sugad nga Hadi han Mesianiko nga Ginhadian. Gindihogan hiya hin “lana han kalipayan” labaw han iya “mga kaupod,” nga amo an mga hadi han Juda nga tulin ni David. Ha ano nga mga paagi? Hi Jehova mismo an nagdihog ha iya. Gindihogan liwat hiya sugad nga Hadi ngan Hitaas nga Saserdote. (Sal. 2:2; Heb. 5:5, 6) Dugang pa, gindihogan hiya diri pinaagi hin lana kondi pinaagi han baraan nga espiritu, ngan an iya pagmando diri dinhi ha tuna kondi ha langit.
8. Kay ano nga masisiring nga ‘an Dios an lingkuranan nga hadianon ni Jesus,’ ngan kay ano nga makakasiguro kita nga matadong an iya ginhadian?
8 Han 1914, ginpalingkod ni Jehova an iya Anak sugad nga Mesianiko nga Hadi ha langit. ‘An setro han iya ginhadian amo an setro han katadongan,’ salit sigurado nga matadong ngan may hustisya an iya pagmando. Legal an iya awtoridad tungod kay an ‘Dios an iya lingkuranan nga hadianon.’ Karuyag sidngon, hi Jehova an pundasyon han iya ginhadian. Dugang pa, an pagmando ni Jesus magpapadayon ha “waray kataposan.” Diri ba daku gud nga kadungganan an pag-alagad kan Jehova ilarom han iya gamhanan nga pinili nga Hadi?
9, 10. (a) Kakan-o iginhigot ni Kristo ha hawak an iya espada, ngan paonan-o niya gin-gamit dayon ito? (b) Ha ano pa gagamiton ni Kristo an iya espada?
9 Basaha an Salmo 45:3. Ginsugo ni Jehova an Iya pinili nga Hadi nga ‘ihigot an iya espada ha iya hawak,’ pinaagi hito gintagan niya hi Jesus hin awtoridad basi makig-away ha ngatanan nga nakontra ha pagkasoberano han Dios ngan ipadapat an Iya paghukom ha ira. (Sal. 110:2) Tungod kay hi Kristo an diri napipirde nga Girriro nga Hadi, gintatawag hiya nga “maisog [o, “gamhanan,” NW].” Han 1914, iginhigot niya an iya espada ha iya hawak ngan nagin madaugon hiya kontra kan Satanas ngan ha mga demonyo, nga tikang ha langit iya iginhulog nganhi ha tuna.—Pah. 12:7-9.
10 Tinikangan pa la ito han madaugon nga pakig-away han Hadi. Kinahanglan niya “tapuson an iya pakig-away.” (Pah. 6:2) Ipapadapat pa ni Jehova an iya paghukom ha ngatanan nga bahin han sistema ni Satanas dinhi ha tuna, ngan kinahanglan mabungkag hi Satanas ngan an iya mga demonyo. An siyahan nga bubungkagon amo an Babilonya nga Gamhanan, an imperyo han buwa nga relihiyon ha kalibotan. Gagamiton ni Jehova an politikal nga mga magmarando ha pagbungkag hinin maraot nga “puta.” (Pah. 17:16, 17) Sunod, bubungkagon han Girriro nga Hadi an politikal nga sistema ni Satanas. Katapos hito, tatapuson ni Kristo nga gintatawag liwat nga “an anghel han kahiladman,” an iya pakig-away pinaagi ha paglabog kan Satanas ngan han iya mga demonyo ngadto ha kahiladman. (Pah. 9:1, 11; 20:1-3) Aton hisgotan kon paonan-o igintagna han Salmo 45 inin makalilipay nga mga panhitabo.
11. Ha ano nga paagi hi Kristo nakikig-away ‘tungod han kamatuoran’?
11 Basaha an Salmo 45:4. An Girriro nga Hadi diri nakikiggirra basi sakupon an mga teritoryo ngan an mga tawo. May maopay gud nga katuyoan an iya matadong nga pakiggirra. Nakikig-away hiya “tungod han kamatuoran, han kaaghop ngan han kamatadong.” An pinakaimportante nga kamatuoran nga kinahanglan depensahan amo an pagkasoberano ni Jehova ha bug-os nga uniberso. Gin-ayat ni Satanas an katungod ni Jehova ha pagmando han nagrebelde hiya. Tikang hito nga panahon, iton pinakaimportante nga kamatuoran ginkontra han mga demonyo ngan han mga tawo. Yana inabot na an panahon para makig-away an kan Jehova pinili nga Hadi basi parig-unon an kamatuoran nga hi Jehova an soberano ha kadayonan.
12. Ha ano nga paagi an Hadi susbaranan ha “kaaghop”?
12 An Hadi maopay liwat nga susbaranan ha “kaaghop.” Sugad nga bugtong nga Anak han Dios, hiya mismo nagpakita hin maopay nga susbaranan han pagpaubos ngan maunungon nga pagpasakop ha pagkasoberano han iya Amay. (Isa. 50:4, 5; Juan 5:19) An ngatanan nga maunungon nga sakop han Hadi kinahanglan magsubad han iya ehemplo ngan mapainubsanon nga magpasakop ha pagkasoberano ni Jehova. Adton nagbubuhat la hini an makakasulod ha iginsaad han Dios nga bag-o nga kalibotan.—Sak. 14:16, 17.
13. Ha ano nga paagi hi Kristo nakikig-away ‘tungod han katadongan’?
13 Hi Kristo nakikig-away liwat ‘tungod han katadongan.’ An katadongan nga gindidepensahan han Hadi amo an “pagkamatadong han Dios”—an suruklan ni Jehova ha kon ano an husto ngan sayop. (Roma 3:21; Deut. 32:4) Mahitungod han Hadi nga hi Jesu-Kristo, hi Isaias nagtagna: “An usa nga hadi maghahadi ha pagkamatadong.” (Isa. 32:1) An pagmando ni Jesus magpapahinabo nga matuman an saad nga “bag-o nga mga langit” ngan “bag-o nga tuna,” nga dida hito “maukoy an katadongan.” (2 Ped. 3:13) An ngatanan nga umurukoy hiton bag-o nga kalibotan kinahanglan sumunod ha mga suruklan ni Jehova.—Isa. 11:1-5.
14. Paonan-o an too nga kamot ni Kristo magbubuhat hin “magpakaharadlok nga mga butang”? (Kitaa an retrato ha tinikangan hini nga artikulo.)
14 Han nagtikang sumakay an Hadi ha iya busag nga kabayo, may-ada hiya espada nga nakahigot ha iya hawak. (Sal. 45:3) Kondi maabot an panahon nga iya ito huhulbuton pinaagi han iya too nga kamot. An salmista nagtagna: “An imo too nga kamot magtututdo ha imo hin mga magpakaharadlok nga mga butang.” (Sal. 45:4) Kon ipadapat na ni Jesu-Kristo an paghukom ni Jehova ha Armagedon, magbubuhat hiya hin “magpakaharadlok nga mga butang” kontra ha iya mga kaaway. Diri kita maaram kon ano an iya gagamiton ha pagbungkag han sistema ni Satanas. Kondi magigin makaharadlok gud ito para ha mga naukoy ha tuna nga diri nasunod ha pahamangno nga magpasakop ha pagmando han Hadi. (Basaha an Salmo 2:11, 12.) Ha tagna ni Jesus may kalabotan ha panahon han kataposan, nagsiring hiya nga an mga tawo “madidismayo tungod ha kahadlok ngan pagpinamulat han mga mahitatabo ha bug-os nga inuukyan nga tuna, kay mababay-og an gamhanan nga mga butang ha langit.” Hiya nagdugang: “Ngan makikita nira an Anak han tawo nga nalusad upod han dampog nga may gahum ngan daku nga himaya.”—Luc. 21:26, 27.
15, 16. Hin-o an magkukompwesto han “kasundalohan” nga masunod kan Kristo ha pakig-away?
15 Gin-unabi ha libro han Pahayag an pag-abot han Hadi nga “may gahum ngan daku nga himaya” basi ipadapat an paghukom. Ito nasiring: “Nakita ko nga naabrihan an langit. Kitaa! usa nga busag nga kabayo, ngan an nasakay hito gintatawag nga Matinumanon ngan Totoo. Naghuhukom hiya ngan nakikiggirra uyon ha katadongan. Ngan an kasundalohan ha langit nga nakasakay ha busag nga mga kabayo nagsinunod ha iya, ngan an ira sul-ot nga bado busag, limpyo, ngan maopay an klase han tela. Ha iya baba nagawas an matarom ngan hilaba nga espada nga gagamiton niya ha pag-atake ha mga nasud. Mamandoan niya hira gamit an tungkod nga puthaw. Sugad man, iya tatamaktamakan an purog-an han ubas han duro nga kasina han Dios nga Makagarahum-ha-ngatanan.”—Pah. 19:11, 14, 15.
16 Hin-o an magkukompwesto han langitnon nga “kasundalohan” nga masunod kan Kristo ha pakig-away? Han siyahan nga iginhigot ni Jesus ha iya hawak an iya espada basi paiwason ha langit hi Satanas ngan an mga demonyo, kaupod niya an “iya mga anghel.” (Pah. 12:7-9) Baga hin makatadunganon an paghunahuna nga ha girra ha Armagedon, kaapi ha kasundalohan ni Jesus an baraan nga mga anghel. May iba pa ba nga kaapi hito nga kasundalohan? Hi Jesus nagsaad ha iya dinihogan nga kabugtoan: “An nagdadaog ha pakig-away ngan nagsusubad han akon mga buhat tubtob ha kataposan tatagan ko hin awtoridad ha mga nasud, pariho han awtoridad nga nakarawat ko tikang ha akon Amay. Pagmamandoan niya an katawohan gamit an tungkod nga puthaw basi mabuong hira pariho hin mga surudlan nga hinimo tikang ha lapok.” (Pah. 2:26, 27) Salit kaapi liwat ha langitnon nga kasundalohan ni Kristo an iya dinihogan nga kabugtoan, nga hito nga panahon makakakarawat na han ira balos ha langit. An dinihogan nga iya mga igkasi-magmarando aada ha iya sapit kon buhaton na niya an “magpakaharadlok nga mga butang” samtang iya ginmamandoan an mga nasud gamit an tungkod nga puthaw.
17. (a) Ano an ginsisimbolohan han busag nga kabayo nga ginsasakyan ni Kristo? (b) Ano an ginsisimbolohan han espada ngan han pana?
17 Basaha an Salmo 45:5. An Hadi nasakay ha busag nga kabayo nga nagsisimbolo han limpyo ngan matadong nga pakig-away ha paniplatan ni Jehova. (Pah. 6:2; 19:11) Labot la ha espada, may-ada liwat hiya pana. Aton mababasa: “Nakita ko an usa nga busag nga kabayo, ngan an nasakay hito may pana; ngan gintagan hiya hin korona, ngan sinulong hiya basi pirdihon an mga kaaway ngan tapuson an iya pakig-away.” An espada ngan an pana nagsisimbolo han paagi nga gagamiton ni Kristo ha pagpadapat han paghukom ha iya mga kaaway.
18. Paonan-o mapapamatud-an nga ‘matarom an mga pana’ ni Kristo?
18 Pinaagi hin siday, igintagna han salmista nga ‘matarom an mga pana’ han Hadi, nalapos ito ha ‘kasingkasing han iya mga kaaway’ ngan ‘nagtutumba han katawohan ha ubos niya.’ An pamatay mahitatabo ha bug-os nga tuna. An tagna ni Jeremias nasiring: “An mga pamamatayon ni Jehova makikita hadto nga adlaw tikang ha usa nga kataposan han tuna bisan ngadto ha luyo nga kataposan han tuna.” (Jer. 25:33) An pariho nga tagna nasiring: “Nakita ko liwat an usa nga anghel nga natindog ha adlaw, ngan ginuliat hiya ngan nagsiring ha ngatanan nga tamsi nga nagkakalupad ha kabutngaan han langit ngan tuna: ‘Kadi, pagkatirok kamo para ha daku nga panihapon han Dios, basi niyo kaunon an unod han mga hadi, an unod han mga kumander ha militar, an unod han magkusog nga kalalakin-an, an unod han mga kabayo ngan han mga sakay hito, an unod han ngatanan, han mga tawo nga may kagawasan sugad man han mga uripon, ngan han mga ubos ngan mga prominente.’”—Pah. 19:17, 18.
19. Paonan-o madaugon nga tatapuson ni Kristo an iya pakig-away?
19 Katapos bungkagon ni Kristo an maraot nga sistema ni Satanas dinhi ha tuna, ha iya ‘pagkaharangdon’ padayon hiya nga ‘magdadaog.’ (Sal. 45:4, Maopay nga Sumat) Iya tatapuson an iya pakig-away pinaagi ha paglabog kan Satanas ngan han mga demonyo ngadto ha kahiladman. Magpapabilin hira didto tubtob nga matapos an Usa ka Yukot ka Tuig nga Pagmando. (Pah. 20:2, 3) Tungod kay hito nga panahon an Yawa ngan an iya mga demonyo sugad hin patay na nga waray mahihimo, diri na nira maiimpluwensyahan an mga umurukoy ha tuna. An katawohan bug-os nga magpapasakop ha ira madaugon ngan mahimayaon nga Hadi. Kondi antes magin paraiso an bug-os nga tuna, may usa pa nga hinungdan nga dumuyog hira ha kalipay han ira Hadi ngan ha iya mga kaupod ha langit. Iton makalilipay nga panhitabo hihisgotan ha sunod nga artikulo.
“Magkalipay kita ngan magrayhak . . . kay inabot na an kasal han Kordero.”—PAH. 19:7.
1, 2. (a) Kan kanay kasal an maghahatag hin kalipay ha langit? (b) Ano an nabangon nga mga pakiana?
PIRME nagkikinahanglan hin daku nga panahon para maiandam an usa nga kasal. Kondi tatagdon naton an espesyal hinduro nga kasal—an usa nga hadianon nga kasal. Hunahunaa la! Mga 2,000 ka tuig na ito nga igin-inandam. Ngan yana, nagtitikahirani na ito nga pagtampo han karaslon nga lalaki ngan han iya maarasawa. Diri na mag-iiha, an malipayon nga musika mababatian ha bug-os nga palasyo han Hadi, ngan an daku nga mga grupo ha langit magkakanta: “Dayawa niyo hi Jah, kay hi Jehova nga aton Dios nga Makagarahum-ha-ngatanan nagtikang na paghadi. Magkalipay kita ngan magrayhak ngan maghimaya ha iya, kay inabot na an kasal han Kordero ngan an iya maarasawa andam na.”—Pah. 19:6, 7.
2 “An Kordero,” nga an iya kasal maghahatag hin kalipay ha langit, amo hi Jesu-Kristo. (Juan 1:29) Ano an iya isusul-ot para han kasal? Hin-o an iya maarasawa? Paonan-o an iya maarasawa igin-aandam para han kasal? San-o mahitatabo an kasal? Kon ini nga kasal maghahatag hin kalipay ha langit, maduyog ba liwat ha kalipay adton may paglaom nga mabuhi ha waray kataposan dinhi ha tuna? Karuyag gud naton hibaroan an baton hini nga mga pakiana salit padayon nga usisahon naton an Salmo 45.
3, 4. (a) Ano an ginsisiring mahitungod han bado nga pankasal han Karaslon nga lalaki, ngan ano an nakakadugang han iya kalipay? (b) Hin-o an “mga anak nga babaye han mga hadi” ngan an “hadi nga babaye” nga naduyog ha kalipay han Karaslon nga lalaki?
3 Basaha an Salmo 45:8, 9. Iginsul-ot han Karaslon nga hi Jesu-Kristo an iya hadianon nga bado nga pankasal. Angayan gud la nga mahamot hinduro ito pariho hadton “gimamaupayi nga mga pahamot,” sugad han mirra ngan kasia, nga iginsasalakot ha baraan nga lana nga ginagamit ha pagdihog ha Israel.—Eks. 30:23-25; Maopay nga Sumat.
4 An maopay nga musika nga nababatian ha bug-os nga palasyo nakakadugang han kalipay han Karaslon nga lalaki samtang nagtitikahirani an iya kasal. Naduyog ha iya kalipay an “hadi nga babaye,” an langitnon nga bahin han organisasyon han Dios, nga nag-uupod han “mga anak nga babaye han mga hadi,” nga amo an baraan nga mga anghel. Makalilipay gud pamatian an mga tingog ha langit nga nagpapahayag: “Magkalipay kita ngan magrayhak . . . kay inabot na an kasal han Kordero”!
5. Hin-o an magigin “asawa han Kordero”?
5 Basaha an Salmo 45:10, 11. Nakilala na naton an Karaslon nga lalaki, pero hin-o an iya maarasawa? Simboliko hiya nga maarasawa nga ginkukompwesto han mga membro han kongregasyon nga ginpapangunahan ni Jesu-Kristo. (Basaha an Efeso 5:23, 24.) Magigin bahin hira han Mesianiko nga Ginhadian ni Kristo. (Luc. 12:32) Inin 144,000 nga dinihogan nga mga Kristiano “padayon nga nasunod ha Kordero bisan diin hiya kumadto.” (Pah. 14:1-4) Nagin “asawa [hira] han Kordero” ngan maukoy hira ha langit upod niya.—Pah. 21:9; Juan 14:2, 3.
6. Kay ano nga an mga dinihogan gintawag nga “anak nga babaye han hadi,” ngan kay ano nga ginsugo hira nga ‘kalimtan an ira katawohan’?
6 An maarasawa waray la tawaga nga “O anak nga babaye” kondi gintawag liwat hiya nga “an anak nga babaye han hadi.” (Sal. 45:13) Hin-o ini nga “hadi”? Hi Jehova. Iya gin-ampon an dinihogan nga mga Kristiano sugad nga iya “mga anak.” (Roma 8:15-17) Tungod kay magigin langitnon hira nga mga maarasawa, ginsugo hira: ‘Hingalimti an imo kalugaringon nga katawohan, ngan an balay han imo [unudnon] nga amay.’ Kinahanglan ‘pirme nira hunahunaon an mga butang ha kahitas-an, diri an mga butang ha tuna.’—Col. 3:1-4.
7. (a) Paonan-o igin-aandam ni Kristo an iya maarasawa? (b) Ano an pagtagad han maarasawa ha iya magigin bana?
7 Ha sulod hin mga siglo na, igin-aandam ni Kristo an iya maarasawa para ha ira kasal ha langit. Iginsaysay ni apostol Pablo nga “hinigugma han Kristo an kongregasyon ngan iginhatag an iya kalugaringon para hito, basi niya mabaraan ito, nga ginlilimpyohan ito pinaagi ha paghugasi hin tubig, nga amo an pulong han Dios, kay karuyag niya nga an kongregasyon magin dungganon ha iya pagkita, waray buring, waray depekto, o bisan ano nga sugad hito, lugod magin baraan ngan waray hugaw.” (Efe. 5:25-27) Ginsidngan niya an mga dinihogan ha kadaan nga Corinto: “Naabugho ako tungod ha iyo pariho han pangabugho han Dios, kay iginsaad ko nga ipakasal kamo ha usa nga lalaki basi maipresentar ko kamo ha Kristo sugad hin putli nga birhen.” (2 Cor. 11:2) Tungod kay an pagsingba han maarasawa limpyo ngan ginkakarawat han Dios, gintatagad hiya han Hadi nga hi Jesu-Kristo sugad nga ‘matahom.’ Ngan gintatagad hi Kristo han iya maarasawa sugad nga “ginoo” ngan ‘gintatahod’ sugad nga magigin bana.
8. Kay ano nga angayan la nga an maarasawa nga babaye iginhulagway sugad nga “makaruruyag kaopay”?
8 Basaha an Salmo 45:13, 14a. An maarasawa nga babaye iginpresentar sugad nga “makaruruyag kaopay” para ha hadianon nga kasal. Ha Pahayag 21:2, igintanding hiya ha usa nga syudad, an Bag-o nga Jerusalem, ngan gin-adornohan para ha iya magigin bana. Inin syudad ha langit may-ada han “himaya han Dios” ngan nagraranggat “sugad han haspe nga bato nga nag-iinggat sugad katin-aw han kristal.” (Pah. 21:10, 11) An karanggat han Bag-o nga Jerusalem iginhulagway hin maopay ha libro han Pahayag. (Pah. 21:18-21) Diri urusahon nga iginhulagway han salmista an maarasawa nga babaye sugad nga “makaruruyag kaopay”! Angayan la ito tungod kay an hadianon nga kasal mahitatabo ha langit.
9. Hin-o an “hadi” diin igindul-ong an maarasawa nga babaye, ngan ano an bado han maarasawa nga babaye?
9 An maarasawa nga babaye igindul-ong ha iya magigin bana—an Mesianiko nga Hadi. Igin-inandam hiya han Hadi, ‘ginlilimpyohan hiya pinaagi ha paghugasi hin tubig, nga amo an pulong han Dios.’ “Baraan [hiya] ngan waray hugaw.” (Efe. 5:26, 27) An maarasawa nga babaye kinahanglan liwat magsul-ot hin bado nga angayan hito nga okasyon. Ngan ito gud an iya ginbuhat! Oo, an “iya panapton sinamayan hin bulawan,” ngan “ha mga sul-ot nga panapton nga binurdahan hiya igdudul-ong ngadto ha hadi.” Tungod kay ikakasal hiya ha Kordero, “gintugotan hiya nga magsul-ot hin bado nga mainggat, limpyo, ngan maopay an klase han tela, kay an maopay nga klase hin tela nagsisimbolo han matadong nga mga buhat han mga baraan.”—Pah. 19:8.
10. San-o mahitatabo an kasal han Kordero?
10 Basaha an Pahayag 19:7. San-o mahitatabo an kasal han Kordero? Bisan kon an Pahayag 19:7 nasiring nga an “iya maarasawa andam na” para han kasal, an sunod nga mga bersikulo hito diri naghuhulagway han aktuwal nga kasal. Lugod matin-aw nga naghuhulagway ito mahitungod han kataposan nga bahin han daku nga kasakitan. (Pah. 19:11-21) Nangangahulogan ba ini nga an kasal mahitatabo antes tapuson han Karaslon nga Hadi an iya pakig-away? Diri. An mga bisyon ha libro han Pahayag waray ipresentar uyon ha sunod-sunod nga mga hitabo. Ha Salmo 45, an hadianon nga kasal mahitatabo katapos ihigot ha hawak han Hadi nga hi Jesu-Kristo an iya espada ngan ‘sumulong ha pagdarag-an’ kontra ha iya mga kaaway.—Sal. 45:3, 4.
11. Ha ano nga pagkasunod-sunod nga panhitabo tatapuson ni Kristo an iya pakig-away?
11 Salit masisiring naton nga an pagkasunod-sunod han mga panhitabo amo ini: Siyahan, ipapadapat an paghukom ha “gamhanan nga puta,” an Babilonya nga Gamhanan, an imperyo han buwa nga relihiyon ha kalibotan. (Pah. 17:1, 5, 16, 17; 19:1, 2) Sunod, ipapadapat ni Kristo an paghukom han Dios ha iba pa nga bahin han maraot nga sistema ni Satanas ha tuna pinaagi ha pagbungkag hito ha Armagedon, an “pakiggirra ha daku nga adlaw han Dios nga Makagarahum-ha-ngatanan.” (Pah. 16:14-16; 19:19-21) Ha urhi, tatapuson han Girriro nga Hadi an iya pakig-away pinaagi ha paglabog kan Satanas ngan ha mga demonyo ngadto ha kahiladman nga tungod hito sugad hira hin patay na nga waray mahihimo.—Pah. 20:1-3.
12, 13. (a) San-o mahitatabo an kasal han Kordero? (b) Ha langit, hin-o an magkakalipay ha kasal han Kordero?
12 An dinihogan nga mga Kristiano nga namamatay durante han presensya ni Kristo ginbabanhaw ngadto ha langit. Diri mag-iiha katapos bungkagon an Babilonya nga Gamhanan, titirukon ni Jesus an ngatanan nga nanhibilin nga membro han maarasawa nga klase. (1 Tes. 4:16, 17) Salit antes magtikang an girra ha Armagedon, ngatanan nga membro han “maarasawa” aadto na ha langit. Katapos hito nga girra, mahimo na mahitabo an kasal han Kordero. Magigin makalilipay gud ito nga okasyon! An Pahayag 19:9 nasiring: “Malipayon an mga gin-imbitar ha panihapon ha kasal han Kordero.” Oo, magigin malipayon gud an 144,000 nga membro han maarasawa nga klase. Ngan an Karaslon nga Hadi malilipay gud nga an ngatanan han iya hadianon nga kaupod simboliko nga ‘nakaon ngan nainom kaupod niya ha lamesa han iya Ginhadian.’ (Luc. 22:18, 28-30) Kondi diri la an Karaslon nga lalaki ngan an iya maarasawa an malilipay ha ira kasal.
13 Sugad han gin-unabi na, an daku hinduro nga grupo ha langit urosa nga magkakanta: “Magkalipay kita ngan magrayhak ngan maghimaya ha iya [Jehova], kay inabot na an kasal han Kordero ngan an iya maarasawa andam na.” (Pah. 19:6, 7) Kondi kumusta man an mga surugoon ni Jehova dinhi ha tuna? Maduyog ba liwat hira hito nga kalipay?
14. Hin-o an ‘uray nga mga kaupod’ han maarasawa nga babaye nga gin-unabi ha Salmo 45?
14 Basaha an Salmo 45:12, 14b, 15. Igintagna ni propeta Sakarias nga ha panahon han kataposan, an mga tawo ha mga nasud malilipay gud ha pakig-upod ha nanhibilin han espirituwal nga Israel. Hiya nagsurat: “Hadto nga mga adlaw mahinanabo, nga an napulo ka tawo tikang ha ngatanan nga yinaknan han mga nasud magunit, hira magunit han saya niya nga usa nga Judio, ha pagsiring: Kami maupod ha iyo, kay kami nakabati nga an Dios aada kaupod niyo.” (Sak. 8:23) Ha Salmo 45:12, inin simboliko nga ‘napulo nga tawo’ gin-unabi sugad nga an “anak nga babaye ha Tiro” ngan ‘an mga salapion ha mga tawo.’ Makadto hira ha mga dinihogan nga nanhibilin ngan magdadara hin mga regalo, basi uyonan hira ngan buligan ha espirituwal. Tikang han 1935, gintugotan han minilyon nga tawo nga dad-on hira han mga nanhibilin “ngadto ha pagkamatadong.” (Dan. 12:3) Ginputli hinin maunungon nga mga kaupod han mga dinihogan an ira kinabuhi ngan nagin espirituwal hira nga mga uray. Inin ‘uray nga mga kaupod’ han maarasawa nga babaye nagdedikar han ira kalugaringon kan Jehova ngan ira ginpamatud-an nga matinumanon hira nga mga sakop han Karaslon nga Hadi.
15. Paonan-o ginsusuportahan han ‘uray nga mga kaupod’ adton maarasawa nga klase nga aanhi pa ha tuna?
15 An mga nanhibilin han maarasawa nga klase mapasalamaton gud hinin ‘uray nga mga kaupod’ tungod han ira madasigon nga pagsuporta ha pagsangyaw han “maopay nga sumat han Ginhadian” ha bug-os nga tuna. (Mat. 24:14) Diri la an “espiritu ngan an karaslon nga babaye [an] padayon nga nasiring: ‘Kadi!’” kondi pati adton mga nakakabati nasiring: “Kadi!” (Pah. 22:17) Oo, hinbatian han “iba nga mga karnero” an mga membro han mga dinihogan nga nasiring “Kadi!” ngan dumuyog hira ha ira ha pagsiring “Kadi!” ngadto ha mga umurukoy ha tuna.—Juan 10:16.
16. Ano nga pribilehiyo an iginhatag ni Jehova ha iba nga karnero?
16 Hinigugma han nanhibilin nga mga dinihogan an ira mga kaupod, ngan nalilipay hira ha paghibaro nga an Amay han Karaslon nga lalaki, hi Jehova, tumugot nga inin iba nga karnero makapribilehiyo nga dumuyog ha duro nga kalipay para ha kasal han Kordero didto ha langit. Igintagna nga inin ‘uray nga mga kaupod’ ‘idudul-ong bunyog an karayhak ngan kalipay.’ Oo, an iba nga karnero nga naglalaom nga mabuhi ha waray kataposan dinhi ha tuna, maduyog ha kalipay han pamilya ni Jehova ha bug-os nga uniberso kon mahitabo na ha langit an kasal han Kordero. Angayan gud la nga iginhuhulagway han libro han Pahayag an mga membro han “daku nga grupo” sugad nga “natindog . . . ha atubangan han trono ngan ha atubangan han Kordero.” Nagbubuhat hira hin sagrado nga pag-alagad kan Jehova ha tunan-on nga bungsaran han iya espirituwal nga templo.—Pah. 7:9, 15.
17, 18. Paonan-o magigin mabungahon an kasal han Kordero, ngan hin-o an magigin mga anak ni Kristo durante han iya Usa ka Yukot ka Tuig nga Pagmando?
17 Basaha an Salmo 45:16. An ‘uray nga mga kaupod’ han langitnon nga maarasawa ni Kristo mas malilipay pa gud kon makita nira nga an ginkasal magin mabungahon na ha bag-o nga kalibotan. Ipupokus han Karaslon nga Hadi an iya atensyon dinhi ha tuna ngan iya babanhawon an iya tunan-on nga “mga amay,” o kaapoy-apoyan nga magigin iya mga “anak” dinhi ha tuna. (Juan 5:25-29; Heb. 11:35) Tikang ha ira, magtutoka hiya hin “mga prinsipe ha bug-os nga tuna.” Sigurado nga hi Kristo magtutoka hin iba pa tikang ha matinumanon nga mga tigurang yana basi manguna ha bag-o nga kalibotan.—Isa. 32:1.
18 Durante han Usa ka Yukot ka Tuig nga Pagmando ni Kristo, magigin amay liwat hiya han iba. Ha pagkamatuod, magigin Amay hi Jesus han ngatanan nga umurukoy ha tuna nga makakakarawat han kinabuhi nga waray kataposan tungod kay nagpakita hira hin pagtoo ha iya halad lukat. (Juan 3:16) Salit hiya an ira magigin “Amay ha Kadayonan.”—Isa. 9:6, 7.
19, 20. Paonan-o nakakaapekto ha ngatanan nga Kristiano yana an makalilipay nga mga panhitabo nga gin-unabi ha Salmo 45?
19 Basaha an Salmo 45:1, 17. Oo, an mga panhitabo nga nakarekord ha Salmo 45 nakakaapekto ha ngatanan nga Kristiano. An mga dinihogan nga nanhibilin dinhi ha tuna interesado gud ha paglaom nga ha diri na mag-iiha makakaupod nira ha langit an ira kabugtoan ngan an Karaslon nga lalaki. An iba nga karnero napapagios nga magin mas mapinasakupon ha ira mahimayaon nga Hadi ngan nagpapasalamat hira ha pribilehiyo nga magin kaupod han mga nanhibilin dinhi ha tuna nga membro han iya maarasawa nga klase. Katapos han ira kasal, hi Kristo ngan an iya mga kaupod ha Ginhadian hura nga magbibendisyon ha mga umurukoy ha tuna.—Pah. 7:17; 21:1-4.
20 Samtang ginpapamulat naton an katumanan han “maopay nga butang” may kalabotan ha Mesianiko nga Hadi, diri ba kita napapagios nga ipakilala an iya ngaran? Hinaot kaupod kita hadton mga ‘magpapasalamat ha Hadi ha waray kataposan.’
GINHAHANGKOPAN han usa nga pobre nga balo nga babaye an iya anak nga lalaki, an iya bugtong nga anak. Diri hiya makatoo han iya nakikita. Diri pa la maiha, ginhinangkopan niya an patay nga lawas hito. Pero yana, malipayon nga ginkikita niya an iya nabanhaw nga anak samtang nahiyom ito. “Tan-awa,” siring han iya bisita, “an imo anak nga lalaki buhi.”
Inin makalilipay nga asoy han pagkabanhaw nahitabo haros 3,000 ka tuig na an naglabay. Mababasa mo ito ha 1 Hadi kapitulo 17. An bisita amo an propeta han Dios nga hi Elias. Ngan hin-o man an nanay? Usa hiya nga balo nga waray ngarani nga naukoy ha bungto han Sarepat. An pagkabanhaw han iya anak usa nga hitabo ha iya kinabuhi nga nagparig-on gud han iya pagtoo. Samtang ginhihisgotan naton an mahitungod ha iya, mahibabaro kita hin importante nga mga leksyon.
Igintagna ni Jehova nga magkakaada hin maiha nga huraw ha nasasakopan ni Ahab, an maraot nga hadi han Israel. Katapos ito igpahibaro ni Elias, igintago hiya han Dios tikang kan Ahab ngan milagroso nga ginpakaon an propeta hin tinapay ngan karne nga gindara ha iya pinaagi han mga uwak. Katapos, hi Jehova nagsiring kan Elias: “Bangon, kumadto ka ha Sarepat, nga sakop ha Sidon, ngan mag-ukoy ka didto: kitaa, ako nagsugo hin usa nga balo nga babaye didto pagsustento ha imo.”—1 Hadi 17:1-9.
Pag-abot ni Elias ha Sarepat, nakita niya an usa nga pobre nga balo nga namumurot hin kahoy. Hiya ba an balo nga magtatagana hin pagkaon para ha propeta? Paonan-o niya ito mahihimo nga pobre man hiya hinduro? Bisan kon bangin nagruhaduha hi Elias, nakiistorya hiya ha balo. Nagsiring hiya, “Dad-i ako, nanginginyupo ako ha imo, ma gutiay nga tubig dida ha surudlan, nga ako makainom.” Han tikuha na hin tubig an balo, hi Elias nagsiring: “Dad-i ako, nanginginyupo ako ha imo, mausa ka tipik nga tinapay.” (1 Hadi 17:10, 11) An balo may maihahatag nga tubig, kondi waray hiya maihahatag nga tinapay.
An balo binaton, “sugad nga buhi hi Jehova nga imo Dios, waray ako torta, kondi usa la ka kumo nga harina dida ha tadyaw, ngan gutiay nga lana dida ha tibud: ngan, kitaa ako nagtitirok hinin duduha nga kagingking, nga ako makasulod ngan magdigamo hini para ha akon ngan ha akon anak nga lalaki, nga kami makakaon hini, ngan mamatay.” (1 Hadi 17:12) Tagdon naton kon ano an iginpapakita hini nga pag-istoryahay.
Maaram an balo nga hi Elias usa nga mahadlukon ha Dios nga Israelita. Makikita ito ha iya ginsiring nga “sugad nga buhi hi Jehova nga imo Dios.” Bisan kon baga hin may kahibaro hiya mahitungod han Dios han Israel, pero diri pa ito sugad kahilarom basi tawagon niya hi Jehova nga “akon Dios.” Naukoy hiya ha Sarepat, usa nga bungto ha Fenisia nga “sakop” han Sidon. Posible gud nga an mga taga-Sarepat mga magsiringba ni Baal. Bisan pa hito, may nakita hi Jehova nga maopay nga kalidad hini nga balo.
Bisan kon ini nga balo nagkinabuhi upod han mga nagsisingba ha mga dios-dios, nagpakita hiya hin pagtoo. Ginpakadto ni Jehova hi Elias hini nga balo para ha kaopayan han balo ngan han propeta. May mahibabaroan kita nga importante nga leksyon tikang hini.
Diri ngatanan nga taga-Sarepat nga magsiringba ni Baal magraot hinduro. Pinaagi ha pagsugoa kan Elias ngadto hini nga balo, iginpakita ni Jehova nga Iya gintatagad an mga tawo nga may maopay nga intensyon nga diri pa nag-aalagad ha Iya. Oo, “ha tagsa nga nasud an tawo nga nahahadlok ha [Dios] ngan nagbubuhat han matadong ginkakarawat niya.”—Buh. 10:35.
Pira daw la nga mga tawo ha iyo teritoryo an pariho han balo ha Sarepat? Bisan kon napapalibotan hira hin mga tawo nga membro han buwa nga relihiyon, bangin naghihingyap hira hin mas maopay nga relihiyon. Bangin may gutiay o waray gud hira kahibaro mahitungod kan Jehova salit nagkikinahanglan hira hin bulig basi karawaton an putli nga pagsingba. Ginbibiling ngan ginbubuligan mo ba an sugad nga mga tawo?
Tagda hin maopay an ginpabuhat ni Elias ha balo. Ginsidngan pa la hiya han balo nga katapos niya magluto han ultimo nga pagkaon nira nga magnanay, makakakaon hira ngan mamamatay. Pero ano an ginsiring ni Elias? “Ayaw kahadlok; kadto na ngan buhata an sugad han imo iginsiring; kondi ighimo ako anay hini ma gutiay nga torta, ngan dad-a ini nganhi ha akon, ngan taliwan paghimo para ha imo ngan ha imo anak nga lalaki. Kay ha sugad hini nagsiring hi Jehova, an Dios ha Israel: An tadyaw han harina diri kauubusan, ngan diri an tibud han lana magkukulang, ngada han adlaw nga hi Jehova magpadara han uran ngada ha tuna.”—1 Hadi 17:11-14.
An pipira bangin sumiring, ‘Ihahatag ko an ultimo namon nga pagkaon? Seryoso ka?’ Kondi diri sugad hito an reaksyon han balo. Bisan kon gutiay la an iya hinbabaroan mahitungod kan Jehova, tumoo hiya kan Elias ngan ginbuhat an ginhangyo hito. Daku gud ito nga pagsari ha iya pagtoo, ngan maaramon gud an iya nagin desisyon!
Waray pabay-i han Dios iton pobre nga balo. Sugad la han iginsaad ni Elias, ginpadamu ni Jehova an gutiay na la nga nasasalin nga suplay han pagkaon basi makasustento kan Elias, ha balo, ngan ha iya anak tubtob nga matapos an huraw. Oo, “an tadyaw han harina waray kaubusi, ngan an tibod han lana waray magkulang, sumala han pulong ni Jehova, nga iya iginyakan pinaagi kan Elias.” (1 Hadi 17:16; 18:1) Kon waray buhata hini nga balo an ginhangyo ni Elias, an tinapay nga iya ginhimo tikang ha iya gutiay na la nga harina ngan lana bangin amo na gud man an iya ultimo nga pagkaon. Kondi, nagpakita hiya hin pagtoo, sinarig kan Jehova, ngan ginpakaon anay hi Elias.
An usa nga leksyon nga aton mahibabaroan tikang hini amo nga ginbibendisyonan han Dios adton nagpapakita hin pagtoo. Kon naatubang ka hin pagsari ha imo integridad ngan nagpapakita ka hin pagtoo, bubuligan ka ni Jehova. Hiya magigin Paratagana, Parapanalipod, ngan Sangkay basi buligan ka nga malamposan an mga pagsari.—Eks. 3:13-15.
An 1898 nga Zion’s Watch Tower nagtutdo hini nga leksyon tikang ha istorya mahitungod han balo: “Kon an balo may pagtoo nga ginkikinahanglan basi sumugot, takos hiya han bulig han Ginoo pinaagi han Propeta; kondi kon waray hiya magpakita hin pagtoo, posible nga iba nga balo an magpakita hin pagtoo. Salit nadepende ha aton—samtang naglalakat ha dalan han kinabuhi, gindadara kita han Ginoo ha mga kahimtang diin ginsasarihan niya an aton pagtoo. Kon magpakita kita hin pagtoo makakarawat naton an bendisyon; kon diri, mawawara ito ha aton.”
Kon nakakaeksperyensya kita hin pagsari, kinahanglan naton pamilngon an bulig han Dios pinaagi han Kasuratan ngan han aton mga publikasyon nga basado ha Biblia. Ngan kinahanglan naton gumios uyon ha giya ni Jehova bisan kon makuri an pagbuhat hito. Oo, bibendisyonan kita kon susundon naton inin maaramon nga sagdon: “Sarig kan Jehova ha bug-os mo nga kasingkasing, ngan ayaw sandig dida ha imo kalugaringon nga pagsabot: Ha ngatanan mo nga dalan kilalaha hiya, ngan hiya magtututdo han imo mga agianan.”—Prob. 3:5, 6.
Masasarihan na liwat an pagtoo han balo. “Katapos hini nga mga bagay,” siring han Biblia, “an anak nga lalaki han babaye, an tag-iya han balay, nasakit; ngan an iya sakit uraura, nga waray na pagginhawa nga nahabilin ha iya.” Tungod kay karuyag hibaroan kon kay ano nga nahitabo ini nga trahedya, an nasusubo nga nanay nagsiring kan Elias: “Ano in bubuhaton ko ha imo, O ikaw nga tawo han Dios? Ikaw nakanhi ha akon ha pagdara han akon sala ha panumduman, ngan ha pagpatay han akon anak nga lalaki.” (1 Hadi 17:17, 18) Ano an iginpapasabot hini nga mga pulong?
May nahinumdoman ba nga sala an balo nga nakasamok han iya konsensya? Ginhunahuna ba niya nga sirot han Dios an kamatay han iya anak ngan hi Elias mensahero han Dios nga nagpapahinabo hin kamatayon? Waray ginsisiring an Biblia, kondi ini an sigurado: An balo waray mag-akusar ha Dios hin anoman nga diri pagkamatadong.
Sigurado nga diri makatoo hi Elias ha kamatay han anak han balo ngan ha pagsuspetsahi ha iya nga hiya mismo an hinungdan han duro nga kasubo han balo tungod han kamatyi. Katapos dad-on ni Elias an patay nga lawas han bata ngadto ha kwarto ha may atop, hiya nagsinggit: “O Jehova nga akon Dios. Nagdara ka ba liwat hin karautan nganhi hinin balo nga babaye nga akon hinahapitan, pinaagi ha pagpatay han iya anak nga lalaki?” Kon tutugotan ni Jehova nga dugang nga mag-antos inin buotan ngan maabiabihon nga balo, mapasiparahan an iya ngaran. Ngan diri ito makakarawat han propeta. Salit hi Elias nanginyupo: “O Jehova nga akon Dios, nanginginyupo ako ha imo, itugot nga an kalag hini nga bata makanhi ha iya liwat.”—1 Hadi 17:20, 21.
Namamati hi Jehova. Gintaganahan han balo an propeta ngan nagpakita hiya hin pagtoo. Posible nga gintugotan han Dios nga mamatay an bata tungod han iya sakit kay maaram hiya nga usa nga pagkabanhaw—an siyahan nga rekord han pagkabanhaw ha Kasuratan—an mahitatabo ngan maghahatag hin paglaom ha tidaraon nga mga henerasyon. Han nanginyupo hi Elias, ginbanhaw ni Jehova an bata. Handurawa la an kalipay han balo han hi Elias nagsiring: “Tan-awa an imo anak nga lalaki buhi”! Ngan an balo nagsiring kan Elias: “Yana maaram na ako nga ikaw tawo han Dios, ngan nga an pulong ni Jehova ha imo baba matuod.”—1 Hadi 17:22-24.
An asoy ha 1 Hadi kapitulo 17 waray na ginsiring nga dugang pa nga impormasyon mahitungod hini nga balo. Kondi, an positibo nga pag-unabi ha iya ni Jesus nagpapakita nga posible nagin matinumanon hiya nga surugoon ni Jehova. (Luc. 4:25, 26) An asoy mahitungod ha iya nagtututdo ha aton nga ginbibendisyonan han Dios adton nagbubuhat hin maopay ha Iya mga surugoon. (Mat. 25:34-40) Nagpapamatuod ito nga nagtatagana an Dios ha mga matinumanon, bisan pa ha magkuri nga kahimtang. (Mat. 6:25-34) Nagpapamatuod liwat ito nga hingyap ni Jehova nga banhawon an mga patay ngan mahihimo gud niya ito. (Buh. 24:15) Sigurado nga mag-opay gud ini nga hinungdan para hinumdoman an balo ha Sarepat.
“Kay iya iginbutang an iya gugma ha akon, salit akon hiya luluwason: Igbubutang ko hiya ha kahitas-an [“akon hiya papanalipdan,” NW], kay kinilala niya an akon ngaran.”—SAL. 91:14.
1, 2. Ha ano nga paagi nagkakaiba-iba kita may kalabotan ha pamilya ngan ha kon paonan-o naton hinbaroan an kamatuoran?
HI Jehova an nagpatikang han kahikayan han pamilya. (Efe. 3:14, 15) Pero bisan kon usa la nga pamilya an aton gintikangan, iba-iba an aton personalidad ngan kahimtang. Bangin nagdaku ka upod han imo mga kag-anak. An iba naman bangin namatyan han ira mga kag-anak, posible tungod han sakit, aksidente, o iba pa nga trahedya. May iba pa ngani nga diri maaram kon hin-o an ira mga kag-anak.
2 An mga membro han pamilya han mga magsiringba ni Jehova nahibaro han kamatuoran ha iba-iba liwat nga paagi. Bangin nagdaku ka ha kamatuoran, ngan iginpasilsil ha imo han imo mga kag-anak an mga prinsipyo ha Biblia. (Deut. 6:6, 7) O bangin usa ka hadton yinukot nga nahibaro han kamatuoran tungod kay nasangyawan ka han mga surugoon ni Jehova.—Roma 10:13-15; 1 Tim. 2:3, 4.
3. Ano nga mga butang an pariho kita ngatanan?
3 Bisan pa han mga pagkaiba-iba nga gin-unabi na, may mga butang nga pariho kita ngatanan. Nag-aantos kita han mga resulta han pagtalapas ni Adan ngan napanunod naton an pagkadiri-hingpit, sala, ngan kamatayon. (Roma 5:12) Bisan pa hito, sugad nga tinuod nga mga magsiringba, matatawag naton hi Jehova sugad nga “aton Amay.” May kalabotan ha katawohan nga pinili han Dios ha kadaan nga panahon, an Isaias 64:8 nasiring: “O Jehova, ikaw an amon Amay.” Dugang pa, gintikangan ni Jesus an iya modelo nga pag-ampo pinaagi hini nga mga pulong: “Amay namon ha langit, pagbaraanon an imo ngaran.”—Mat. 6:9.
4, 5. Basi maghilarom an aton gugma ha aton langitnon nga Amay nga hi Jehova, ano an aton hihisgotan?
4 Ginmamangnoan ngan ginpapanalipdan kita han aton langitnon nga Amay sugad nga katawohan nga natawag ha iya ngaran nga may pagtoo. Sumala ha salmista, hi Jehova nagsiring: “Kay iya [tinuod nga magsiringba] iginbutang an iya gugma ha akon, salit akon hiya luluwason: Igbubutang ko hiya ha kahitas-an [“akon hiya papanalipdan,” NW], kay kinilala niya an akon ngaran.” (Sal. 91:14) Oo, hi Jehova nga Dios mahigugmaon nga nagtatagana ha aton hin katalwasan tikang ha aton mga kaaway ngan nagpapanalipod ha aton sugad nga iya katawohan basi diri kita mapoo.
5 Basi maghilarom an aton gugma ha aton langitnon nga Amay, aton hisgotan an tulo nga importante nga punto: (1) An aton Amay an aton Paratagana. (2) Hi Jehova an aton Parapanalipod. (3) Ngan an Dios an aton gimaopayi nga Sangkay. Samtang ginhihisgotan naton ini, makakabulig kon papamalandungon naton an aton relasyon ha Dios ngan kon masasabtan naton kon paonan-o mapapasidunggan hiya sugad nga aton Amay. Makakabulig liwat kon papamalandungon naton an mga bendisyon nga iginhahatag ni Jehova ha mga nangangalimbasog nga magin duok ha iya.—San. 4:8.
6. Ano an usa nga paagi nga ginpapamatud-an ni Jehova nga hiya an Humaratag han “tagsa nga maopay nga regalo”?
6 An disipulo nga hi Santiago nagsurat: “An tagsa nga maopay nga regalo ngan an tagsa nga perpekto nga hatag nagtitikang ha igbaw, . . . tikang ito ha Amay han mga lamrag ha kalangitan.” (San. 1:17) An kinabuhi maopay gud nga regalo tikang kan Jehova. (Sal. 36:9) Kon gagamiton naton ito ha pagbuhat han iya kaburut-on, makakakarawat kita hin damu nga bendisyon yana ngan hin kinabuhi nga waray kataposan ha bag-o nga kalibotan. (Prob. 10:22; 2 Ped. 3:13) Kondi paonan-o ini magigin posible nga napanunod man naton kan Adan an pagkadiri-hingpit, sala, ngan kamatayon?
7. Ano an ginhimo han Dios basi magkaada kita duok nga relasyon ha iya?
7 Iginpapakita ni Jehova ha damu hinduro nga paagi nga hiya gud an Harangdon nga Paratagana. Pananglitan, tungod han iya diri matupngan nga pagkabuotan napagios hiya nga talwason kita. Oo, kita ngatanan makasasala ngan napanunod naton kan Adan an pagkadiri-hingpit. (Roma 3:23) Bisan pa hito, tungod han gugma ni Jehova, hiya an siyahan nga naghimo hin paagi basi magkaada kita duok nga relasyon ha iya. Hi apostol Juan nagsurat: “An gugma han Dios iginpahayag ha aton hini nga paagi, han ginpakanhi han Dios ha kalibotan an iya bugtong nga Anak basi makarawat naton an kinabuhi pinaagi ha iya. Iginpahayag ini nga gugma, diri tungod kay ginhigugma naton an Dios, kondi tungod kay ginhigugma kita niya ngan ginpakanhi an iya Anak sugad nga halad ha pagpahiuli para ha aton mga sala.”—1 Juan 4:9, 10.
8, 9. Paonan-o ginpapamatud-an ni Jehova nga hiya an Harangdon nga Paratagana ha panahon nira Abraham ngan Isaac? (Kitaa an retrato ha tinikangan hini nga artikulo.)
8 Han ika-19 ka siglo B.C.E., iginpakita han usa nga hitabo ha kinabuhi ni Abraham kon paonan-o mahigugmaon nga itatagana ni Jehova ha ngatanan nga masinugtanon nga katawohan an kinabuhi nga waray kataposan. An Hebreo 11:17-19 nagsasaysay: “Tungod han pagtoo ni Abraham, sugad hin iginhalad niya hi Isaac han ginsarihan hiya; ini nga lalaki nga malipayon nga nagkarawat han mga saad andam gud maghalad han iya bugtong nga anak, bisan kon ginsidngan hiya: ‘An tatawagon nga imo binhi magtitikang kan Isaac.’ Pero nangatadongan hiya nga mababanhaw gud han Dios hi Isaac; ngan tikang didto nahibalik ha iya an iya anak ha simboliko nga paagi.” Sugad la nga andam hi Abraham nga ighalad an iya anak nga hi Isaac, andam liwat hi Jehova nga ighalad an iya Anak nga hi Jesu-Kristo basi matalwas an katawohan.—Basaha an Juan 3:16, 36.
9 Sigurado nga nalipay gud hi Isaac nga natalwas hiya tikang ha kamatayon! Ngan mapasalamaton gud hiya nga hi Jehova nagtagana hin kasaliwan nga halad—usa nga lalaki nga karnero nga nahigagaod ha hirani nga kasapinitan. (Gen. 22:10-13) Diri urusahon nga ito nga lugar gintawag nga “Jehova-Yireh,” nga ha Hebreo nangangahulogan “Hi Jehova Magtatagana.”—Gen. 22:14.
10, 11. Hin-o an nangunguna ha “sagrado nga buruhaton han pagpahiuli,” ngan paonan-o nira ito ginhihimo?
10 Samtang ginpapamalandong naton kon paonan-o ginpapamatud-an ni Jehova nga hiya an Harangdon nga Paratagana, mapasalamaton nga ginkakarawat naton an importante nga ginbuhat ni Jesu-Kristo. Hi apostol Pablo nagsurat: “Kay ini an amon konklusyon, nga an usa nga tawo namatay para ha ngatanan, kay an ngatanan nga tawo namatay. Namatay hiya para ha ngatanan basi an mga buhi diri na mabuhi para ha ira kalugaringon, kondi para ha iya nga namatay para ha ira ngan ginbanhaw.”—2 Cor. 5:14, 15.
11 Tungod han gugma han siyahan siglo nga mga Kristiano ngan han ira pagin mapasalamaton ha Dios para ha daku gud nga pribilehiyo nga makag-alagad ha iya, malipayon nga ginkarawat nira an “sagrado nga buruhaton han pagpahiuli.” An ira pakigbahin ha pagsangyaw ngan panhimo hin disipulo naghatag hin higayon ha mga tangkod an kasingkasing nga magkaada kamurayawan ha Dios, magin iya kasangkayan, ngan ha urhi magin iya espirituwal nga mga anak. Yana, an dinihogan nga mga surugoon ni Jehova naghihimo liwat hin pariho nga sagrado nga buruhaton. Tungod han ira nahimo sugad nga mga embahador han Dios ngan ni Kristo, nagin posible nga adton may husto nga disposisyon maipahirani kan Jehova ngan magin iya mga tumuroo.—Basaha an 2 Corinto 5:18-20; Juan 6:44; Buh. 13:48.
12, 13. Paonan-o naton maipapakita nga gin-aapresyar naton an damu nga tagana ni Jehova?
12 Tungod han pag-apresyar kan Jehova sugad nga an Harangdon nga Paratagana, an ngatanan nga Kristiano nga may tunan-on nga paglaom nabulig ha mga dinihogan ha pagsangyaw han Ginhadian. Hini nga buruhaton, ginagamit naton an Biblia, usa pa nga maopay gud nga tagana han Dios. (2 Tim. 3:16, 17) Pinaagi han epektibo nga paggamit han Pulong han Dios ha aton ministeryo, gintatagan naton hin higayon an iba nga magkaada hin kinabuhi nga waray kataposan. Basi magin epektibo kita hini nga buruhaton, kita ngatanan nasarig ha usa pa nga tagana ni Jehova—an iya baraan nga espiritu. (Sak. 4:6; Luc. 11:13) Makatirigamnan gud an mga resulta han pagsangyaw, sugad han iginpapakita han tagsa nga edisyon han Yearbook of Jehovah’s Witnesses. Daku gud nga pribilehiyo an pakigbahin hini nga buruhaton nga nagdadayaw ha aton Amay ngan Paratagana!
13 Tungod kay damu gud nga butang an igintatagana ha aton han Dios, maopay nga pakianhan naton an aton kalugaringon: ‘Ginbubuhat ko ba an ngatanan ko nga mahihimo ha ministeryo basi ipakita kan Jehova nga gin-aapresyar ko gud an iya mga tagana? Paonan-o ako magigin mas epektibo ha pagsangyaw han maopay nga sumat?’ Maipapakita naton an aton pagpasalamat ha mag-opay gud nga tagana han Dios kon uunahon naton ha aton kinabuhi an mga buruhaton may kalabotan ha Ginhadian. Kon bubuhaton naton ito, sisiguruhon ni Jehova nga maihatag an aton mga panginahanglan. (Mat. 6:25-33) Tungod han gugma han Dios, karuyag gud naton buhaton an ngatanan naton nga mahihimo basi mapalipay an iya kasingkasing.—Prob. 27:11.
14. Paonan-o gintatalwas ni Jehova an iya katawohan?
14 Hi salmista David nagkanta: “Maluya ako ngan waray gud nahihimo, kundi ginhuhunahuna mo ako, O Ginoo. Ikaw an akon parabulig ngan magtaralwas.” (Sal. 40:17, Maopay nga Sumat) Pauroutro nga gintatalwas ni Jehova an iya katawohan sugad nga grupo, labi na kon duro nga gintitimaraot ngan ginkukontra hira han ira mga kaaway. Mapasalamaton gud kita ha bulig han Dios durante hito nga mga panahon ngan para ha damu nga espirituwal nga tagana nga padayon nga iginhahatag niya ha aton!
15. Iilustrar kon paonan-o ginpanalipdan han mahigugmaon nga amay an iya anak.
15 An usa nga mahigugmaon nga amay diri la nagtatagana ha iya mga anak kondi nagpapanalipod liwat hiya ha ira. Nangangalimbasog dayon hiya nga talwason hira kon may peligro. Nahinumdoman han usa nga brother an usa nga hitabo han bata pa hiya. Han tipauli na hiya ngan an iya tatay tikang ha pagsangyaw, bumaha an sapa ha ira aragian tungod han makusog nga uran durante han aga. An paagi la basi makatabok amo an pagpiktaw tikang ha usa nga daku nga bato ngadto ha usa pa nga bato. Hiya an siyahan nga pumiktaw, kondi nawad-an hiya hin balanse. Nahulog hiya ha sapa ngan makaduha ka beses nga lumunod. Mapasalamaton gud hiya nga ginkaptan dayon hiya ha sugbong han iya tatay salit waray hiya malumos! Ha pariho nga paagi, gintatalwas kita han aton langitnon nga Amay tikang ha mga peligro hinin maraot nga kalibotan ngan ha magmarando hini nga hi Satanas. Oo, hi Jehova gud an pinakamasasarigan nga Parapanalipod.—Mat. 6:13; 1 Juan 5:19.
16, 17. Paonan-o ginbuligan ngan ginpanalipdan ni Jehova an mga Israelita han nakig-away hira ha mga Amalekanhon?
16 An mahigugmaon nga pagpanalipod ni Jehova matin-aw nga iginpakita han nahitabo katapos niya talwason an mga Israelita tikang ha pagkauripon ha Ehipto ngan milagroso nga ginpanalipdan niya hira samtang natabok ha Dagat nga Pula hadton 1513 B.C.E. Katapos han paglakaton ha kamingawan pakadto ha Bukid Sinai, an mga Israelita nakaabot ha Repidim.
17 Tungod han tagna ha Genesis 3:15, posible nga desperado hi Satanas samtang namimiling hiya hin higayon basi atakehon an baga hin waray mahihimo nga mga Israelita. Ginbuhat niya ini pinaagi han mga Amalekanhon, nga kaaway han katawohan han Dios. (Num. 24:20) Tagda an ginbuhat ni Jehova pinaagi han upat nga matinumanon nga kalalakin-an nga hira Josue, Moises, Aaron, ngan Hur. Samtang nakikig-away hi Josue ha mga Amalekanhon, hira Moises, Aaron, ngan Hur nakadto ha hirani nga bungtod. Nagigin madaugon an mga Israelita kon gin-aalsa ni Moises an iya mga kamot. Han ginkapoy na an iya mga kamot, ginbuligan hiya nira Aaron ngan Hur basi magpabilin ito nga nakaalsa. Salit pinaagi han bulig ngan panalipod ni Jehova, “ginlaglag ni Josue hi Amalek ngan an iya katawohan.” (Eks. 17:8-13) Hi Moises naghimo hin altar didto, ngan gintawag ito nga “Jehova-nissi,” nga nangangahulogan “Hi Jehova an Akon Arayopan.”—Basaha an Eksodo 17:14, 15.
18, 19. Paonan-o ginpapanalipdan han Dios an iya mga surugoon yana?
18 Ginpapanalipdan ni Jehova adton mga nahigugma ngan nasugot ha iya. Pariho ha mga Israelita didto ha Repidim, nasarig kita ha Dios nga tatalwason kita niya tikang ha aton mga kaaway. Kasagaran na nga ginpapanalipdan kita ni Jehova sugad nga grupo, ngan gintatalwas kita niya tikang ha mga pag-atake han Yawa. Pananglitan, damu ka beses nga ginpanalipdan han Dios an aton mga kabugtoan nga gintimaraot tungod han ira pagpabilin nga neutral. Nahitabo ito ha Germany ngan ha iba pa nga nasud han nagmando an mga Nazi hadton dekada 1930 tubtob ha temprano han dekada 1940. An pagbasa ngan pagpamalandong han mga istorya ha kinabuhi ngan han mga eksperyensya ha aton Yearbook nga nagpapakita kon paonan-o nagpanalipod an Dios durante han panahon han pagtimaraot, magpaparig-on han aton pagsarig kan Jehova sugad nga aton Arayopan.—Sal. 91:2.
19 Ginpapanalipdan liwat kita ni Jehova pinaagi ha paghatag ha aton hin mahigugmaon nga mga pahinumdom tikang ha iya organisasyon ngan ha aton mga publikasyon. Tagda kon paonan-o ito nagpanalipod ha aton han naglabay pa la nga mga tuig. Samtang ini nga kalibotan padayon nga nagtitikaduro an hingyap ha sekso, makahurubog nga irimnon, ngan pornograpiya, hi Jehova nagtatagana ha aton hin importante nga mga pahinumdom ngan praktikal nga mga bulig basi magin alerto kita ha anoman nga butang nga mahimo makadaot han aton moralidad. Pananglitan, nakakakarawat kita hin mga sagdon basi malikyan naton an maraot nga mga kaupod pinaagi ha sayop nga paggamit han social networking.*—1 Cor. 15:33.
20. Ano nga panalipod ngan giya an aton nakakarawat pinaagi han Kristiano nga kongregasyon?
20 Paonan-o naton maipapakita nga ‘tinutdoan [gud kita] ni Jehova’? Pinaagi ha pagsunod hin maopay ha iya mga sugo. (Isa. 54:13) An aton mga kongregasyon usa nga talwas nga lugar diin nakakarawat naton an panalipod ngan giya tungod kay aada an mga tigurang nga mabulig ngan maghahatag ha aton hin sagdon tikang ha Biblia. (Gal. 6:1) Iginpapakita ni Jehova an iya mahigugmaon nga pagmangno ha aton pinaagi hinin “regalo nga kalalakin-an.” (Efe. 4:7, 8) Salit paonan-o kita nagios kon ginsasagdonan kita han mga tigurang? Kon andam kita magpasakop ngan sumugot, makakarawat naton an bendisyon han Dios.—Heb. 13:17.
21. (a) Determinado kita nga buhaton an ano? (b) Ano an hihisgotan ha sunod nga artikulo?
21 Salit magin determinado kita nga sumarig ha bulig han baraan nga espiritu ngan magpagiya ha aton langitnon nga Amay. Kinahanglan liwat naton pamalandungon an paagi han pagkinabuhi han Iya Anak nga hi Jesu-Kristo, ngan mangalimbasog nga sundon an iya maopay hinduro nga ehemplo. Tungod han iya pagin masinugtanon tubtob ha kamatayon, nakarawat niya an daku nga balos. (Fil. 2:5-11) Pariho ha iya, bibendisyonan kita kon masarig kita kan Jehova ha aton bug-os nga kasingkasing. (Prob. 3:5, 6) Salit hinaot pirme kita sumarig kan Jehova sugad nga aton Harangdon nga Paratagana ngan Parapanalipod. Makalilipay gud ngan daku nga pribilehiyo an pag-alagad ha iya! Maghihilarom pa an aton gugma ha iya kon aton papamalandungon an ikatulo nga bahin kon paonan-o kita ginmamangnoan han aton Amay—an iya pakigsangkay. Hihisgotan ha sunod nga artikulo kon paonan-o naton magigin gimaopayi nga Sangkay hi Jehova.
^ par. 19 An pipira hito nga mga pahinumdom mababasa ha artikulo nga “An Internet Gamita Ito hin Maaramon” ha Barantayan, Agosto 15, 2011, pahina 3-5 ngan “Pag-ikmat ha mga Lit-ag han Yawa!” ngan “Magin Marig-on Ngan Likayi an mga Lit-ag ni Satanas!” ha Barantayan, Agosto 15, 2012, pahina 20-29.
[Retrato ha pahina 16]
“Gintawag hiya [Abraham] nga sangkay ni Jehova.”—SAN. 2:23.
1. Tungod kay ginlarang kita ha dagway han Dios, ano nga mga abilidad an may-ada kita?
“SUPO gud ha tatay.” Ini an kasagaran nga ginsisiring mahitungod ha mga anak nga pariho ha ira mga kag-anak. Tinuod ito tungod kay an tagsa nga bata may napapanunod nga mga kalidad han iya tatay o nanay. Hi Jehova, an aton langitnon nga Amay, amo an Humaratag han kinabuhi. (Sal. 36:9) Ngan sugad nga iya tawhanon nga mga anak, pariho kita ha iya ha damu nga butang. Tungod kay ginlarang kita ha iya dagway, may abilidad kita ha pangatadongan, paghimo hin mga desisyon, ngan ha pagpatubo ngan pagtipig hin duok nga pakigsangkay.—Gen. 1:26.
2. Paonan-o nagin posible nga magin Sangkay naton hi Jehova?
2 Hi Jehova mahimo naton magin gimaopayi nga Sangkay. Posible ito tungod han iya gugma ha aton ngan han aton pagtoo ha iya ngan ha iya Anak. Hi Jesus nagsiring: “Hinigugma gud han Dios an kalibotan salit iginhatag niya an iya bugtong nga Anak basi an tagsa nga nagpapakita hin pagtoo ha iya diri mamatay kondi magkaada kinabuhi nga waray kataposan.” (Juan 3:16) Damu nga tawo an nagkaada hin duok nga pakigsangkay kan Jehova. Hisgotan naton an duha ha ira.
3, 4. May kalabotan ha pakigsangkay kan Jehova, ano an kaibahan ni Abraham ngan han iya mga tulin?
3 Gintawag ni Jehova an patriarka ngan kaapoy-apoyan han mga Israelita nga hi ‘Abraham nga akon sangkay.’ (Isa. 41:8) Ha 2 Kronikas 20:7 gintawag liwat hi Abraham nga sangkay han Dios. Kay ano nga nagin posible nga inin matinumanon nga tawo magin sangkay han iya Maglalarang? Tungod ito han iya marig-on nga pagtoo.—Gen. 15:6; basaha an Santiago 2:21-23.
4 An mga tulin ni Abraham nga nagin nasud han kadaan nga Israel nakapribilehiyo liwat nga magin ira Amay ngan Sangkay hi Jehova. Kondi makasurubo nga nawara an ira pakigsangkay ha Dios. Kay ano? Tungod kay nawad-an hira hin pagtoo ha mga saad ni Jehova.
5, 6. (a) Paonan-o mo nagin sangkay hi Jehova? (b) Ano nga mga pakiana an sadang naton igpakiana ha aton kalugaringon?
5 Samtang mas damu an imo hinbabaroan mahitungod kan Jehova, mas nagtitikarig-on an imo pagtoo ngan nagtitikahilarom an imo gugma ha iya. Hunahunaa han siyahan nga hinbaroan mo nga an Dios tinuod nga Persona ngan puydi mo hiya magin duok nga sangkay. Hinbaroan mo liwat nga kita ngatanan natawo nga diri hingpit tungod han pagtalapas ni Adan. Nasabtan mo nga an katawohan ha kabug-osan bulag ha Dios. (Col. 1:21) Katapos nasantop mo nga an aton mahigugmaon ngan langitnon nga Amay diri malabyaw, lugod interesado hiya ha aton. Han nasabtan naton an mahitungod han iya tagana nga halad lukat ni Jesus ngan nagpakita kita hin pagtoo hito, nagtikang kita makigsangkay ha Dios.
6 Samtang ginhuhunahuna naton ito, maopay nga pakianhan naton an aton kalugaringon: ‘Nagigin mas duok ba an akon pakigsangkay ha Dios? Nagtitikarig-on ba kada adlaw an akon pagsarig ha iya, ngan nagtitikahilarom ba an akon gugma ha akon hinigugma nga Sangkay, hi Jehova?’ An usa pa nga nagin duok nga sangkay ni Jehova ha kadaan nga panahon amo hi Gideon. Aton hisgotan yana an iya maopay nga ehemplo basi masubad naton ito.
7-9. (a) Ano an makatirigamnan nga eksperyensya ni Gideon, ngan ano an nagin resulta hito? (Kitaa an retrato ha tinikangan hini nga artikulo.) (b) Paonan-o naton mapaparig-on an aton pakigsangkay kan Jehova?
7 Hi Hukom Gideon nag-alagad kan Jehova durante han masamok nga panahon ha kasaysayan han Israel katapos nira makasulod ha Tuna nga Iginsaad. An Hukom kapitulo 6 nagsusumat nga an anghel ni Jehova binisita kan Gideon ha Opra. Hito nga panahon, tarhog ha Israel an ira amyaw nga mga Midianitanhon. Tungod hito, hi Gideon naggigiok hin trigo ha pug-anan hin alaksiw imbes nga ha uma basi masayon niya maitago an mag-opay nga lugas. Diri makatoo hi Gideon han an anghel nagpakita ha iya ngan gintawag hiya nga “makusganon ngan tawo nga maisog.” Bisan kon gintalwas ni Jehova an mga Israelita ha Ehipto, nagruhaduha pa gihapon hi Gideon kon bubuligan ba hira han Dios hito nga panahon. Sugad nga representante ni Jehova, an anghel nagpasarig ha iya nga bubuligan hiya ni Jehova.
8 Naghunahuna hi Gideon kon paonan-o niya ‘maluluwas an Israel tikang ha kamot han Midian.’ Direkta nga nagsiring ha iya hi Jehova: “Ha waray ruhaduha uupdan ko ikaw, ngan imo hahampakon an mga Midianitanhon sugad nga uusa ka tawo.” (Huk. 6:11-16) Posible nga naghuhunahuna pa gihapon hiya kon paonan-o ini mahitatabo salit nangaro hiya ha Dios hin tigaman. Obserbari nga hini nga ira pag-istorya, waray gud magruhaduha hi Gideon nga hi Jehova usa nga tinuod nga Persona.
9 An sunod nga nahitabo nagparig-on ha pagtoo ni Gideon ngan tungod hito nagin mas duok pa gud hiya ha Dios. Nag-andam hiya hin pagkaon para ha anghel. Han an pagkaon milagroso nga ginlamoy han kalayo han iginduot han anghel an iya tungkod dida hito, nasantop ni Gideon nga an anghel representante gud ni Jehova. Tungod ha kahadlok, hiya nagsinggit: “Aba, O Ginoo, Jehova! sanglit kay nakita ko an anghel ni Jehova nawong ngan nawong!” (Huk. 6:17-22) Nadaot ba an pakigsangkay ni Gideon ha Dios tungod hini nga panhitabo? Waray gud! Lugod, kabaliktaran an nahitabo. Mas nakilala pa niya hi Jehova ngan tungod hito nagkaada hiya hin kamurayawan ha Dios. Nahibaro kita hini tungod han iginngaran ha altar nga gintindog ni Gideon hito nga lugar—“Jehovasalom.” Nangangahulogan ito hin “Hi Jehova an Kamurayawan.” (Basaha an Hukom 6:23, 24.) Kon aton papamalandungon an ginbubuhat ni Jehova ha aton kada adlaw, masasantop naton nga tinuod gud hiya nga Sangkay. An regular nga pag-ampo ha Dios nabulig nga magin mas mamurayawon kita ngan magin mas marig-on an aton pakigsangkay ha iya.
10. Sumala ha Salmo 15:3, 5, ano an ginkikinahanglan ni Jehova ha aton kon karuyag naton nga magin sangkay hiya?
10 Kondi basi magin Sangkay naton hi Jehova, kinahanglan sundon naton an pipira nga ginkikinahanglan. Sugad han nakarekord ha Salmo 15, hi David nagkanta mahitungod ha kon ano an kinahanglan naton buhaton basi ‘magpuyo ha tabernakulo ni Jehova,’ karuyag sidngon, magin sangkay han Dios. (Sal. 15:1) Hisgotan naton an duha hini nga mga ginkikinahanglan—paglikay ha pagpakaraot ngan pagin tangkod ha ngatanan nga butang. May kalabotan hini, hi David nagsiring mahitungod han magpupuyo ha tabernakulo ni Jehova: “Hiya diri magbubutangbutang pinaagi han iya dila. . . . Ngan tikang ha mga waray sala waray kumarawat hin balos.”—Sal. 15:3, 5.
11. Kay ano nga sadang naton likyan an pagpakaraot ha bisan hin-o?
11 Ha usa pa nga salmo, hi David nagpahamangno: “Bantayi an imo dila tikang ha maraot.” (Sal. 34:13) An diri pagsunod hinin giniyahan nga sagdon makakadaot ha aton pakigsangkay ha aton matadong ngan langitnon nga Amay. Ha pagkamatuod an pagpakaraot kinaiya ni Satanas, an mortal nga kaaway ni Jehova. An pulong nga “Yawa” nagtikang ha Griego nga pulong nga nangangahulogan “parapakaraot.” An aton pagin mabinantayon may kalabotan ha aton ginyayakan ha iba nabulig nga magpabilin kita nga duok kan Jehova. Importante ini labi na ha aton pagtagad ha pinili nga kalalakin-an ha kongregasyon.—Basaha an Hebreo 13:17; Judas 8.
12, 13. (a) Kay ano nga sadang kita magin tangkod ha ngatanan nga butang? (b) Ano an mahimo magin epekto ha iba han aton pagin tangkod?
12 Kilala an mga surugoon ni Jehova tungod han ira pagin tangkod, diri ha pagin malimbong. Hi apostol Pablo nagsurat: “Padayon nga ig-ampo kami, kay natapod kami nga limpyo an amon konsensya, ngan karuyag namon gumawi hin tangkod ha ngatanan nga butang.” (Heb. 13:18) Tungod kay determinado kita nga “gumawi hin tangkod ha ngatanan nga butang,” ginlilikyan naton nga abusuhon an pagkamaopay han aton kabugtoan. Pananglitan, kon nagtatrabaho hira ha aton, ginsisiguro naton nga trataron hira hin maopay ngan ihatag an sweldo nga ginkasabotan. Sugad nga mga Kristiano, tangkod kita ha aton mga empleyado ngan ha ngatanan nga tawo. Ngan kon nagtatrabaho kita ha usa nga igkasi-Kristiano, diri kita nasalingabot nga makabentaha pinaagi ha pagpirit ha iya nga tagan kita hin espesyal nga pagtratar.
13 Agsob gud kita makabati hin mga kumendasyon tikang ha mga taga-gawas nga nakikig-upod ha mga Saksi ni Jehova! Pananglitan, an direktor han usa nga daku nga kompanya han konstruksyon nakaobserbar nga ginbubuhat han mga Saksi ni Jehova kon ano an ira ginsisiring. “Pirme niyo gintutuman kon ano an ginkasabotan,” siring niya. (Sal. 15:4) An sugad nga panggawi nabulig ha aton nga magpabilin an aton pakigsangkay kan Jehova. Dugang pa, naghahatag ito hin kadayawan ha aton mahigugmaon ngan langitnon nga Amay.
14, 15. Ha aton ministeryo, paonan-o naton mabubuligan an iba nga magin sangkay ni Jehova?
14 Bisan kon an mga tawo nga aton nakakaistorya ha ministeryo bangin natoo nga may Dios, pero damu ha ira an diri nagtatagad ha Dios sugad nga ira gimaopayi nga Sangkay. Paonan-o naton hira mabubuligan? Tagda an instruksyon nga iginhatag ni Jesus ha iya 70 nga disipulo han ginsugo niya hira nga magsangyaw hin tagduha-duha: “Bisan diin nga balay kamo sumulod, siring anay: ‘Hinaot magkaada kamurayawan ini nga balay.’ Ngan kon may mamurayawon nga tawo didto, an iyo kamurayawan magpapabilin ha iya. Pero kon waray, mabalik ha iyo an kamurayawan.” (Luc. 10:5, 6) Mahimo naton madani ha kamatuoran an mga tawo pinaagi han aton pagin makisangkayon. Kon buotan kita ha mga nakontra ha aton, bangin makabulig ini basi mawara an ira kasina ngan bangin mamati na hira ha aton mensahe ha sunod nga higayon.
15 Kon may nakakaistorya kita nga relihiyoso hinduro o nagbubuhat hin diri-Kasuratanhon nga mga tradisyon, padayon kita nga nagigin makisangkayon ngan mamurayawon. Malipayon nga gin-iimbitar naton an ngatanan ha aton mga katirok labi na adton mga nawawad-an na hin paglaom tungod han maraot nga nahitatabo ha kalibotan yana ngan karuyag nga mahibaro hin dugang mahitungod ha Dios nga aton ginsisingba. An mga artikulo ha serye nga “An Biblia Nakakagbag-o han Kinabuhi” naghahatag ha aton hin damu nga mag-opay nga ehemplo.
16. Ha ano nga paagi mahimo kita magin sangkay ni Jehova ngan magin iya “igkasi-magburuhat”?
16 Kasagaran nga nagigin duok nga magsarangkay an mga tawo nga nagbubuhat hin urosa. An ngatanan nga dedikado kan Jehova may pribilehiyo nga magin iya sangkay ngan iya “igkasi-magburuhat.” (Basaha an 1 Corinto 3:9.) Oo, samtang nakikigbahin kita ha pagsangyaw ngan panhimo hin disipulo, nagkakaada kita mas hilarom nga pagsabot mahitungod han mag-opay gud nga kalidad han aton langitnon nga Amay. Nakikita naton kon paonan-o nabulig an iya baraan nga espiritu basi mabuhat naton an aton toka nga isangyaw an maopay nga sumat.
17. Paonan-o an pagtagana han espirituwal nga pagkaon ha aton mga asembleya ngan kombensyon nagpapakita nga Sangkay naton hi Jehova?
17 Samtang mas daku nga panahon an aton ginagamit ha panhimo hin disipulo, nagigin mas duok kita kan Jehova. Pananglitan, nakikita naton kon paonan-o ginpupugngan ni Jehova an mga parakontra. Hunahunaa an mga hitabo ha naglabay nga mga tuig. Diri ba matin-aw nga gin-gigiyahan gud kita han Dios? Nahipapausa gud kita kon paonan-o padayon nga igintatagana an hura nga espirituwal nga pagkaon. An aton mga programa ha kombensyon ngan asembleya nagpapakita nga mahigugmaon nga nasasabtan han aton Amay an aton mga problema ngan panginahanglan. Sugad nga pagpasalamat mahitungod ha usa kombensyon, usa nga pamilya an nagsurat: “An programa nakabantad gud han amon kasingkasing. Inabat namon nga hinigugma gud ni Jehova an kada tagsa ha amon ngan karuyag niya nga maglampos kami.” Katapos tumambong ha usa nga espesyal nga kombensyon ha Ireland, usa nga mag-asawa nga taga-Germany an nagpahayag hin pagpasalamat tungod han mahigugmaon nga pag-abiabi ngan pag-ataman ha ira, hira nagsiring: “Kondi labi na nga nagpapasalamat kami kan Jehova ngan ha iya Hadi nga hi Jesu-Kristo. Gin-imbitar niya kami nga magin bahin ha iya nagkakaurosa gud nga nasud. An kamurayawan nga aton ginsisiring diri kay istorya la, naieksperyensyahan naton ito kada adlaw. An amon mga eksperyensya ha espesyal nga kombensyon ha Dublin pirme magpapahinumdom ha amon han birilhon nga pribilehiyo nga mag-alagad ha aton harangdon nga Dios kaupod niyo ngatanan.”
18. Ano an mahimo naton ipakiana ha aton kalugaringon may kalabotan ha aton pakigkomunikar kan Jehova?
18 Nagigin marig-on an pagkamagsangkay kon may maopay nga komunikasyon. Yana, popular gud an social networking ngan pag-text. Kondi kumusta man an aton pakigkomunikar ha aton gimaopayi nga Sangkay, hi Jehova? Oo, hiya an ‘Parapamati han pag-ampo.’ (Sal. 65:2) Mationan-o kaagsob kita makiistorya ha iya?
19. Ano an mabulig ha aton kon nakukurian kita nga ipahayag kan Jehova an aton gihilarumi nga mga pagbati?
19 An pipira nga surugoon han Dios nakukurian ha pagpahayag han ira gihilarumi nga mga pagbati. Kondi karuyag ni Jehova nga ipahayag naton ito kon nag-aampo kita. (Sal. 119:145; Pagta. 3:41) Kon nakukurian kita kon ano nga mga pulong an gagamiton basi ipahayag an aton pagbati, may makakabulig ha aton. Hi Pablo nagsurat ha mga Kristiano ha Roma: “May mga panahon nga diri kita maaram kon ano an aton ig-aampo. Ha sugad nga mga kahimtang, bisan diri naton naipapahayag an mga pagharoy, nasasabtan ito pinaagi han bulig han espiritu. Ngan an Dios nga nag-uusisa han mga kasingkasing maaram han iginpapasabot han espiritu, kay nanginginyupo ito para ha mga baraan uyon ha kaburut-on han Dios.” (Roma 8:26, 27) An aton pagpamalandong ha mga pulong nga nakarekord ha mga libro han Biblia sugad han Job, Salmo, ngan Proberbios mabulig ha aton nga maipahayag kan Jehova an aton gihilarumi nga mga pagbati.
20, 21. Ano nga pagliaw an aton mahibabaroan tikang ha mga pulong ni Pablo ha Filipos 4:6, 7?
20 Kon nakakaeksperyensya kita hin magkuri nga problema, sundon naton an giniyahan nga sagdon ni Pablo ha mga taga Filipos: “Ayaw kamo kabaraka ha bisan ano, kondi ha ngatanan nga butang pinaagi han pag-ampo ngan pangamuyo nga may pagpasalamat, ipahibaro niyo ha Dios an iyo mga hangyo.” An sugad nga tangkod nga komunikasyon ha aton gimaopayi nga Sangkay sigurado nga magriresulta hin tinuod nga pagliaw, kay hi Pablo nagdugang: “An kamurayawan han Dios nga labaw ha ngatanan nga pagsabot magbabantay han iyo kasingkasing ngan han iyo panhunahuna pinaagi kan Kristo Jesus.” (Fil. 4:6, 7) Hinaot pirme naton pabilhan an waray kapariho nga “kamurayawan han Dios” nga tinuod nga nagbabantay ha aton kasingkasing ngan panhunahuna.
21 An pag-ampo nabulig ha aton nga maparig-on an aton pakigsangkay kan Jehova. Salit “padayon [kita] nga mag-ampo.” (1 Tes. 5:17) Hinaot ini nga pag-aram magparig-on han aton pakigsangkay ha Dios ngan han aton determinasyon nga buhaton an iya matadong nga mga suruklan. Ngan maggahin kita hin panahon nga pamalandungon an mga bendisyon nga aton napapahimulsan tungod kay hi Jehova gud an aton Amay, Dios, ngan Sangkay.
Ha panahon ni Juan nga Parabaptis, ‘an mga tawo naghuhulat, ha ira kasingkasing sugad hini an ira pangatadongan mahitungod kan Juan, “Hiya ba an Kristo?”’ (Luc. 3:15) Kay ano nga naglalaom an mga Judio nga maabot an Mesias hito nga panahon? May pipira nga hinungdan.
Katapos matawo hi Jesus, an mga anghel ni Jehova nagpakita ha mga paraataman han karnero nga nagbabantay han ira mga panon ha kaumhan hirani ha Betlehem. (1) An anghel nagpahibaro: “Natawo yana ha syudad ni David an iyo Paratalwas, an Kristo nga Ginoo.” (Luc. 2:8-11) Katapos hito, ginduyogan an anghel han “damu pa gud nga langitnon nga kasundalohan nga nagdadayaw ha Dios ngan nasiring:* ‘Pagdayawon an Dios ha kahitas-an, ngan ha tuna kamurayawan para ha mga tawo nga iya nalilipayan.’”—Luc. 2:13, 14.
Ito nga mensahe sigurado nga nagkaada daku gud nga epekto hiton mapainubsanon nga mga paraataman han karnero. Kumadto dayon hira ha Betlehem, ngan han makita nira hira Jose ngan Maria ngan an minasus-an nga hi Jesus, “iginsumat nira an iginpahibaro ha ira mahitungod ha iya.” Sugad nga resulta, “nahipausa an ngatanan nga nakabati ha iginsumat han mga paraataman han karnero.” (Luc. 2:17, 18) An mga pulong nga “ngatanan nga nakabati” nagpapakita nga diri la hira Jose ngan Maria an ginsumatan han mga paraataman han karnero. Ngan han umuli na an mga paraataman han karnero, padayon nga ‘ginhimaya ngan gindayaw nira an Dios tungod han ngatanan nga ira nabatian ngan nakit-an, sumala han iginsumat ha ira.’ (Luc. 2:20) Sigurado nga iginsumat nira ha iba an mag-opay nga butang nga ira nabatian may kalabotan han Kristo!
Han gindara ni Maria an iya suhag ngadto ha Jerusalem basi ipresentar kan Jehova sugad han igin-oobligar han Mosaiko nga Balaud, an propetisa nga hi Ana “nagpasalamat ha Dios ngan nag-inistorya mahitungod han bata ha ngatanan nga naghuhulat han katalwasan han Jerusalem.” (Luc. 2:36-38; Eks. 13:12) Salit an sumat mahitungod han pag-abot han Mesias padayon nga nagsarang.
Ha urhi, “may mga astrologo tikang ha Este nga kinadto ha Jerusalem. Nagsiring hira: ‘Hain an natawo nga hadi han mga Judio? Nakita namon an iya bitoon han nakadto kami ha Este, salit kinanhi kami basi magyukbo ha iya.’” (Mat. 2:1, 2) Han hinbatian ini ni “Hadi Herodes ngan han ngatanan nga tawo ha Jerusalem, nasina hira. Gintirok niya an ngatanan nga punoan nga saserdote ngan mga eskriba ngan ginpakianhan hira kon diin matatawo an Kristo.” (Mat. 2:3, 4) Salit damu hinduro an nahibaro: Inabot na an ginpapamulat nga Mesias!*
An Lucas 3:15 nga ginkotar ha igbaw nagpapakita nga ginhunahuna han iba nga mga Judio nga hi Juan nga Parabaptis posible nga amo an Kristo. Kondi waray ito uyuni ni Juan, hiya nagsiring: “Hiya nga makanhi mas may awtoridad kay ha akon, ngan diri ako takos maghukas han iya sandalyas. Hiya an magbabawtismo ha iyo pinaagi ha baraan nga espiritu ngan ha kalayo.” (Mat. 3:11) Iton mapainubsanon nga mga pulong ni Juan sigurado nga nakadugang han ira kaikag ha pag-abot han Mesias.
Posible ba nga ginkwenta han siyahan-siglo nga mga Kristiano an pag-abot han Mesias basado ha tagna mahitungod han 70 ka semana nga nakarekord ha Daniel 9:24-27? Posible, pero diri kita sigurado. Ha pagkamatuod, ha panahon ni Jesus damu an iba-iba nga interpretasyon mahitungod han 70 ka semana, ngan waray bisan usa hito an puropariho ha aton presente nga pagsabot.*
An mga Essene nga ginhuhunahuna han kadam-an sugad nga sekta han Judio nga mga monghe, nagtutdo nga duha nga Mesias an maabot ha ikatarapos han 490 ka tuig, kondi diri kita makakasiguro nga ito nga ira pagkwenta iginbasar ha tagna ni Daniel. Bisan kon ginbuhat nira ito, makuri toohan nga an mga Judio ha kabug-osan maiimpluwensyahan han kronolohiya hinin grupo nga nahibubulag ha sosiedad.
Han ikaduha ka siglo C.E., may pipira nga Judio nga natoo nga an 70 ka semana nagtikang han mabungkag an siyahan nga templo hadton 607 B.C.E. tubtob han mabungkag an ikaduha nga templo hadton 70 C.E., ngan an iba naman natoo nga an katumanan han tagna may koneksyon han panahon han Makabeo hadton ikaduha ka siglo B.C.E. Salit matin-aw nga diri hira nagkakauruyon kon paonan-o kukwentahon an 70 ka semana.
Kon an kaihaon han 70 ka semana husto nga nasabtan han siyahan nga siglo C.E., posible nga uunabihon ito han mga apostol ngan han iba pa nga Kristiano han siyahan nga siglo sugad nga pamatuod nga an iginsaad nga Mesias nga hi Jesu-Kristo umabot ha husto nga panahon. Pero waray ebidensya nga ginbuhat ito han siyahan nga mga Kristiano.
May usa pa nga butang nga makatirigamnan. Agsob unabihon han mga parasurat han Ebanghelyo nga an pipira nga tagna ha Hebreo nga Kasuratan natuman kan Jesu-Kristo. (Mat. 1:22, 23; 2:13-15; 4:13-16) Pero waray nira unabiha nga an katawo ni Jesus may koneksyon ha tagna mahitungod han 70 ka semana.
Ha pagsumaryo: Diri kita sigurado kon husto nga nasabtan han mga tawo ha panahon ni Jesus an tagna mahitungod han 70 ka semana. Kondi an mga Ebanghelyo naghahatag ha aton hin marig-on nga mga hinungdan kon kay ano nga an mga Judio ‘naghulat’ han Mesias.
^ par. 4 An Biblia waray magsiring nga an mga anghel “nagkanta” han matawo hi Jesus.
^ par. 7 Bangin kita magpakiana, Kay ano nga nahunahuna han mga astrologo nga an pagpakita han “bitoon” didto ha Este may koneksyon ha katawo han “hadi han mga Judio”? Posible ba nga nakabati hira han sumat may kalabotan han katawo ni Jesus samtang nagbibiyahe hira tikadto ha Israel?
^ par. 9 Para ha aton presente nga pagsabot han tagna may kalabotan han 70 ka semana, kitaa an Pay Attention to Daniel’s Prophecy! kapitulo 11, o An Barantayan, Agosto 15, 2000, pahina 29-30 ngan Septyembre 1, 2000, pahina 25-29.
An magkuri nga problema mahimo magkaada daku nga epekto ha aton. Mahimo nga ito na la an aton paghinunahunaon, magpaluya ito ha aton, ngan makaapekto han aton pagtagad ha kinabuhi. Hi Hadi David han kadaan nga Israel nakaeksperyensya hin damu nga magkuri nga problema. Paonan-o niya gin-atubang ito? Ha usa nga makapabantad nga salmo, hiya nagsiring: “Nagsisinggit ako ha akon tingog ngadto kan Jehova; ha akon tingog ngadto kan Jehova naaro ako hin pagkalooy. Gin-iipis nakon an akon sumbong ha atubangan niya. Iginpapahayag ko ha iya atubangan an akon kakurian. Han paglipong han akon espiritu ha sakob nakon, maaram ka han akon dalan.” Oo, hi David mapainubsanon nga nag-ampo ha Dios para hin bulig.—Sal. 142:1-3.
Durante han makuri nga mga panahon, mapainubsanon nga nag-ampo hi David kan Jehova para hin bulig
Ha usa pa nga salmo, hi David nagkanta: “Usa la nga butang [an] ginpangaro ko kan Jehova, ini pangingitaon ko: Nga hi ako makaukoy ha balay ni Jehova ha ngatanan nga mga adlaw han akon kinabuhi, basi ako makatan-aw han katahom ni Jehova, ngan pagpakiana [“malipay ha pagkita,” NW] dida hiton iya templo.” (Sal. 27:4) Hi David diri Lebihanon, kondi handurawa nga natindog hiya ha gawas han baraan nga bungsaran hirani ha sentro mismo han tinuod nga pagsingba. An iya kasingkasing puno gud hin pagpasalamat salit karuyag niya umukoy dida hito ha bug-os niya nga kinabuhi basi “makatan-aw han katahom ni Jehova.”
An pulong nga “katahom” iginkakaw-ing ha kahimtang o kalidad han pagin “makaruruyag ha hunahuna, pagbati, o mga sentido.” Pirme nalilipay hi David ha mga kahikayan han Dios para ha pagsingba. Mahimo naton pakianhan an aton kalugaringon, ‘Sugad ba liwat hito an akon inaabat?’
Yana, an kahikayan ni Jehova basi makadaop ha iya diri nakasentro ha usa nga istraktura. Lugod nahiuupod hito an daku nga espirituwal nga templo han Dios, an sagrado nga kahikayan han tinuod nga pagsingba.* Kon ‘malipayon nga kikitaon’ naton ini nga kahikayan, kita liwat ‘makakatan-aw han katahom ni Jehova.’
Tagda an tumbaga nga altar para ha mga halad nga sinunog nga nahimumutang ha atubangan han ganghaan han tabernakulo. (Eks. 38:1, 2; 40:6) Ito nga altar nagsisimbolo han pagin andam han Dios nga karawaton an tawhanon nga kinabuhi ni Jesus sugad nga halad. (Heb. 10:5-10) Hunahunaa kon ano an kahulogan hito para ha aton! Hi apostol Pablo nagsurat: “Han mga kaaway pa kita, iginpahiuli kita ha Dios pinaagi han kamatayon han iya Anak.” (Roma 5:10) Pinaagi ha pagtoo han halad lukat ni Jesus, mapapahimulosan naton an pag-uyon ngan pagsarig han Dios sugad nga iya kasangkayan. Sugad nga resulta, naieksperyensyahan naton an ‘pakigsangkay kan Jehova.’—Sal. 25:14.
Tungod kay ‘ginpasaylo na an aton mga sala,’ naieksperyensyahan naton an “panahon han pagrepresko tikang kan Jehova.” (Buh. 3:19) Maipapariho kita ha usa nga priso nga nagbasol han iya mga sala ngan naghimo hin daku nga pagbag-o samtang ginhuhulat an iya sentensya nga kamatayon. Han makita ito han usa nga buotan ngan makatadunganon nga hukom, gin-abswelto niya an priso tikang ha sentensya nga kamatayon. Sigurado nga nalipay gud hito an priso! Pariho hito nga hukom, hi Jehova liwat nagpapakita hin kalooy hito nga mga mabinasulon ngan gintatalwas niya hira tikang ha sirot nga kamatayon.
An pipira nga bahin han tinuod nga pagsingba nga naobserbaran ni David ha balay ni Jehova amo an pagkatirok han damu hinduro nga iya igkasi-Israelita, pagbasa ngan pagsaysay ha publiko mahitungod han Balaud, pagsunog hin insenso, ngan an pagbuhat hin sagrado nga pag-alagad han mga saserdote ngan mga Lebihanon. (Eks. 30:34-38; Num. 3:5-8; Deut. 31:9-12) Ini nga mga bahin han tinuod nga pagsingba ha kadaan nga Israel may katugbang ha aton panahon.
Sugad han naglabay, naieksperyensyahan naton yana an ‘kamaopay ngan an kairindig han magburugto nga nagkakatarampo ha pag-urosa!’ (Sal. 133:1) Nagtitikadamu gud an aton “kabugtoan” ha bug-os nga kalibotan. (1 Ped. 2:17) An Pulong han Dios ginbabasa ngan ginsasaysay ha aton mga katirok. Pinaagi han organisasyon ni Jehova, nagtatagana hiya hin damu nga programa ha pagtutdo. Hura liwat an espirituwal nga pagkaon nga mababasa ha aton mga publikasyon para magamit naton ha personal ngan panpamilya nga pag-aram. Usa nga membro han Nagmamando nga Lawas an nagsiring: “Tungod ha pagpamalandong han Pulong ni Jehova ngan ha kahulogan hito ngan ha pagpamiling han kinaadman ngan pagsabot, nagin riko ako ha espirituwal ngan nagin kontento.” Oo, an ‘hibaro makakapalipay han aton kalag.’—Prob. 2:10.
Yana, pinamamatian ni Jehova kada adlaw an mga pag-ampo han iya mga surugoon. Para ha iya, an sugad nga mga pag-ampo pariho hin mahamot nga insenso. (Sal. 141:2) Makaruruyag hunahunaon nga nalilipay gud hi Jehova ha aton mapainubsanon nga mga pag-ampo!
Hi Moises nag-ampo: “Mahimo kunta nga an grasya han Dios maaada ha amon; ngan imo igparig-on an buhat han amon mga kamot.” (Sal. 90:17) Samtang madasigon nga gintutuman naton an aton ministeryo, ginbibendisyonan ito ni Jehova. (Prob. 10:22) Bangin may nabuligan na kita nga mahibaro han kamatuoran. Posible liwat nga ha damu na nga katuigan, nagpapadayon kita ha pagministeryo bisan pa han kawaray-interes, mga pagkontra, sakit ha pisikal ngan emosyon, o pagtimaraot. (1 Tes. 2:2) Bisan pa hito, nakikita naton an ‘katahom ni Jehova’ ngan nasasantop nga an aton langitnon nga Amay nalilipay gud ha aton mga pangalimbasog.
Hi David nagkanta: “Hi Jehova amo an bahin han akon panurundon ngan han akon tagayan; Ikaw an nagpapadayon han akon kahimtang. . . . Oo, matahom an akon panurundon.” (Sal. 16:5, 6) Mapasalamaton hi David han iya “bahin,” nga amo an pagkaada inuuyonan nga relasyon kan Jehova ngan an pribilehiyo nga mag-alagad ha Iya. Pariho kan David, bangin naatubang kita hin mga problema, pero damu gud an aton nakakarawat nga espirituwal nga bendisyon! Salit padayon kita nga malipay ha tinuod nga pagsingba ngan pirme “malipay ha pagkita” ha espirituwal nga templo ni Jehova.
TIKANG HA ATON DAAN NGA MGA KOLEKSYON
“Baga hin mas kanawong hiya ni Brother Russell kay ha kan Brother Russell mismo!”—Magkirita han “Photo-Drama” han 1914.
INI nga tuig amo an ika-100 nga anibersaryo han siyahan nga iginpasalida an “Photo-Drama of Creation,” usa nga maiha na nga salida nga gindisenyo ha pagparig-on han pagtoo nga an Biblia amo an Pulong han Dios. Ha mga panahon nga nagluya an pagtoo han damu tungod han katutdoan han ebolusyon, duro nga kritisismo, ngan mga pagruhaduha, an “Photo-Drama” nakabulig ha pagpamatuod nga hi Jehova amo an Maglalarang.
Hi Charles T. Russell, nga nanguna ha mga Estudyante han Biblia, padayon nga namiling hin pinakaepektibo ngan pinakamadagmit nga paagi basi maipasamwak an mga kamatuoran ha Biblia. Ha sulod hin sobra tulo ka dekada, epektibo nga gin-gagamit na han mga estudyante han Biblia an nakaimprinta nga mga publikasyon. Yana may bag-o nga butang nga nakadani han ira atensyon—salida.
Han dekada 1890, siyahan nga iginpakita ha publiko an salida nga waray nagyayakan. Temprano han 1903, usa nga salida mahitungod ha relihiyon an iginpasalida ha usa nga singbahan ha New York City. Salit han 1912 han gintikangan ni Russel an pagpangandam para ha “Photo-Drama,”diri pa la maiha an industriya han pelikula. Nahunahuna niya nga maipapasamwak hini an kamatuoran ha Biblia ha paagi nga diri mahihimo han nakaimprinta nga mga publikasyon.
An walo ka oras nga “Photo-Drama,” nga kasagaran iginpapasalida ha upat ka bahin, may-ada 96 nga haglipot nga nakarekord nga pahayag mahitungod ha Biblia nga ginyakan hin usa nga mamumulong nga popular gud hadto an tingog. Damu nga eksena an ginduduyogan hin klasikal nga mga musika. Pinaagi han ponograpo, ginpapatokar han eksperto nga mga operator an nakarekord nga mga tingog ngan musika, igindudungan ito ha de-kolor nga mga slide ngan mga salida han igindrama nga pamilyar nga mga istorya ha Biblia.
“Nagsusulod ito han ngatanan nga retrato tikang han ginlarang an mga bitoon tubtob ha mahimayaon nga Usa ka Yukot ka Tuig nga Pagmando ni Kristo.”—F. Stuart Barnes, 14 anyos han 1914
Kadam-an han mga film footage ngan damu nga salaming nga slide an ginpalit tikang ha mga estudyo. An salaming nga mga slide ngan an mga film mano-mano ngan usa-usa nga gindudrowingan han propesyonal nga mga artist ha Philadelphia, New York, Paris, ngan London. An mga nagtatrabaho ha Art Room ha Bethel nabulig liwat ha pagdrowing, kasagaran nga hira an nagliliwan han naruba nga mga slide. Labot la ha ginpalit nga mga film footage, an mga Bethelite ginkukuhaan liwat ha kahirani nga Yonkers, New York samtang nag-aakting hira sugad nga Abraham, Isaac, ngan an anghel nga nagpugong kan Abraham nga ighalad an iya anak.—Gen. 22:9-12.
An usa nga kaupod ni Brother Russell nagsiring ha media nga pinaagi hini nga Photo-Drama, “yinukot an [magigin] interesado ha Kasuratan, labaw pa ha anoman nga nahitabo nga pag-uswag ha relihiyon.” Nalipay ba an mga klero hinin daku nga pangalimbasog basi mabuligan adton mga gutom ha espirituwal? Kabaliktaran an nahitabo. Ginpakaraot han mga ministro han Kakristianohan an “Photo-Drama” ngan an pipira gumamit pa ngani hin tuso o direkta nga mga pag-atake basi paundangon an pagpasalida hito. Ha usa nga lugar, iginpautod han usa nga grupo han mga ministro an suplay han koryente.
Bisan pa hito, an mga teatro napuno la gihapon hin magkirita han libre nga pasalida nga “Photo-Drama.” Ha United States, umabot hin 80 nga syudad an nagpapasalida hito kada adlaw. Damu han magkirita an siyahan pa la nga pakakakita hin salida nga may nagyayakan. Pinaagi han time-lapse photography, nakita nira an usa nga napusa nga bonay nga may ginawas nga piso ngan an maopay nga pagbuklad han usa nga bukad. An mga eksena may kalabotan ha syensya nagpabug-at han urusahon nga kinaadman ni Jehova. Sugad han gin-unabi ha tinikangan, han nakita hi Brother Russel ha screen samtang iginpapakilala an “Photo-Drama,” ginhunahuna han usa nga magkirita nga an nagyayakan baga hin ‘mas kanawong ni Brother Russel kay ha kan Brother Russel mismo!’
Iginhulagway han usa nga awtor ngan historyador ha salida nga hi Tim Dirks an “Photo Drama” sugad nga “an siyahan nga pinakahilaba nga pelikula nga gintarampo an sound (nakarekord nga pahayag), salida, ngan de-kolor nga mga slide.” Antes hito, an nahiuna nga mga salida gumamit han pipira hini nga paagi, kondi diri tarampo ha uusa la nga salida, labi na kon mahitungod ito ha Biblia. Ngan mas damu an nagkita ha Photo-Drama, nga ha kabug-osan inabot hin mga 9 ka milyon ha North America, Europe, Australia, ngan New Zealand ha siyahan la nga tuig nga iginpasalida ito!
An “Photo-Drama” siyahan nga iginpasalida han Enero 11, 1914, ha New York City. Pito ka bulan katapos hito, nahitabo an usa nga daku nga kasamok nga ha urhi gintawag nga Girra ha Kalibotan I. Kondi damu nga tawo ha bug-os nga kalibotan an padayon pa gihapon nga nagkakatirok basi magkita han “Photo-Drama,” nga nakaliaw ha ira tungod han mag-opay nga mga eksena mahitungod han tiarabot nga mga bendisyon han Ginhadian. Han tuig 1914, an “Photo-Drama” amo an pinakamaopay nga salida.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn karantahon 99 Dayawa an Bag-o nga Hadi han Tuna***
Karantahon 99
Dayawa an Bag-o nga Hadi han Tuna
(Pahayag 7:9)
1. Gintitirok ni Kristo ngan han mga dinihogan
Tikang ha tagsa nga nasud an damu nga katawhan.
Natukod na’n Ginhadian;
Hingyap han Dios matutuman.
Paglaom nga diri matupngan
aton gud nalilipayan.
(Koro)
2. At’ gindadayaw hi Kristo, an Hadi nga gamhanan,
An Prinsipe han Kamurayawan, at’ kaluwasan.
Ginpapamulat gud naton,
Tuna nga mamurayawon.
An mga patay babanhawon.
Daku gud nga kalipayan!
(KORO)
Dayawon ta an Dios
Ngan hi Jesu-Kristo
Nga nagbayad han lukat naton.
May paglaom kita nga mabuhi
Ngan magsingba hin dayon.
(Kitaa liwat an Sal. 2:6; 45:1; Isa. 9:6; Juan 6:40.)
^ ***sn karantahon 107 Sagka ha Bukid ni Jehova***
Karantahon 107
Sagka ha Bukid ni Jehova
(Isaias 2:2-4)
1. Hangad ngan kitaa
Didto ha kahitas-an;
Marig-on nga natindog,
Bukid ni Jehova.
Tikang ha bis’ diin
Naabot an katawhan,
Nagdidinasigay nga
Singbahon gud hiya.
Ini na an takna,
Guti nga nasud padakuon.
Samtang nag-uuswag,
Kita may giya ngan bendisyon.
Minilyon na yana
An nagsisingba ha Dios.
Saad nira nga pirme
Madapig ha iya.
2. Nagsugo hi Jesus
Nga magsangyaw gud kita.
Sumat han Ginhadian
Ihayag ha iba.
Hadi na hi Kristo;
Dapigan naton hiya.
Mag-aghop namamati
Ngan nagpapagiya.
Makalilipay gud
Pagdamu han daku nga panon!
Buligan an iba
Nga an aton Amay kilal-on.
Tingog padakuon
Bas’ tanan makabati,
‘Sagka kita ngadto ha
Bukid ni Jehova.’
(Kitaa liwat an Sal. 43:3; 99:9; Isa. 60:22; Buh. 16:5.)
^ ***sn karantahon 109 Dayawa an Suhag ni Jehova!***
Karantahon 109
Dayawa an Suhag ni Jehova!
(Hebreo 1:6)
1. An Suhag dayawa,
Hadi nga dinihogan.
Matadong an pagmando,
May bendisyon ha tanan.
Tungod han iya gugma
Ngan pagtahod ha Dios,
Papasidunggan niya,
Soberanya han Dios.
(Koro)
2. An Suhag dayawa;
Iya kita gintubos
Bas’ tawo mapasaylo,
Mapahiuli ha Dios.
Naghuhulat kan Kristo
An maarasawa.
Inin kasal ha langit
Mabindikar kan Jah.
(KORO)
An Suhag dayawa!
An Dinihogan han Dios.
Ha trono nalingkod na;
Hadi na gud hi Jesus!
(Kitaa liwat an Sal. 2:6; 45:3, 4; Pah. 19:8.)
^ ***sn karantahon 100 Kita an mga Sundalo ni Jehova!***
Karantahon 100
Kita an mga Sundalo ni Jehova!
(Joel 2:7)
1. Sundalo ni Jehova,
Diri han Yawa.
Hadi ngan Ginhadian
Iginsasangyaw ta.
Pagkamatinumanon,
Kinaburut-on;
Pirme maisugon;
Di’ mahadlukon.
(Koro)
2. An surugoon han Dios
Nagbibiling gud
Ha mga nanhahayhay
Ngan nasusubo gud.
Bisitahon ta hira
Ngan parig-unon;
Ha at’ katirokan
Iupod naton.
(Koro)
3. Mga sundalo han Dios,
Sakop ni Jesus,
Andam gud pakiggirra,
Marig-on hin bug-os.
Kinahanglan magbantay,
Pirme gud husto.
Di’ nakompromiso
Bis’ ha peligro.
(KORO)
Sundalo ni Jehova;
Upod ni Jesus,
Nagpapasamwak han
Pagmando han Dios.
(Kitaa liwat an Efe. 6:11, 14; Fil. 1:7; Filem. 2.)
^ ***sn karantahon 60 Papakusgon Ka Niya***
Karantahon 60
Papakusgon Ka Niya
(1 Pedro 5:10)
1. Mayda rason an Dios nga ikaw sumatan
Ngan tawagon ha kamatuoran.
Nakita gud niya ha im’ kasingkasing,
Hingyap ha iya ngan katadongan.
Nagsaad ka nga susugton hiya.
Sarig nga pirme bubuligan ka.
(Koro)
2. Ginhatag an Anak para gud ha imo
Kay karuyag han Dios, maglampos ka.
Kon an iya Anak iya iginhatag,
Sigurado nga papakusgon ka.
Pagtoo ngan gugma di’ malimtan;
Pirme ka gud niya mamangnoan.
(KORO)
Kay gintubos ka han Dios, hiya im’ agaron.
Ikaw papakusgon ngan paparig-unon.
Gigiyahan ka niya nga makapadayon.
Ikaw papakusgon ngan paparig-unon.
(Kitaa liwat an Roma 8:32; 14:8, 9; Heb. 6:10; 1 Ped. 2:9.)
^ ***sn karantahon 51 Unong Kita kan Jehova***
Karantahon 51
Unong Kita kan Jehova
(Josue 23:8)
1. Pinamatud-an han Dios, iya soberanya.
Mga buhat niya pirme mayda hustisya.
Iya ginyakan, ngatanan matutuman.
Unong gud ha Dios ngan di’ hiya bayaan;
Kon magpasakop, kita bibendisyonan.
2. Mahimayaon an pagmando ni Jehova;
An pundasyon, kamatuoran ngan hustisya.
An mga maaghop ha iya nadaop.
Unong kan Jehova, ha iya dumangop;
Takos gud hiya han pagsingba nga ungod.
3. Kulang an mga kalangitan kan Jehova.
Waray kaaway nga makaato ha iya.
Tanan nga saad, iya gud tutumanon.
Unong kan Jehova; aton hiya sundon.
Debosyon ha iya mas pahilarumon.
(Kitaa liwat an Deut. 4:4; 30:20; 2 Hadi 18:6; Sal. 89:14.)
^ ***sn karantahon 91 Akon Amay, Akon Dios Ngan Sangkay***
Karantahon 91
Akon Amay, Akon Dios Ngan Sangkay
(Hebreo 6:10)
1. Kinabuhi makuri;
May pagtangis ngan kasakitan.
Kondi kinabuhi ko
May gud kapulsanan.
(Koro)
2. Ako diri na bata;
Ini na’n adlaw han peligro.
Kondi mayda paglaom,
Kay may ko pagtoo.
(KORO)
Tungod kay Dios matadong, Gugma ko diri nalilimtan.
Pirme hiya hirani; Ako di’ nag-uusahan.
Hi Jehova an akon paratagana ngan ak’ Amay,
Akon parapanalipod, Dios ngan Sangkay.
(Kitaa liwat an Sal. 71:17, 18.)
^ ***sn karantahon 63 Maunungon Pirme***
Karantahon 63
Maunungon Pirme
(Salmo 18:25)
1. Maunungon pirme kan Jah, Ngan hiya higugmaa.
Kay katawhan kita niya, Sugo hibaroan ta.
Iya sagdon aton sundon; Pirme masasarigan.
Maunungon hi Jehova; Di’ ta gud babayaan.
2. Maunungon kita pirme Ha aton kabugtoan.
Napaid gud ngan buotan, Pirme matataporan.
Kabugtoan pasidunggi; Sinsero nga tahora.
Ha bulig han Pulong han Dios, Magin duok ha ira.
3. Maunungon kita pirme Ha mga nangunguna.
Kon nahatag hin instruksyon, Hinaot sundon hira.
Niyan an bendisyon han Dios Maparig-on ha aton.
Hi Jehova at’ Agaron Kon kita maunungon.
(Kitaa liwat an Sal. 149:1; 1 Tim. 2:8; Heb. 13:17.)
^ par. 10 (Pah. 19:11-21) Katapos, nakita ko nga naabrihan an langit. Kitaa! usa nga busag nga kabayo, ngan an nasakay hito gintatawag nga Matinumanon ngan Totoo. Naghuhukom hiya ngan nakikiggirra uyon ha katadongan. 12 An iya mga mata sugad hin naglalaga nga kalayo, ngan may damu nga korona ha iya ulo. May nakasurat ha iya nga ngaran nga waray iba nga maaram han kahulogan kondi hiya la, 13 ngan an iya sul-ot nga pantungbaw nga panapton may mga tapsik han dugo, ngan ginngaranan hiya nga, An Pulong han Dios. 14 Ngan an kasundalohan ha langit nga nakasakay ha busag nga mga kabayo nagsinunod ha iya, ngan an ira sul-ot nga bado busag, limpyo, ngan maopay an klase han tela. 15 Ha iya baba nagawas an matarom ngan hilaba nga espada nga gagamiton niya ha pag-atake ha mga nasud. Mamandoan niya hira gamit an tungkod nga puthaw. Sugad man, iya tatamaktamakan an purog-an han ubas han duro nga kasina han Dios nga Makagarahum-ha-ngatanan. 16 Ngan ha iya pantungbaw nga panapton, oo, dapit ha iya paa, nakasurat an ngaran nga Hadi han mga hadi ngan Ginoo han mga ginoo. 17 Nakita ko liwat an usa nga anghel nga natindog ha adlaw, ngan ginuliat hiya ngan nagsiring ha ngatanan nga tamsi nga nagkakalupad ha kabutngaan han langit ngan tuna: “Kadi, pagkatirok kamo para ha daku nga panihapon han Dios, 18 basi niyo kaunon an unod han mga hadi, an unod han mga kumander ha militar, an unod han magkusog nga kalalakin-an, an unod han mga kabayo ngan han mga sakay hito, an unod han ngatanan, han mga tawo nga may kagawasan sugad man han mga uripon, ngan han mga ubos ngan mga prominente.” 19 Katapos, nakita ko an mapintas nga hayop ngan an mga hadi ha tuna ngan an ira kasundalohan nga nagkatirok basi makiggirra ha iya nga nasakay ha kabayo ngan ha iya kasundalohan. 20 Ngan nadakop an mapintas nga hayop pati an buwa nga propeta nga nagbuhat ha atubangan hito hin mga tigaman nga iya gin-gamit ha paglimbong ha mga may marka han mapintas nga hayop ngan ha mga nagsisingba ha imahen hito. Samtang buhi pa, iginlabog hira nga duha ha linaw nga kalayo nga nagdidilaab tungod han asupre. 21 Pero an iba ginpamatay pinaagi han hilaba nga espada nga ginawas tikang ha baba han usa nga nasakay ha kabayo. Ngan an ngatanan nga tamsi nabusog han ira mga unod.
^ ***w11 8/15 p. 3-5 An Internet Gamita Ito hin Maaramon***
An Internet Gamita Ito hin Maaramon
HAN naimbento an pag-imprinta mga siglo na an naglabay, nabag-o an paagi han pakigkomunikar han mga tawo. Iginpariho hito an kaimbento han Internet ha aton panahon. Husto la nga gintatawag an Internet nga usa nga garamiton ha pakigkomunikar ha bug-os nga kalibotan. Kon mag-i-Internet ka, makakakuha ka hin mga impormasyon, estadistika, ngan opinyon mahitungod ha damu hinduro nga topiko.
An abilidad ha pakigkomunikar maopay gud nga regalo tikang ha aton Maglalarang. Pinaagi hito mahimo kita makigbalyo hin mga ideya ngan impormasyon ha iba. Hi Jehova an siyahan nga nakigkomunikar ha iya linarang nga mga tawo. Naghatag hiya ha ira hin matin-aw gud nga impormasyon kon paonan-o magkakaada mapulsanon nga kinabuhi. (Gen. 1:28-30) Kondi iginpapakita han nahitabo ha tinikangan han kasaysayan han tawo nga ito nga regalo mahimo magamit ha sayop nga paagi. Hi Satanas nagsumat kan Eva hin sayop gud nga impormasyon. Tinoo hi Eva ngan iginsumat ito kan Adan, ngan dida nagtikang an makasurubo nga kahimtang han katawohan.—Gen. 3:1-6; Roma 5:12.
Ano an masisiring mahitungod han Internet? Bisan kon makakabulig ito ha aton nga makakuha hin importante nga mga impormasyon ngan mas mapadagmit an aton mga buruhaton, mahimo liwat ito maghatag hin sayop nga impormasyon, makaubos han aton panahon, ngan makadaot han aton moralidad. Aton usisahon kon paonan-o naton ito magagamit hin maaramon.
Husto ba o Sayop an Impormasyon?
Ayaw gud paghunahuna nga maopay ngan mapulsanon an ngatanan nga impormasyon ha Internet. An mga search engine ha Internet maipapariho ha grupo hin mga tawo nga maduruto nga nagtitirok han ngatanan nga klase hin pangtion—nakakaon man o nakakahilo—ngan gintatarampo la ito ha usa nga surudlan ngan iginsiserbi ha aton. Makaon ka ba dayon nga diri gin-uusisa an tagsa hito? Diri gud! An mga search engine nagamit hin damu hinduro nga kompyuter ha pagtirok hin binilyon nga website nga nagsusulod han ngatanan nga klase hin impormasyon tikang ha pinakamaopay ngadto ha pinakamaraot. Kinahanglan magin maaramon kita basi diri mahiloan an aton hunahuna hin sayop nga impormasyon.
Han 1993, usa nga kilala nga magasin an may pataraw-an nga drowing hin duha nga ayam nga nakada ha atubangan han kompyuter. An usa nga ayam nagsiring ha ayam nga nakada ha iya sapit: “Ha Internet, waray maaram nga ayam ka.” Hadto, hi Satanas nakiistorya kan Eva pinaagi hin halas basi itago kon hin-o gud hiya, ngan nagsiring nga hi Eva puydi magin pariho han Dios. Sugad liwat hito an ginbubuhat yana han damu nga nagamit han Internet. Bisan hin-o nga may Internet puydi magpakilala nga eksperto ha usa nga topiko, bisan kon diri ito tinuod. Ngan waray mga surundon kon hin-o an puydi magpublikar hin mga ideya, impormasyon, retrato, ngan suhestyon.
Kon nagamit han Internet, ayaw pagpauwat pariho kan Eva. Ayaw pagtuod dayon ha mga impormasyon dida hito. Pakiana anay: (1) Hin-o an nagpublikar hini? Matataporan ba an nagsurat hini? (2) Kay ano nga iginpublikar ini? Ano an motibo han nagsurat? May-ada ba hiya dinadapigan? (3) Diin tikang an iya impormasyon? Naghahatag ba hiya hin mga reperensya nga puydi usisahon? (4) Bag-o ba ini nga impormasyon? Han siyahan nga siglo, may iginsagdon hi apostol Pablo kan Timoteo nga aplikado liwat yana. Hi Pablo nagsurat: “Bantayi an igintubyan ha imo, lingiw tikang ha mga yakan nga diri mga espirituhanon, ngan ha mga pagkontra han mga buwa nga gintawag nga kaaram.”—1 Tim. 6:20.
Nakakabulig ba Ito nga Diri Makarag an Panahon o Nakakaubos hin Panahon?
Kon ginagamit hin maaramon an Internet, makakabulig ito basi diri makarag an aton panahon, kusog, ngan kwarta. Masayon kita makapalit bisan ada la ha balay. An pagtanding han mga presyo makakabulig ha aton nga makaburobarato. Mas kombinyente na an kinabuhi han damu nga tawo kay puydi na hira makigtransaksyon ha bangko pinaagi ha Internet. An pinansyal nga mga butang puydi na asikasuhon ha balay ha bisan ano nga oras. Pinaagi han Internet, makakaplano kita hin kombinyente ngan barato nga pagbiyahe ngan masayon na an pagbayad para hito. Masayon liwat an pamiling hin mga numero han telepono, adres, ngan iba-iba nga ruta ngadto ha lugar nga karuyag naton kadtoan. Ha bug-os nga kalibotan, damu hini nga serbisyo an ginagamit han mga sanga nga opisina han mga Saksi ni Jehova basi diri damu nga boluntaryo an pagkinahanglanon ngan diri makarag an panahon ngan kwarta.
Kondi may mga peligro liwat nga sadang tagdon. Pananglitan, sadang naton hunahunaon an kadamu han panahon nga aton nauubos ha paggamit han Internet. Para ha iba, an Internet usa nga maopay nga mulayan imbes nga mapulsanon nga garamiton. Damu hinduro nga panahon an ira ginagamit ha pagmulay, pamalit, pakig-chat, pag-e-mail, pamiling, ngan pag-inusisa hin mga website. Ha kamaihaan, bangin mapabay-an na nira an mas importante nga mga butang may kalabotan ha pamilya, kasangkayan, ngan kongregasyon. Mahimo pa ngani hira maadik ha Internet. Pananglitan, iginpakita han usa nga pagbanabana nga iginpublikar han 2010 nga 18.4 porsyento han mga tin-edyer ha Korea an adik na ha Internet. An mga parasaliksik ha Germany nagsiring nga “nagtitikadamu nga kababayin-an an nagrireklamo nga an ira padis adik na ha Internet.” Usa nga babaye an nagsiring nga nagbag-o gud an iya bana tungod han kaadik ha Internet tubtob nga nadaot an ira pag-asawa.
Usa nga sanga nga opisina han mga Saksi ni Jehova an nakakarawat hin surat tikang ha usa nga lalaki nga nagsiring nga adik na hiya ha Internet. Usahay napulo ka oras hiya nag-i-Internet ha usa ka adlaw. Siring niya nga “ha siyahan baga hin diri man ito nakakadaot,” kondi hiya dugang nga nagsiring: “Inabot an panahon nga talagsa na la ako tumambong ha mga katirok ngan diri na nag-aampo.” Kon natambong hiya, diri hiya andam ngan an ginhihinunahuna la niya amo an pag-log-on utro. Maopay na la nga nasantop niya nga daku na an iya problema ngan naghimo hin paagi nga tadungon ito. Hinaot diri gud kita maadik ha Internet.
Ano nga Klase hin Impormasyon an Imo Ginkikita?
Ha 1 Tesalonika 5:21, 22, aton mababasa: “Proybahi niyo an ngatanan nga mga butang; tipigi niyo an mga maopay; maglikay kamo ha ngatanan nga mga dagway han karaotan.” Kinahanglan hibaroan naton kon an mga impormasyon ba nga aton nakukuha ha Internet inuuyonan han Dios ngan uyon ha iya higtaas nga suruklan. Kinahanglan limpyo ito ha moral ngan angayan ha Kristiano. An pornograpiya ha Internet kalyap gud, ngan kon diri kita mabinantayon, masayon la kita mahilit-ag.
Maopay gud nga pakianhan naton an aton kalugaringon, ‘An akon ba ginkikita ha Internet itatago ko ha akon padis, mga kag-anak, o mga igkasi-tumuroo kon tigda hira nga sumulod ha kwarto?’ Kon oo an aton baton, maopay gud nga gumamit la kita han Internet kon may iba nga nakakakita. Ginbag-o na gud han Internet an aton paagi han pakigkomunikar ngan pamalit. Kondi usa liwat ito nga bag-o nga paagi ha pagbuhat hin pag-adulteryo ha aton kasingkasing.—Mat. 5:27, 28.
Ipapasa o Diri?
Nahiuupod ha paggamit han Internet an pakigbalyo hin impormasyon ha iba. Bisan kon may kagawasan kita ha pagkarawat ngan pagpasa hin impormasyon, responsabilidad liwat naton nga siguruhon kon tinuod ba ito ngan diri nakakadaot. Sigurado ba kita nga husto an aton iginsusurat o iginpapasa ha iba? Gintutugotan ba kita nga ipasa ito ha iba? Mapulsanon ba ito ngan makaparig-on? Ano an aton motibo ha pagpasa hito? Karuyag la ba naton magpabilib?
Kon an e-mail ginagamit ha husto nga paagi, mahimo ito magin mapulsanon. Puydi liwat kita hito pauranan hin impormasyon. Gin-uubos ba naton an birilhon nga panahon han aton mga kakilala pinaagi han pagpasa ha ira han pinakabag-o nga mga sumat o han diri importante nga impormasyon? Diri ba sadang anay naton usisahon an aton motibo antes naton pinduton an “send”? Ano gud ba an aton karuyag? Hadto, an mga tawo nagsusurat ha ira mga kapamilya ngan kasangkayan basi isumat an ira mga eksperyensya ngan ipahibaro kon ano na an nahitatabo ha ira. Diri ba ini an sadang naton ig-istorya ha aton mga e-mail? Kay ano nga ipasa ha iba an impormasyon nga diri kita sigurado kon tinuod?
Salit ano an sadang naton buhaton may kalabotan ha Internet? Bug-os ba nga lilikyan naton ito? Ha pipira nga kahimtang bangin kinahanglanon an pagbuhat hito. Ito an ginbuhat han adik ha Internet nga gin-unabi na basi malamposan an iya kaadik hin damu ka tuig. Ha luyo nga bahin, an paggamit han Internet mahimo magin mapulsanon ha aton kon tugotan naton nga an ‘katakos ha pagturotimbang magbantay ha aton ngan an sarabotan magmangno ha aton.’—Prob. 2:10, 11.
[Footnote]
Aplikado liwat ito ha mga retrato. Bisan kon puydi kita magretrato para ha aton kalugaringon nga paggamit, bangin waray kita katungod nga ipanhatag ito ha iba, saypa an pagbutang han mga ngaran ngan adres han mga tawo nga aada ha retrato.
[Retrato ha pahina 4]
Paonan-o mo malilikyan nga magin biktima han sayop nga impormasyon?
[Retrato ha pahina 5]
Ano an sadang mo hunahunaon antes pinduton an “send”?
^ ***w12 8/15 p. 20-24 Pag-ikmat ha mga Lit-ag han Yawa!*** >>
Pag-ikmat ha mga Lit-ag han Yawa!
“Maluwas . . . ha lit-ag han Yawa.”—2 TIM. 2:26.
ANO AN IMO BATON?
Kon pirme ka naghuhunahuna hin diri maopay ha iba, ano an sadang mo buhaton?
Ha ehemplo ni Pilato ngan ni Pedro, ano nga leksyon an imo hibabaroan mahitungod ha diri pagpadaog ha kahadlok ngan pagsulay han mga kaupod?
Paonan-o mo malilikyan an sobra nga pag-abat hin pagkasalaan?
AN Yawa nangangalimbasog paglit-ag han mga surugoon ni Jehova. Pero diri hiya pirme pariho hin parapanganop nga ginpapatay an mga hayop nga iya nadadakop. Lugod, tumong han Yawa nga madakop nga buhi an iya biktima ngan pasundon ha iya karuyag.—Basaha an 2 Timoteo 2:24-26.
2 Basi an biktima madakop nga buhi, an parapanganop bangin gumamit hin usa nga klase hin lit-ag. Bangin maghimo hiya hin paagi nga mapagawas an natago nga hayop basi iya madakop gamit an bitik. O bangin gumamit hiya hin nakatago nga lit-ag basi diri ito maabat han hayop. An Yawa nagamit liwat hin mga lit-ag basi mabitik an mga surugoon han Dios. Kon karuyag naton nga diri mabitik, kinahanglan magin alerto ngan mabinantayon kita ha mga tigaman nga nagpapahamangno ha aton han mga lit-ag o bitik ni Satanas. Hihisgotan hini nga artikulo kon paonan-o naton malilikyan an tulo nga lit-ag nga epektibo nga ginagamit han Yawa. Ini an (1) diri ginpupugngan nga pagyakan, (2) kahadlok ngan pagsulay han mga kaupod, ngan (3) sobra nga pag-abat hin pagkasalaan. Hihisgotan ha sunod nga artikulo an duha pa nga lit-ag o bitik nga ginagamit ni Satanas.
PARONGA AN SUGAD-KALAYO NGA DIRI GINPUPUGNGAN NGA PAGYAKAN
3 Basi gumawas an mga hayop ha ira gintatagoan, bangin suritan han parapanganop an usa nga bahin han kabanwaan basi dakpon an mga hayop samtang napalagiw. Ha simboliko nga paagi, karuyag han Yawa nga suritan an Kristiano nga kongregasyon. Kon maglalampos hiya, mapapagawas niya an mga membro tikang hiton talwas nga lugar basi iya madakop. Ha ano nga paagi bangin diri tinuyo nga mabuligan naton hiya ngan magin iya biktima?
4 Iginpariho han disipulo nga hi Jakobo an dila ha kalayo. (Basaha an Jakobo 3:6-8.) Kon diri naton ginpupugngan an aton dila, makakagpatikang kita hin simboliko nga sunog ha kongregasyon. Paonan-o ini mahimo mahitabo? Tagda ini nga kahimtang: Ha usa nga katirok, iginpahibaro nga an usa nga sister regular payunir na. Katapos han katirok, nag-istorya an duha nga magwarali mahitungod hito. An usa nalipay ngan naglalaom nga magigin malampuson an bag-o nga payunir. An usa naman nagkwestyon han motibo han bag-o nga payunir ngan sugad hin nagsiring nga karuyag la han bag-o nga payunir nga magin prominente ha kongregasyon. Hin-o hinin duha nga magwarali an karuyag mo magin sangkay? Masayon gud hibaroan kon hin-o ha ira an makakagpatikang hin sunog ha kongregasyon pinaagi han iya pagyakan.
5 Paonan-o naton mapaparong an sugad-kalayo nga diri ginpupugngan nga pagyakan? Hi Jesus nagsiring: “Tikang ha kahuraan han kasingkasing iginyayakan han baba.” (Mat. 12:34) Salit an siyahan nga sadang naton buhaton amo an pag-usisa han aton kasingkasing. Ginlilikyan ba naton an diri maopay nga mga pagbati nga nakakaaghat ha aton nga magyakan hin nakakasakit mahitungod ha iba? Pananglitan, kon hinbaroan naton nga an usa nga brother nangangalimbasog pagkab-ot hin pribilehiyo, natoo ba kita nga maopay an iya motibo, o nagsususpetsa kita nga ginbubuhat niya ito para la ha iya kalugaringon nga kaopayan? Kon may tendensya kita nga magkaada sugad hito nga panhunahuna, maopay hinumdoman nga ginkwestyon han Yawa an motibo han matinumanon nga surugoon han Dios nga hi Job. (Job 1:9-11) Imbes nga magsuspetsa ha usa nga bugto, maopay nga usisahon naton kon kay ano nga sugad hito an aton panhunahuna ha iya. May-ada gud ba kita maopay nga hinungdan ha paghunahuna hin sugad hito? O naimpluwensyahan na an aton kasingkasing han pagin diri mahigugmaon nga kalyap gud hinin kataposan nga mga adlaw?—2 Tim. 3:1-4.
6 Tagda an iba pa nga hinungdan kon kay ano nga bangin nagyayakan kita hin maraot mahitungod ha iba. Usa nga hinungdan bangin tungod kay karuyag naton nga mas mahatagan hin atensyon an aton mga nahimo. Pinaagi ha pagpakaraot ha iba, bangin nangangalimbasog kita nga ipakita nga mas maopay kita. O bangin naghihimo kita hin mga pasangil kay waray naton buhata an sadang naton buhaton. Pagpahitaas man, kaawa, o kawaray kompyansa an hinungdan, daku nga kadaot an magigin resulta hito.
7 Bangin naghuhunahuna kita nga makatadunganon la nga magyakan hin diri maopay mahitungod ha usa nga bugto. Bangin hiya liwat may ginyakan nga maraot mahitungod ha aton. Kon ito an kahimtang, an pagbulos diri amo an solusyon. An pagbuhat hito sugad hin pagdugang hin sungo ha kalayo ngan ito gud an karuyag han Yawa, diri han Dios. (2 Tim. 2:26) Maopay nga subaron naton hi Jesus may kalabotan hini. Han ginpakaalohan hiya, “waray hiya bulos hin pagpakaalo.” Lugod, “igintubyan niya an iya kalugaringon ngadto ha naghuhukom hin matadong.” (1 Ped. 2:21-23) Nasarig hi Jesus nga susolusyonan ni Jehova an sitwasyon ha paagi nga Iya karuyag ngan kon san-o Niya karuyag. Sadang magin sugad liwat hito an aton pagsarig ha Dios. Kon nagyayakan kita hin makapadasig ha iba, nabulig kita nga matipigan an “gapos [o bugkos] han kamurayawan” ha aton kongregasyon.—Basaha an Efeso 4:1-3.
LIKAYI AN LIT-AG NGA KAHADLOK NGAN PAGSULAY HAN MGA KAUPOD
8 An nabitik nga hayop waray na kagawasan pagkadto kon diin niya karuyag. Ha pariho nga paagi, an tawo nga nagpapadaog ha kahadlok ngan pagsulay han mga kaupod nawawarayan kontrol ha iya kinabuhi ha pipira nga paagi. (Basaha an Proberbios 29:25.) Aton hisgotan an ehemplo han duha nga lalaki nga nagpadaog ha pagsulay han mga kaupod ngan ha kahadlok ha tawo, ngan aton kitaon kon ano nga leksyon an aton hibabaroan ha ira eksperyensya.
9 An Romano nga Gobernador nga hi Ponsio Pilato maaram nga waray sala hi Jesus ngan posible nga diri niya karuyag magbuhat hin makakadaot kan Jesus. Ha pagkamatuod, hi Pilato nagsiring nga hi Jesus waray ginbuhat “nga bisan ano nga kasal-anan pagpatay ha iya.” Bisan pa hito, ginsentensyahan ni Pilato hi Jesus hin kamatayon. Kay ano? Kay nagpadaog hi Pilato ha pamirit han nasisina nga mga tawo. (Luk. 23:15, 21-25) “Kon imo ini buhian, diri ka sangkay ni Sesar,” siring han mga parakontra basi ipirit nga buhaton an ira karuyag. (Juan 19:12) Bangin nahadlok hi Pilato nga paiwason hiya ha iya posisyon—o bangin patayon pa ngani—kon dumapig hiya kan Jesus. Salit nagpadaog hiya nga buhaton an karuyag han Yawa.
10 Hi apostol Pedro usa han pinakaduok nga mga kaupod ni Jesus. Iginpasamwak niya nga hi Jesus an Mesias. (Mat. 16:16) Nagpabilin nga maunungon hi Pedro han ginbayaan hi Jesus han iba Niya nga mga disipulo han waray nira masabti an kahulogan han Iya ginsiring. (Juan 6:66-69) Ngan han gin-aaresto hi Jesus han iya mga kaaway, ginamit hi Pedro hin espada basi depensahan an iya Agaron. (Juan 18:10, 11) Kondi ha urhi nagpadaog hi Pedro ha kahadlok ngan iya pa ngani iginlirong nga nakilala hiya kan Jesu-Kristo. Ha sulod hin halipot nga panahon an apostol nabitik han lit-ag nga kahadlok ha tawo. Nawad-an hiya hin kaisog ha pagbuhat hin husto ngan waray magin maunungon kan Jesus.—Mat. 26:74, 75.
11 Sugad nga mga Kristiano, kinahanglan atohan naton an pagsulay nga magbuhat han mga butang nga nakakapasubo ha Dios. Bangin piriton kita han aton mga agaron o han iba nga magin diri tangkod o sulayon nga magbuhat hin seksuwal nga imoralidad. An mga estudyante bangin piriton han ira mga kaeskwela nga mangopya o magkaada kodego ha panahon han eksamin, magkita hin pornograpiya, magsigarilyo, magdroga, uminom hin sobra nga de-alkohol nga irimnon, o magbuhat hin seksuwal nga imoralidad. Kon sugad, ano an makakabulig ha aton nga malikyan an lit-ag nga kahadlok ha tawo ngan pagsulay nga magbuhat han nakakapasubo kan Jehova?
12 Usisahon naton kon kay ano nga hi Pilato ngan hi Pedro nadaog han kahadlok ngan pagsulay han mga kaupod. Gutiay la an hinbabaroan ni Pilato mahitungod kan Kristo. Bisan pa hito, maaram hiya nga waray sala hi Kristo ngan diri Hiya ordinaryo nga tawo. Kondi diri mapainubsanon hi Pilato ngan waray hiya gugma ha tinuod nga Dios. Salit masayon la hiya nga nabitik han Yawa. Hi Pedro nahigugma ha Dios ngan may husto nga kahibaro mahitungod ha Dios ngan kan Kristo Jesus. Kondi may mga panahon nga waray hiya magin mapainubsanon, nahadlok ha tawo, ngan nadaog han pagsulay. Antes dakpon hi Jesus, hi Pedro naghambog: “Bisan an ngatanan may-ada katigayonan ha paghipakdol, hi ako diri.” (Mar. 14:29) Nagin mas andam unta hi Pedro pag-atubang han mga pagsari kon sinarig hiya ha Dios pariho han pagsarig han salmista nga nagkanta: “Hi Jehova aada mahitungod ha akon; diri ako mahahadlok: ano ba an mabubuhat han tawo ha akon?” (Sal. 118:6) Ha ultimo nga gab-i han kinabuhi ni Jesus ha tuna, iya igin-upod hi Pedro ngan an duha pa nga apostol ngadto ha hardin han Getsemani. Kondi, imbes nga magpabilin nga nagmamata, nahingaturog hi Pedro ngan an iya mga kaupod. Ginsangpit hira ni Jesus ngan ginsidngan: “Pag-agma, ngan pag-ampo, basi kamo diri mahisulod ha panulay.” (Mar. 14:38) Kondi nahingaturog na liwat hi Pedro ngan ha urhi nagpadaog ha pagsulay ngan kahadlok ha tawo.
13 Ano nga mga leksyon an aton hibabaroan ha ehemplo ni Pilato ngan ni Pedro? Basi maglampos ha pag-ato ha pagsulay, ginkikinahanglan an husto nga kahibaro, pagkamapainubsanon, pagkarawat han aton mga limitasyon, gugma ha Dios, ngan kahadlok kan Jehova, diri ha mga tawo. Kon an aton pagtoo iginbasar ha husto nga kahibaro, maisugon nga isusumat naton an aton mga gintotoohan. Mabulig ini ha aton nga makaato ha pagsulay ngan diri magpadaog ha kahadlok ha tawo. Syempre, kinahanglan diri gud kita magkaada sobra nga kompyansa ha aton kalugaringon nga kusog. Lugod, kinahanglan magin mapainubsanon kita ngan kilalahon naton nga ginkikinahanglan naton an gahum han Dios basi makaato ha pagsulay. Sadang kita mag-ampo ha pangaro han espiritu ni Jehova. Ngan an aton gugma ha iya sadang magpagios ha aton nga sundon an iya mga suruklan ngan likyan an pagbuhat han mga butang nga magpapasipara ha iya ngaran. Dugang pa, kinahanglan mangandam kita ha pag-ato ha pagsulay antes pa ito mahitabo. Pananglitan, an abanse nga pagpangandam ngan pag-ampo makakabulig ha aton mga anak nga mahibaro han ira bubuhaton kon ginpipirit hira han ira igkasi-batan-on nga magbuhat hin sayop.—2 Kor. 13:7.
LIKAYI AN LIT-AG NGA NAKAKARUGMOK—AN SOBRA NGA PAG-ABAT HIN PAGKASALAAN
14 Usahay an usa nga lit-ag may mabug-at nga troso o bato nga ginbibitay ha dalan nga agsob agian han mga hayop. Kon an higot nga nakabalabag ha dalan nasasabod han diri mabinantayon nga hayop, nahuhulog an troso o bato, ngan nadadat-ogan an hayop. An sobra nga pag-abat hin pagkasalaan maipapariho ha mabug-at nga troso o bato nga nakakarugmok. Kon aton ginhuhunahuna an aton nabuhat nga sala, bangin umabat kita nga sugad hin nahirugmok na. (Basaha an Salmo 38:3-5, 8.) Karuyag ni Satanas nga hunahunaon naton nga hi Jehova diri malolooy ha aton ngan diri naton masusunod an Iya mga suruklan.
15 Paonan-o mo malilikyan an lit-ag nga sobra nga pag-abat hin pagkasalaan? Kon nakabuhat ka hin daku nga sala, gios na yana basi maibalik an imo maopay nga relasyon kan Jehova. Pakiistorya ha mga tigurang ngan pagpabulig ha ira. (Jak. 5:14-16) Buhata an ngatanan ha pagtadong han imo nabuhat nga sala. (Buh. 26:20) Kon disiplinahon ka, ayaw panluya. An disiplina usa nga paagi nga iginpapakita ni Jehova nga hinigugma ka niya. (Heb. 12:6) Magin determinado nga diri na buhaton an mga butang nga nagin hinungdan nga nakabuhat ka hin sala, ngan buhata ito nga imo determinasyon. Katapos magbasol ngan magbag-o, magpakita hin pagtoo nga pinaagi han halad lukat ni Jesu-Kristo mapapasaylo gud an imo mga sala.—1 Juan 4:9, 14.
16 An iba padayon nga nakukonsensya ha ira nabuhat nga mga sala nga ginpasaylo na. Kon ito an imo inaabat, hinumdumi nga ginpasaylo ni Jehova hi Pedro ngan an iba nga apostol ha ira pagbaya ha Iya hinigugma nga Anak nga hi Jesus ha panahon nga ginkikinahanglan gud niya hira. Ginpasaylo ni Jehova an lalaki nga ginpaiwas ha kongregasyon ha Korinto nga nakabuhat hin duro nga imoralidad kondi ha urhi nagbasol. (1 Kor. 5:1-5; 2 Kor. 2:6-8) Ha Biblia, mababasa naton an mahitungod han mga nakabuhat hin dagku nga sala nga nagbasol ngan ginpasaylo han Dios.—2 Kron. 33:2, 10-13; 1 Kor. 6:9-11.
17 Papasayloon ngan kakalimtan ni Jehova an imo nabuhat nga mga sala kon tinuod ka nga nagbabasol ngan natoo nga kakaloy-an ka niya. Ayaw gud paghunahuna nga an halad lukat ni Jesus diri igo basi mapasaylo an imo mga sala. Kon ito an imo huhunahunaon, mabibiktima ka han usa han mga lit-ag ni Satanas. Bisan kon ito an karuyag han Yawa nga imo toohan, an lukat igo na basi mapasaylo an ngatanan nga nakasala ngan nagbasol. (Prob. 24:16) An pagtoo ha lukat makakabulig nga mawara an imo sobra nga pag-abat hin pagkasalaan ngan makakahatag ha imo hin kusog basi mag-alagad ha Dios ha imo bug-os nga kasingkasing, hunahuna, ngan kalag.—Mat. 22:37.
MAARAM KITA HAN MGA LIT-AG NI SATANAS
18 Diri importante kan Satanas kon ano nga lit-ag an makakabitik ha aton, basta madakop la kita niya. Tungod kay maaram kita han iya mga lit-ag, mahimo naton ito malikyan. (2 Kor. 2:10, 11) Diri kita malilimbongan han iya mga lit-ag o bitik kon mag-aampo kita ha pangaro hin kinaadman ha pag-atubang han mga pagsari. Hi Jakobo nagsurat: “Kon may-ada ha iyo an nakulang hin kaaram, mangaro hiya ha Dios, nga mahatagon ha ngatanan ngan diri mabadlungon; ngan ito ihatag ha iya.” (Jak. 1:5) Kinahanglan gumios kita uyon ha aton mga pag-ampo pinaagi han regular nga personal nga pag-aram ngan pag-aplikar han mga prinsipyo ha Biblia. An mga publikasyon nga igintatagana han matinumanon ngan maaramon nga uripon nagsusumat ha aton han mga lit-ag ni Satanas ngan nabulig ha aton nga malikyan ito.
19 An pag-ampo ngan pag-aram ha Biblia nabulig ha aton nga mas higugmaon an maopay. Kondi importante liwat nga mahibaro kita nga kangalasan an maraot. (Sal. 97:10) An pamalandong ha magraot nga resulta han hakugnon nga mga hingyap makakabulig ha aton nga likyan ito. (Jak. 1:14, 15) Kon mahibabaro kita nga kangalasan an maraot ngan higugmaon gud an maopay, an paon nga ginbubutang ni Satanas ha iya lit-ag diri makakadani ha aton; diri ito magigin makaruruyag ha aton.
20 Mapasalamaton gud kita nga ginbubuligan kita han Dios basi diri mabitik han mga lit-ag ni Satanas! Ginagamit ni Jehova an iya espiritu, an iya Pulong, ngan an iya organisasyon basi luwason kita “ha usa nga maraot.” (Mat. 6:13, NW) Ha sunod nga artikulo aton hihisgotan kon paonan-o naton malilikyan an duha pa nga lit-ag nga epektibo nga ginagamit ni Satanas ha pagbitik ha mga surugoon han Dios.
^ ***w12 8/15 p. 25-29 Magin Marig-on Ngan Likayi an mga Lit-ag ni Satanas!*** <<
Magin Marig-on Ngan Likayi an mga Lit-ag ni Satanas!
‘Atohi an mga limbong han Yawa.’—EFE. 6:11, MAOPAY NGA SUMAT.
ANO AN IMO BATON?
Paonan-o an usa nga surugoon ni Jehova makakalikay ha lit-ag nga materyalismo?
Ano an makakabulig ha inasaw-an nga mga Kristiano nga diri makabuhat hin pag-adulteryo?
Kay ano nga natoo ka nga mapulsanon an pagpabilin nga marig-on kontra ha materyalismo ngan seksuwal nga imoralidad?
HI Satanas nga Yawa waray kalooy ha mga tawo, labi na ha mga nag-aalagad kan Jehova. Ha pagkamatuod, nakikig-away hi Satanas ha nanhibilin nga mga dinihogan. (Pah. 12:17) Inin maunungon nga mga Kristiano an nangunguna yana ha pagsangyaw han Ginhadian ngan nagbubuhayhag nga hi Satanas an magmarando hini nga kalibotan. An Yawa napupungot liwat ha ‘iba nga mga karnero’ nga nasuporta ha mga dinihogan ngan may paglaom nga mabuhi ha waray kataposan—usa nga paglaom nga diri na mapapahimulsan ni Satanas. (Juan 10:16) Diri urusahon nga nasisina gud hiya! Ha langit man o ha tuna an aton paglaom, sigurado nga hi Satanas diri interesado ha aton kaopayan. Karuyag niya nga biktimahon kita.—1 Ped. 5:8.
2 Basi mahimo ito, hi Satanas nagamit hin iba-iba nga lit-ag, o bitik. Tungod kay iya ‘ginbuta an hunahuna’ han mga diri-tumuroo, diri hira nakarawat han maopay nga sumat ngan diri nira nakikita an iya mga lit-ag. Kondi nabibitik liwat han Yawa an iba nga kinarawat han mensahe han Ginhadian. (2 Kor. 4:3, 4) Ginhisgotan ha nahiuna nga artikulo kon paonan-o naton malilikyan an tulo han mga lit-ag ni Satanas: (1) diri ginpupugngan nga pagyakan, (2) kahadlok ngan pagsulay han mga kaupod, ngan (3) sobra nga pag-abat hin pagkasalaan. Hisgotan naton yana kon paonan-o kita magigin marig-on ha pag-ato ha duha pa nga lit-ag o bitik ni Satanas—an materyalismo ngan an pagsulay nga mag-adulteryo.
MATERYALISMO—AN LIT-AG NGA NAKAKALUMOS
3 Ha usa han mga ilustrasyon ni Jesus, nag-unabi hiya hin gahi nga nahisabwag ha katunokan. Iya iginsaysay nga an usa ka tawo mahimo makabati han pulong, “kondi tungod han pangarit ha kalibotan ngan ha limbong han mga manggad, nalumsan an pulong, ngan waray magmabungahon.” (Mat. 13:22) Oo, an materyalismo usa nga lit-ag nga ginagamit han aton kaaway nga hi Satanas.
4 May duha nga butang nga kon magkaupod, mahimo ‘makalumos han pulong.’ An usa amo an “pangarit ha kalibotan.” Hinin “magpakalilisang nga mga panahon,” damu an nakakapabaraka ha aton. (2 Tim. 3:1) Bangin makuri an pagkaada han aton mga ginkikinahanglan kay mahal hinduro an mga paraliton o tungod kay waray kita trabaho. Bangin mabaraka liwat kita ha tidaraon ngan maghunahuna, ‘Magkakaada daw la ako igo nga kita kon lagas na ako ngan diri na nakakatrabaho?’ Tungod hito nga kabaraka, an iba nangangalimbasog nga magriko kay naghuhunahuna hira nga an kwarta makakahatag hin kasigurohan.
5 An usa pa nga gin-unabi ni Jesus amo an “limbong han mga manggad.” Kon updan hin kabaraka, mahimo ito makalumos han pulong. An Biblia nasiring nga “an kwarta usa nga arayopan.” (Ekles. 7:12) Kondi diri maaramon an pangalimbasog nga magriko. Damu an nakaobserbar nga samtang mas nangangalimbasog hira nga magriko, mas nalilit-agan hira han materyalismo. An iba nagin uripon pa ngani han ira karikohan.—Mat. 6:24.
6 Bangin diri naton maabat nga nagtitikang na ngay-an kita paghingyap nga magriko. Pananglitan, tagda ini nga kahimtang. Ginsidngan ka han imo boss: “May maopay ako nga sumat! An kompanya nakadaog hin daku nga kontrata. Karuyag sidngon, hinin masunod nga pipira ka bulan bangin kinahanglan mag-obertaym ka hin mas agsob. Pero ginsisiguro ko ha imo nga bawi gud ito kay daku an imo magigin sweldo.” Ano an imo magigin reaksyon? Syempre, daku nga responsabilidad an pagtagana han materyal nga panginahanglan han imo pamilya, pero diri la ito an imo responsabilidad. (1 Tim. 5:8) May iba pa nga sadang mo pamurubuuton. Ano kadaku nga panahon an imo gagamiton ha pag-obertaym? An imo ba trabaho makakaulang ha imo espirituwal nga mga buruhaton, pati na ha pagtambong ha mga katirok ngan ha iyo gab-i para ha Pagsingba han Pamilya?
7 Ha pagturotimbang han imo desisyon, ano an imo prayoridad—an daku nga kità ha imo pag-obertaym o an mahimo magin epekto hito ha imo espirituwalidad? An imo ba hingyap nga magkaada mas daku nga kità magigin hinungdan nga diri mo na unahon ha imo kinabuhi an Ginhadian? Nasasantop mo ba an magigin epekto ha imo han materyalismo kon imo papabay-an an imo espirituwalidad ngan an espirituwalidad han imo pamilya? Kon ito an nahitatabo ha imo yana, paonan-o ka magigin marig-on basi diri malumsan han materyalismo?—Basaha an 1 Timoteo 6:9, 10.
8 Basi diri malumsan han materyalismo, ha panapanahon usisaha an imo paagi han pagkinabuhi. Diri mo gud karuyag nga magin pariho kan Esaw nga waray magpabili han espirituwal nga mga butang! (Gen. 25:34; Heb. 12:16) Ngan diri ka liwat sadang magin pariho han riko nga lalaki nga gin-aghat nga ibaligya an iya mga panag-iya, ihatag an kwarta ha mga pobre, ngan sumunod kan Jesus. Imbes nga buhaton ito, ini nga lalaki “binulag nga masurub-on, kay damu an iya bahandi.” (Mat. 19:21, 22) Tungod kay nalit-agan han karikohan, nawara niya an daku nga pribilehiyo nga magin sumurunod han pinakabantogan nga tawo nga nabuhi! Pag-ikmat nga diri mawara an imo pribilehiyo sugad nga disipulo ni Jesu-Kristo.
9 Basi maatohan an sobra nga kabaraka ha materyal nga mga butang, sunda ini nga sagdon ni Jesus: “Diri kamo mangarit, nga masiring: Ano an aton kakaunon, o ano an aton iinumon, o ano an aton igpapanapton? Kay an mga Hentil nanmimiling han ngatanan hini nga mga butang; kay an iyo Amay nga langitnon, maaram nga kamo nagkikinahanglan hini ngatanan.”—Mat. 6:31, 32; Luk. 21:34, 35.
10 Basi diri malit-agan han “limbong han mga manggad,” pangalimbasog nga subaron an panhunahuna ni Agur, usa han mga nagsurat han Biblia. Hiya nagsiring: “Ayaw ako tugoti nga magin riko o pobre. Sanglit tagi la ako hin igo nga pagkaon nga akon kinahanglan.” (Prob. 30:8, Maopay nga Sumat) Matin-aw nga maaram hi Agur han kapulsanan han kwarta sugad man han malimbong nga gahum han karikohan. Kinahanglan masantop naton nga an mga kabaraka hini nga sistema ngan an nakakalimbong nga gahum han karikohan mahimo makadaot han aton espirituwalidad. An sobra nga kabaraka ha materyal nga mga butang mahimo makaubos han aton panahon ngan kusog ngan makawara han aton hingyap nga unahon ha aton kinabuhi an Ginhadian. Salit magin determinado kita nga diri magin biktima han lit-ag ni Satanas nga materyalismo!—Basaha an Hebreo 13:5.
PAG-ADULTERYO—DIRI ABAT NGA BUHO
11 An mga parapanganop nga karuyag makadakop hin makusog nga hayop bangin magbuho ha dalan nga agsob agian hito. Basi diri maabat an buho, kasagaran na nga gintatabonan ito hin mga kagingking ngan manipis nga tuna. Puropariho hito an usa han pinakaepektibo nga mga pagsulay ni Satanas. Ito an sala nga imoralidad. (Prob. 22:14; 23:27) Damu nga Kristiano an nabiktima hito nga lit-ag kay gintugotan nira an ira kalugaringon nga mahingadto ha mga sitwasyon diin masayon gud la an pakabuhat hin imoralidad. An iba nga inasaw-an nga Kristiano nakakabuhat hin pag-adulteryo katapos magkaada romantiko nga relasyon ha diri nira asawa.
12 Mahimo ka magkaada sayop nga romantiko nga relasyon ha usa nga imo katrabaho. Ha pagkamatuod, sobra katunga han mga babaye nga nag-adulteryo ngan mga 3 ha 4 nga lalaki nga nag-adulteryo an nagkaada relasyon ha iya katrabaho. Ginkikinahanglan ba ha imo trabaho nga makaupod an mga diri mo kapariho hin sekso? Kon amo, paonan-o ka nakikig-upod ha ira? May ginhihimo ka ba nga mga limitasyon basi diri kamo magkaada romantiko nga relasyon? Pananglitan, kon an usa nga sister agsob makiistorya ha iya katrabaho nga lalaki, bangin pagtikaiha magin duok na hira ngan magsumat na hiya hin pribado nga mga butang, pati na han mga problema ha iya pag-asawa. O an usa nga brother bangin makigsangkay ha iya katrabaho nga babaye. Bangin maghunahuna hiya: “Importante ha iya an akon opinyon ngan namamati gud hiya kon nag-iistorya ako. Ngan iya ako gin-aapresyar. Unta sugad hini an pagtratar ha akon han akon asawa!” Nasasabtan mo ba kon kay ano nga an mga Kristiano nga aada ha sugad hito nga kahimtang namimeligro nga makabuhat hin pag-adulteryo?
13 An sayop nga romantiko nga relasyon mahimo liwat mahitabo ha sulod han kongregasyon. Tagda ini nga ehemplo nga tinuod nga nahitabo. Hi Daniel ngan iya asawa nga hi Sarah mga regular payunir. Siring ni Daniel nga usa liwat hiya nga “tigurang nga diri maaram bumaribad.” Malipayon nga ginkakarawat niya an tagsa nga toka nga iginhahatag ha iya. Hi Daniel nagkaada Bible study nga lima nga olitawo, ngan tulo ha ira an nabawtismohan. Inin bag-o nga nabawtismohan nga mga brother nagkinahanglan gud hin bulig. Kon damu an toka ni Daniel ha kongregasyon, kasagaran na nga hi Sarah an nabulig ha ira. Waray pag-iha sugad hini an pirme nahitatabo: An mga Bible study hadto ni Daniel nagkikinahanglan hin bulig, ngan hi Sarah an nabulig ha ira. Nagkikinahanglan hi Sarah hin atensyon, ngan ira ito iginhahatag ha iya. Ito nga kahimtang nagin peligroso nga lit-ag. Hi Daniel nagsiring: ‘Damu ka bulan nga gin-gamit han akon asawa an ngatanan niya nga kusog ha paghatag hin bulig, salit nagkinahanglan hiya hin espirituwal ngan emosyonal nga suporta. Durante hito nga panahon napapabay-an ko hiya. Maraot an nagin resulta hito. An akon asawa nakabuhat hin pag-adulteryo ha usa han akon mga Bible study hadto. Okupado gud ako ha akon mga toka ha kongregasyon salit waray ko mapanginano nga nagluya na an iya espirituwalidad.’ Paonan-o mo malilikyan an sugad hito nga trahedya?
14 Basi malikyan an pag-adulteryo, pamalandonga an kahulogan han pagin maunungon ha imo padis. Hi Jesus nagsiring: “An gintig-ob han Dios, diri pagbulagon han tawo.” (Mat. 19:6) Ayaw gud paghunahuna nga an imo mga pribilehiyo ha kongregasyon mas importante kay ha imo padis. Dugang pa, hinumdumi nga an agsob nga paggahin hin panahon ha diri importante nga mga buruhaton nga diri kaupod an imo padis mahimo magpasabot nga may problema an iyo pag-asawa ngan mahimo magresulta ha pagsulay ngan bangin ha pakabuhat hin seryoso nga sala.
15 Kondi kon usa ka nga tigurang, paonan-o mo mamangnoan an panon? Hi apostol Pedro nagsiring: “Pasabsaba niyo an panon han Dios nga aada ha iyo, pagbantayan niyo, diri nga sugad hin linugos, kondi ha iyo kalugaringon nga kaburut-on, sumala ha kaburut-on han Dios; diri tungod ha mahugaw nga salapi, kondi ha maandaman nga painoino.” (1 Ped. 5:2) Diri mo gud sadang pabay-an an mga membro han iyo kongregasyon. Kondi diri mo sadang tumanon an imo papel sugad nga paramangno tubtob ha punto nga napapabay-an mo na an imo papel sugad nga bana. Waray pulos ngan peligroso pa ngani nga ipokus an imo bug-os nga atensyon ha pagmangno han kongregasyon kon napapabay-an mo na an imo asawa. Hi Daniel nagsiring, ‘Diri ka gud sadang magin sobra kaokupado ha pagtuman han imo mga responsabilidad ha kongregasyon nga napapabay-an mo na an imo pamilya.’
16 Damu nga maopay nga sagdon an iginhahatag han An Barantayan ngan Awake! basi buligan an inasaw-an nga mga Kristiano nga malikyan an pag-adulteryo. Pananglitan, ini an sagdon han Septyembre 15, 2006 nga An Barantayan: “Ha trabaho ngan ha bisan diin, paglikay ha mga sitwasyon nga bangin makaaghat hin duok nga relasyon. Pananglitan, an pagtrabaho hin dugang nga mga oras kaupod han diri kapariho an sekso mahimo magresulta hin pagsulay. Sugad nga inasaw-an nga lalaki o babaye, sadang ipakita mo ha imo pakiistorya ngan ha imo paggawi nga diri mo gud karuyag makigrelasyon ha iba. Sugad nga may-ada diosnon nga debosyon, sigurado nga diri mo karuyag makadani hin atensyon pinaagi han pagpikat o pagin diri desente ha imo pamado ngan pag-ayos. . . . An pagbutang hin retrato han imo padis ngan mga anak ha lugar han trabaho magpapahinumdom ha imo ngan ha iba nga prayoridad mo an imo pamilya. Magin determinado nga diri makadani—o bisan magkonsinter—han pagsulay han iba.”
17 An artikulo nga may ulohan nga “Marital Fidelity—What Does It Really Mean?” ha Abril 2009 nga Awake! nagpahamangno kontra ha pagkaada seksuwal nga mga pantasya ha diri mo bana o asawa. Gin-unabi ha artikulo nga an pagkaada seksuwal nga mga pantasya makakadugang han posibilidad han pakabuhat hin pag-adulteryo. (Jak. 1:14, 15) Kon inasaw-an ka, maaramon gud nga ha panapanahon magkaupod nga repasuhon niyo nga mag-asawa ito nga impormasyon. Hi Jehova mismo an nagpatikang han kahikayan han pag-asawa, ngan sagrado ito. An paggahin hin panahon nga makiistorya ha imo padis mahitungod han iyo pag-asawa usa nga maopay nga paagi ha pagpakita nga iyo ginpapabilhan an sagrado nga mga butang.—Gen. 2:21-24.
18 Kon nasusulay ka nga magkaada sayop nga romantiko nga relasyon, pamalandonga an nakakadaot nga mga resulta han pornikasyon ngan pag-adulteryo. (Prob. 7:22, 23; Gal. 6:7) An mga nagbubuhat hin imoralidad nakakapasubo kan Jehova, ha ira padis, ngan ha ira kalugaringon. (Basaha an Malakias 2:13, 14.) Ha luyo nga bahin, pamalandonga an kapulsanan nga nakakarawat han mga nagpapabilin nga limpyo ha moral. May paglaom hira nga mabuhi ha waray kataposan, ngan nakakapahimulos liwat hira han pinakamaopay nga klase han pagkinabuhi yana, upod na an pagkaada limpyo nga konsensya.—Basaha an Proberbios 3:1, 2.
19 An salmista nagkanta: “Daku an kamurayawan hadton mga nahigugma han [kanan Dios] balaud; ngan waray ha ira higayon ha hipakdol.” (Sal. 119:165) Salit higugmaa an kamatuoran, ngan ‘tan-awa hin maopay kon mationan-o iton imo panggawi, diri sugad ha mga diri maaram, kondi sugad ha mga maaram’ dinhi hinin maraot nga panahon. (Efe. 5:15, 16) An dalan nga aton gin-aagian ginbutangan ni Satanas hin damu nga lit-ag basi mabiktima an mga magsiringba han tinuod nga Dios. Kondi bug-os nga ginsangkapan kita ni Jehova basi kita mapanalipdan. Iginhatag niya an aton ginkikinahanglan basi makapabilin kita nga marig-on ngan “makapalong ha ngatanan nga mga pana nga naglalaga han maraot”!—Efe. 6:11, 16.
^ ***w00 8/15 p. 29-30 Pamati ha Tagna ni Daniel!***
Pamati ha Tagna ni Daniel!
Kapitulo Onse
Iginpahayag an Panahon han Pag-abot han Mesias
HI Jehova amo an Daku nga Magtiripig-han-Panahon. Kontrolado niya an ngatanan nga mga panahon ngan mga kapanahonan may kalabotan han iya buruhaton. (Buhat 1:7) An ngatanan nga mga hitabo nga iya igintanda hini nga mga panahon ngan mga kapanahonan sigurado nga mahitatabo. Diri ito mapapakyas.
2 Sugad nga maduruto nga estudyante han Kasuratan, natoo hi propeta Daniel ha gahum ni Jehova ha pagtanda han mga hitabo ngan ha pagpahinabo hito. An nakapainteres gud kan Daniel amo an mga tagna mahitungod han kabungkagan han Jerusalem. Iginrekord ni Jeremias an pahayag han Dios kon tubtob san-o magpapabilin nga binayaan an baraan nga siyudad, ngan ginhunahuna hin maopay ni Daniel ini nga tagna. Hiya nagsurat: “Han siyahan nga tuig ni Dario an anak nga lalaki ni Ahasuerus, han tulin han mga Medes, nga ginhimo nga hadi ha ginhadian han mga Kaldeanhon. Han siyahan nga tuig han iya paghadi, ako, hi Daniel, nakasabot pinaagi han mga basahon, han kadamu han mga tuig nga inabot an pulong ni Jehova ngada kan Jeremias an manaragna, para han kahumanan han mga kalaglagan han Jerusalem, bisan kapitoan ka tuig.”—Daniel 9:1, 2; Jeremias 25:11.
3 Hi Dario nga Mede amo an nagmamando hadto ha “ginhadian han mga Kaldeanhon.” An una nga tagna ni Daniel han iginhatag an kahulogan han sinurat-han-kamot ha bungbong natuman dayon. Waray na an Imperyo han Babilonya. Ini “iginhatag ha mga Medes ngan ha mga Persiahanon” han 539 A.K.P.—Daniel 5:24-28, 30, 31.
Mapainubsanon nga Nakimalooy hi Daniel kan Jehova
4 Nakasabot hi Daniel nga matatapos na an 70-ka tuig nga pagkabinayaan han Jerusalem. Ano an sunod nga iya bubuhaton? Hiya mismo nagsusumat ha aton: “Akon inatubang an akon nawong ngadto ha Ginoo nga Dios, ha pangita pinaagi han pag-ampo ngan mga pakimalooy, lakip an pagpuasa ngan an pagpanapton han sako ngan han mga agbon. Ngan ako nag-ampo ngadto kan Jehova an akon Dios, ngan naghimo hin panumat.” (Daniel 9:3, 4) Ginkinahanglan an husto nga kahimtang han kasingkasing basi maeksperyensyahan an maloloy-on nga pagtalwas han Dios. (Lebitiko 26:31-46; 1 Hadi 8:46-53) Ginkinahanglan an pagtoo, mapainubsanon nga espiritu, ngan bug-os nga pagbasol ha mga sala nga nagin hinungdan han pagkabihag ngan pagkauripon. Salit, tungod ha makasasala nga katawohan, dinaop ha Dios hi Daniel. Paonan-o? Pinaagi han pagpuasa, pagkabidoan, ngan pagsul-ot hin sako nga panapton, nga simbolo han pagbasol ngan pagkasinsero han kasingkasing.
5 An tagna ni Jeremias naghatag kan Daniel hin paglaom, kay iginpasabot hito nga an mga Judio ha diri mag-iiha igbabalik ha ira tuna nga natawohan ha Juda. (Jeremias 25:12; 29:10) Sigurado, sinarig hi Daniel nga maabot an katalwasan para ha bihag nga mga Judio tungod kay hi Ciro nagmamando na nga hadi ha Persia. Diri ba igintagna ni Isaias nga hi Ciro an magigin instrumento ha pagtalwas ha mga Judio basi tukuron-utro an Jerusalem ngan an templo? (Isaias 44:28–45:3) Kondi diri maaram hi Daniel kon paonan-o ito mahitatabo. Salit nagpadayon hiya ha pangamuyo kan Jehova.
6 Ginhunahuna ni Daniel an kalooy ngan mahigugmaon-nga-pagpaid han Dios. Mapainubsanon nga kinilala ni Daniel nga nakasala an mga Judio pinaagi han pagrebelde, pagtalapas han mga sugo ni Jehova, ngan pagbalewaray han iya mga propeta. Husto an Dios ha “pagtabog ha ira tungod han ira pagkadiri-matinumanon.” Hi Daniel nag-ampo: “O [Jehova], ha amon nahitutungod an kagupong han nawong, ha amon kahadian, ha amon mga prinsipe, ngan ha amon mga amay, tungod kay kami nakasala patok ha imo. Ngadto [kan Jehova] nahitutungod an mga kalooy ngan an pagpasaylo; kay kami sinmuki patok ha iya; Waray man kami sumugot han tingog ni Jehova nga amon Dios, ha paglakat ha iya mga balaud, ngan iya iginbutang ha amon atubangan pinaagi han iya mga surugoon an mga manaragna. Oo, an bug-os nga Israel nagtalapas han imo balaud, sinimang pa gud, nga hira diri makagsugot han imo tingog, busa an panhimaraot iginhuho ngada ha amon, ngan an panumpa nga iginsurat dida ha balaud ni Moises an surugoon han Dios; kay kami nakasala patok ha Iya.”—Daniel 9:5-11; Eksodo 19:5-8; 24:3, 7, 8.
7 An Dios nagpahamangno ha mga Israelita han mga resulta han pagtalapas ha iya ngan pagbalewaray han iya kauyonan ha ira. (Lebitiko 26:31-33; Deuteronomio 28:15; 31:17) Kinilala ni Daniel an pagkahusto han mga buhat han Dios, nasiring: “Hiya nagpamatuod han iya mga pulong, nga iya iginyakan patok ha amon, ngan patok ha amon mga hukom nga naghukom ha amon, pinaagi han pagdara ngada ha amon han daku nga karaotan; kay waray buhata ha ilarom han bug-os nga langit an sugad han ginbuhat ngada ha Jerusalem. Sugad han nahisurat dida ha balaud ni Moises, ngatanan ini nga karaotan inabot ha amon, ngani waray kami magpanginyupo han pagdapig ni Jehova nga amon Dios, nga kami tumalikod tikang ha amon mga karat-an, ngan nga may maada katinuan ha imo kamatuoran. Busa hi Jehova nagbantay han karaotan, ngan gindara ini ngada ha amon; kay hi Jehova nga amon Dios matadong ha ngatanan niya nga buruhaton nga iya binubuhat, ngan waray kami sumugot han iya tingog.”—Daniel 9:12-14.
8 Diri ginpapakamatadong ni Daniel an mga buhat han iya katawohan. Angay la an ira pagkabihag, sugad han iya madagmit nga igintug-an: “Kami nakasala, kami nagbuhat ha mahugaw gud.” (Daniel 9:15) Diri hiya interesado para la ha katalwasan tikang ha pag-antos. Diri, kondi iginbasar niya an iya pakimalooy ha himaya ngan dungog ni Jehova. Ha pagpasaylo ha mga Judio ngan pagpabalik ha ira ha ira natawohan nga tuna, tutumanon han Dios an iya saad pinaagi kan Jeremias ngan pagbabaraanon an Iya baraan nga ngaran. Hi Daniel nakimalooy: “O [Jehova], sumala han ngatanan mo nga pagkamatadong, itugot nga an imo kasina ngan an imo kapungot, nanginginyupo ako ha imo, ipasimang tikang ha imo bungto an Jerusalem, an imo baraan nga bukid; kay tungod han amon mga sala, ngan tungod han mga karat-an han amon mga amay, an Jerusalem ngan an imo katawohan nahimo nga pakaalo ha ngatanan nga naglilibot ha amon.”—Daniel 9:16.
9 Ha sinsero nga pag-ampo, hi Daniel nagpadayon: “Yana, O amon Dios, pamatii an pag-ampo han imo surugoon, ngan an iya mga pakimalooy, ngan pasilawa an imo nawong ngada ha imo santuaryo nga binayaan, tungod han Ginoo. O Dios ko, ihilig an imo talinga, ngan pamatii; pukrata an imo mga mata, ngan kitaa an amon mga kalaglagan, ngan an bungto nga tinatawag ha imo ngaran; kay diri kami nagpapahayag han amon mga pakimalooy ha imo atubangan tungod han amon mga pagkamatadong, kondi tungod han imo daku nga mga kalooy. O Ginoo, pamatii; O Ginoo pasayloa; O Ginoo, pamatia ngan buhata; ayaw langana, tungod ha imo kalugaringon, O Dios ko, tungod kay an imo bungto ngan an imo katawohan tinatawag pinaagi han imo ngaran.” (Daniel 9:17-19) Kon an Dios diri-mapasayloon ngan binayaan an iya katawohan ha pagkabihag, nga gintugotan an iya baraan nga siyudad, an Jerusalem, nga mabinayaan ha kadayonan, kikilalahon ba hiya han mga nasud sugad nga Soberano ha Uniberso? Diri ba hira masiring nga hi Jehova waray-gahum kontra han gamhanan nga mga dios han Babilonya? Oo, pagtatamayon an ngaran ni Jehova, ngan nakaguol ini kan Daniel. Ha 19 ka beses nga makikita an baraan nga ngaran, nga Jehova, ha libro ni Daniel, 18 hini an may kalabotan hini nga pag-ampo!
Madagmit nga Inabot hi Gabriel
10 Samtang nag-aampo pa hi Daniel, inabot an anghel Gabriel. Hiya nasiring: “O Daniel, ako yana nakanhi ha paghatag ha imo hin kinaadman ngan hin sarabotan. Ha tinikangan han imo mga pakimalooy an sugo ginawas, ngan ako nakanhi pagsumat ha imo; kay ikaw hinigugma gud; busa pagpainoinoha an bagay, ngan sabota an bisyon.” Kondi kay ano nga gintawag hiya ni Daniel nga “an tawo nga hi Gabriel”? (Daniel 9:20-23) Bueno, han ginhangyo ni Daniel an pagsabot ha iya nauna nga bisyon han kanding nga lalaki ngan han karnero nga lalaki, an usa nga “sugad hin tindog han tawo” pinmakita ha iya atubangan. Hiya an anghel Gabriel, an sinugo ha paghatag kan Daniel hin pagsabot. (Daniel 8:15-17) Sugad man, katapos mag-ampo ni Daniel, ini nga anghel hinirani ha iya sugad-hin-tawo ngan nagyakan ha iya sugad han ginbubuhat han usa nga tawo ha iya igkasi-tawo.
11 Inabot hi Gabriel “ha panahon han halad ha kagab-ihon.” Nabungkag na an halaran ni Jehova upod an templo ha Jerusalem, ngan an mga Judio mga bihag han pagano nga mga Babilonyahanon. Salit an mga Judio ha Babilonya waray iginhahalad ha Dios. Kondi, ha igintanda nga mga panahon para ha paghalad ilarom han Mosaiko nga Balaud, angayan la para ha matinumanon nga mga Judio ha Babilonya nga magdayaw ngan makimalooy kan Jehova. Sugad nga lalaki nga matinumanon ha Dios, tinawag hi Daniel nga “hinigugma gud.” Hi Jehova, nga ‘Parapamati han pag-ampo,’ nalipay ha iya, ngan sinugo dayon hi Gabriel basi batunon an may-pagtoo nga pag-ampo ni Daniel.—Salmo 65:2.
12 Bisan kon an pag-ampo kan Jehova nagbutang ha peligro han iya kinabuhi, nagpadayon hi Daniel ha pag-ampo ha Dios hin tulo ka beses ha usa ka adlaw. (Daniel 6:10, 11) Diri urusahon nga naruyagan gud hiya ni Jehova! Dugang pa ha pag-ampo, an pamalandong ni Daniel ha Pulong han Dios nakahimo ha iya nga masiguro an kaburut-on ni Jehova. Nagpadayon hi Daniel ha pag-ampo ngan maaram hiya kon paonan-o an husto nga pagdaop kan Jehova basi batunon an iya mga pag-ampo. Iya iginpahayag an pagkamatadong han Dios. (Daniel 9:7, 14, 16) Ngan bisan kon an iya mga kaaway waray makakita hin sayop ha iya, maaram hi Daniel nga hiya makasasala ha pagkita han Dios ngan igintug-an dayon an iya sala.—Daniel 6:4; Roma 3:23.
[Mga Pakiana]
1. Tungod kay hi Jehova an Daku nga Magtiripig-han-Panahon, ano an masisiguro naton?
2, 3. Ano nga tagna an gintagad ni Daniel, ngan ano nga imperyo an nagmamando ha Babilonya hiton nga panahon?
4. (a) Ano an ginkinahanglan basi maeksperyensyahan an pagtalwas han Dios? (b) Paonan-o dinaop kan Jehova hi Daniel?
5. Kay ano nga sigurado hi Daniel nga an mga Judio igbabalik ha ira natawohan nga tuna?
6. Ano an kinilala ni Daniel ha pag-ampo?
7. Kay ano nga masisiring nga hi Jehova nagbuhat hin husto ha pagtugot nga mabihag an mga Judio?
8. Ha ano iginbasar ni Daniel an iya pakimalooy kan Jehova?
9. (a) Ha ano nga pakimalooy gintapos ni Daniel an iya pag-ampo? (b) Ano an nakaguol kan Daniel, kondi paonan-o niya ipinakita an pagtahod ha ngaran han Dios?
10. (a) Hin-o an sinugo ngadto kan Daniel, ngan kay ano? (b) Kay ano nga tinawag ni Daniel hi Gabriel sugad nga “tawo”?
11, 12. (a) Bisan kon waray templo o halaran hi Jehova ha Babilonya, paonan-o ipinakita han matinumanon nga mga Judio an pagtahod ha mga halad nga ginkinahanglan han Balaud? (b) Kay ano nga tinawag hi Daniel nga “hinigugma gud”?
^ ***w00 9/1 p. 25-29 Pamati ha Tagna ni Daniel!*** >>
Pamati ha Tagna ni Daniel!
Sumpay han Kapitulo Onse
“Kapitoan ka Semana” ha Pagtapos han Sala
13 Talagsahon gud nga baton an nakarawat han mainampoon nga hi Daniel! Diri la ginpapasarig hiya ni Jehova nga an mga Judio igbabalik ha ira natawohan nga tuna kondi liwat naghahatag ha iya hin pagsabot ha butang nga mas importante—an pag-abot han igintagna nga Mesias. (Genesis 22:17, 18; Isaias 9:6, 7) Hi Gabriel nagsusumat kan Daniel: “Kapitoan ka semana an iginsugo ngada ha imo katawohan ngan ngada ha imo baraan nga bungto, ha paghuman han pagtalapas, ngan ha pagtapos han mga sala, ngan paghimo ha pagpahiuli tungod han karat-an, ngan pagdara ha sulod han pagkamatadong nga waray kataposan, ngan ha pagsada han bisyon ngan panagna, ngan ha pagdihog han gibabaraani. Busa hibaroi ngan kilalaha, nga tikang ha paggawas han sugo ha pagpahiuli ngan pagtukod han Jerusalem ngadto ha dinihogan nga usa, an prinsipe, mapito ka semana, ngan kaunman kag duha ka semana: ini pagtutukuron liwat, lakip an kalsada ngan an kanal, bisan ha masamok nga mga panahon.”—Daniel 9:24, 25.
14 Maopay gud ini nga sumat! Diri la pagtutukuron-utro an Jerusalem ngan ibabalik an pagsingba ha bag-o nga templo kondi liwat an ‘Mesias nga Lider’ maabot ha espisipiko nga panahon. Mahitatabo ini ha sulod han “kapitoan ka semana.” Tungod kay hi Gabriel waray mag-unabi hin mga adlaw, diri ini mga semana nga may pito ka adlaw an kada usa, nga may kabug-osan nga 490 ka adlaw—nga usa ngan ikatulo la nga bahin han tuig. An igintagna nga pagtukod-utro han Jerusalem nga “lakip an kalsada ngan an kanal” mas hilawig pa hito nga panahon. An mga semana amo an mga semana han mga tuig. Ngan an kada semana amo an pito ka tuig nga iginsusugyot han damu moderno nga mga hubad. Pananglitan, an “pito ka semana han mga tuig” amo an hubad nga iginpasabot han footnote ha Daniel 9:24 ha Tanakh—The Holy Scriptures, nga iginpublikar han The Jewish Publication Society. An American Translation mababasa: “An kapitoan ka semana han mga tuig igintatagna para ha imo katawohan ngan para ha imo baraan nga siyudad.” An pariho nga hubad makikita ha mga hubad ni Moffatt ngan Rotherham.
15 Sumala ha ginsiring han anghel, an “kapitoan ka semana” babahinon ha tulo ka peryodo: (1) “pito ka semana,” (2) “kaunman kag duha ka semana,” ngan (3) usa ka semana. Magigin 49 ka tuig ito, 434 ka tuig, ngan 7 ka tuig—nga may kabug-osan nga 490 ka tuig. Makapainteres, an The Revised English Bible mababasa: “Kapitoan ka pito ka tuig an iginlain para ha imo katawohan ngan para ha imo baraan nga siyudad.” Katapos han ira pagkabihag ngan pag-antos ha Babilonya hin 70 ka tuig, an mga Judio makakaeksperyensya hin espesyal nga pag-uyon tikang ha Dios ha sulod hin 490 ka tuig, o 70 ka tuig nga ginmultiplikar ha 7. An tinikangan amo “an paggawas han sugo ha pagpahiuli ngan pagtukod-utro han Jerusalem.” San-o mahitatabo ini?
Nagtikang an “Kapitoan ka Semana”
16 Tulo makatirigamnan nga hitabo an angay pagtagdon mahitungod han tinikangan han “kapitoan ka semana.” An siyahan nahitabo han 537 A.K.P. han iginpagowa ni Ciro an iya sugo ha pagpabalik han mga Judio ha ira natawohan nga tuna. Ito mababasa: “Ha sugad hini nasiring hi Ciro an hadi ha Persia: An ngatanan nga ginhadian ha tuna kan Jehova, an Dios ha langit, ihinatag ha akon; ngan nagsugo ha akon pagtukod hin balay para ha iya didto ha Jerusalem, nga aadto ha Juda. Bisan hin-o an aada ha iyo han bug-os niya nga katawohan, hi Jehova an iya Dios maupod ha iya, ngan pakadtoa hiya ha Jerusalem, nga aadto ha Juda, ngan pagpatukora han balay ni Jehova, an Dios ha Israel (hiya amo an Dios), nga aada ha Jerusalem. Ngan bisan hin-o an mahibilin, ha bisan diin nga lugar diin hiya humapit, buligan hiya han mga tawo ha iya lugar pinaagi han salapi, ngan pinaagi han bulawan, ngan pinaagi han mga butang, ngan pinaagi han mga mananap, labot han halad ha kaburut-on para ha balay ni Jehova nga aadto ha Jerusalem.” (Esra 1:2-4) Matin-aw, an katuyoan hini nga sugo amo nga an templo—“an balay ni Jehova”—pagtukuron-utro ha lugar nga hinmumutangan hito hadto.
17 An ikaduha nahitabo ha ikapito ka tuig han pagmando han Persiahanon nga hi Hadi Artaherhes (Artaxerxes Longimanus, anak ni Xerxes I). Hito nga panahon, hi Esra nga parakopya nagbiyahe tikang ha Babilonya ngadto ha Jerusalem ha sulod hin upat ka bulan. Dara niya an espesyal nga surat tikang ha hadi, kondi waray ito magtugot ha pagtukod-utro han Jerusalem. Lugod, an sugo kan Esra amo an ‘pagpatahom han balay ni Jehova.’ Salit an surat naghisgot han bulawan ngan salapi, baraan nga mga garamiton, ngan mga amot nga trigo, alaksiw, lana, ngan asin ha pagsuporta ha pagsingba ha templo, sugad man han diri-pagbayad han buhis hadton nag-aalagad didto.—Esra 7:6-27.
18 An ikatulo nahitabo paglabay hin 13 ka tuig, han ika-20 ka tuig han Persiahanon nga hi Hadi Artaherhes. Hi Nehemia nag-aalagad hadto sugad nga iya paratagay han alaksiw ha “Susan an palasyo.” An Jerusalem gintukod-utro han nanhibilin nga binalik tikang ha Babilonya. Kondi diri maopay an kahimtang ha Jerusalem. Hinbaroan ni Nehemia nga ‘an mga kuta han Jerusalem nabungkag ngan ginsunog an mga ganghaan hito.’ Nakaguol gud ini ha iya, ngan nasubo an iya kasingkasing. Han ginpakianhan mahitungod han iya kasubo, hi Nehemia binaton: “Itugot unta nga an hadi mabuhi ha kadayonan! Kay ano nga an akon pamahungpahong diri magmabidoon, kon an bungto, an lugar han mga linubngan han akon mga amay, nabungkag, ngan an mga [ganghaan] hini ginlamoy han kalayo?”—Nehemia 1:1-3; 2:1-3.
19 An asoy may kalabotan kan Nehemia nagpapadayon: “Dida hito an hadi nagsiring ha akon: Tungod hin ano an imo pangangaroon? Busa ako nag-ampo ha Dios ha langit. Ngan ako nagsiring ha hadi: Kon ini makalipay han hadi, ngan kon an imo surugoon nakaagi hin pagpaid dida ha imo paniplatan, imo unta ako pakadtoon ha Juda, ngadto ha bungto han mga lubnganan han akon mga amay, nga ako makagtindog hini.” Ini nga hangyo nakalipay kan Artaherhes, nga nagbuhat liwat han dugang nga hangyo ni Nehemia: “Kon ini makalipay han hadi, itugot unta nga hatagan ako hin mga surat ngadto ha mga gobernador ha tabok han Salog [Euprates], nga ira ako tugotan pag-agi dida ngada nga ako umabot ngadto ha Juda; ngan usa nga surat ngadto kan Asap an magbarantay han kagurangan han hadi, nga iya ako hatagan hin tigkahoy ha paghimo han mga baybayan para han mga sada han ilihan nga nahitutungod han balay, ngan para ha kuta han bungto, ngan para ha balay nga akon susudlan.” Kinilala ni Nehemia an bahin ni Jehova hini ngatanan, nasiring: “Ngan [an mga surat] itinugot ha akon han hadi, sumala han maopay nga kamot han akon Dios nga nakada ha akon.”—Nehemia 2:4-8.
20 Bisan kon an pagtugot iginhatag ha bulan han Nisan, durante han temprano nga bahin han ika-20 ka tuig han pagmando ni Artaherhes, ‘an paggawas han sugo ha pagpahiuli ngan pagtukod-utro han Jerusalem’ nahitabo paglabay hin mga bulan. Nahitabo ini han inabot hi Nehemia ha Jerusalem ngan nagtikang ha iya buruhaton nga pagpahiuli. Upat ka bulan an pagbiyahe ni Esra tikang ha Babilonya ngadto ha Jerusalem, kondi an Susan sobra 322 kilometro ha este han Babilonya ngan salit mas hirayo pa tikang ha Jerusalem. Sigurado, kon sugad, an pag-abot ni Nehemia ha Jerusalem nahitabo hirani ha kataposan han ika-20 ka tuig ni Artaherhes, o han 455 A.K.P. Salit hito nga panahon nagtikang an igintagna nga “kapitoan ka semana” o 490 ka tuig. Matatapos ito ha urhi nga bahin han 36 K.P.—Kitaa an “Kakan-o Nagtikang an Paghadi ni Artaherhes?” ha pahina 27.
Inabot an ‘Mesias nga Lider’
21 Pira ka tuig an naglabay antes tukuron-utro an Jerusalem? Bueno, an pagpahiuli han siyudad matutuman ‘ha makuri nga mga panahon’ tungod han kakurian han mga Judio mismo ngan pagkontra tikang ha mga Samaritano ngan iba pa. An buruhaton matin-aw nga natapos han mga 406 A.K.P.—sulod han “pito ka semana,” o 49 ka tuig. (Daniel 9:25) Masunod an 62 ka semana, o 434 ka tuig. Katapos hito nga panahon, maabot an maiha na nga iginsaad nga Mesias. Ha pag-ihap hin 483 ka tuig (49 dugangan hin 434) tikang han 455 A.K.P. magdadara ito ha aton ha 29 K.P. Ano an nahitabo hito nga panahon? An parasurat han Ebanghelyo nga hi Lukas nagsusumat ha aton: “Ha ikanapulo kag lima ka tuig han paghadi ni Tiberio Cesar, han hi Ponsio Pilato amo an gobernador ha Judea, ngan hi Herodes tetrarka ha Galilea . . . inabot an pulong han Dios ngada kan Juan, nga anak ni Sakarias, ha kamingawan. Ngan iya ginlibot an ngatanan nga tuna han Jordan, ngan nagwali han baptis han pagbasol ha pagpasaylo han mga sala.” Hito nga panahon “naghinulat an mga tawo” ha Mesias.—Lukas 3:1-3, 15.
22 Hi Juan diri amo an iginsaad nga Mesias. Kondi mahitungod han iya nakita ha bawtismo ni Jesus han Nasaret, ha katrakdag han 29 K.P., hi Juan nagsiring: “Akon hinkit-an an espiritu nga nalusad sugad hin sarapati tikang ha langit, ngan hiya hinunong ha igbaw niya (Jesus). Ngan ako waray kumilala ha iya, kondi an nagsugo ha akon pagbaptis ha tubig, amo adton nagsiring ha akon: ‘Adton ha igbaw niya makita mo nga malusad an espiritu ngan mahunong ha igbaw niya, ini amo an nanmamaptis ha [baraan nga espiritu].’ Ngan akon hinkit-an, ngan nagmatuod, nga ini amo an Anak han Dios.” (Juan 1:32-34) Ha iya bawtismo, hi Jesus nagin Usa nga Dinihogan—an Mesias, o Kristo. Katapos gud hito, nakita han disipulo ni Juan nga hi Andres an dinihogan nga hi Jesus ngan nagsumat kan Simon Pedro: “Amon hin-agian an Mesias.” (Juan 1:41) Salit, ‘an Mesias nga Lider’ inabot ha eksakto nga panahon—ha kataposan han 69 ka semana!
An mga Hitabo han Ultimo nga Semana
23 Ano an matutuman durante han ika-70 ka semana? Hi Gabriel nagsiring nga an peryodo han “kapitoan ka semana” ginsiguro “ha paghuman han pagtalapas, ngan ha pagtapos han mga sala, ngan paghimo ha pagpahiuli tungod han karat-an, ngan pagdara ha sulod han pagkamatadong nga waray kataposan, ngan ha pagsada han bisyon ngan panagna, ngan ha pagdihog han gibabaraani.” Basi matuman ini, an ‘Mesias nga Lider’ kinahanglan mamatay. San-o? Hi Gabriel nagsiring: “Katapos han kaunman kag duha ka semana an usa nga dinihogan uutdon, ngan mawawaray bisan ano. . . . Ngan hiya maghihimo hin kauyonan nga marig-on ha kadam-an ha usa ka semana; ngan ha butnga han semana iya pahuhunungon an halad ngan an halad nga karaunon.” (Daniel 9:26a, 27a) An importante nga panahon “aada ha katunga han semana,” nga amo an, butnga han ultimo nga semana han mga tuig.
24 An publiko nga ministeryo ni Jesus nagtikang ha urhi nga bahin han 29 K.P. ngan nagpadayon ha sulod hin tulo ngan tunga ka tuig. Sugad han igintagna, temprano han 33 K.P., “gin-utod” hi Kristo han namatay hiya ha pasakitan nga kahoy, iginhatag an iya tawhanon nga kinabuhi sugad nga lukat para ha katawohan. (Isaias 53:8; Mateo 20:28) An mga halad nga hayop ngan hatag nga mga halad nga ginkinahanglan han Balaud natapos na han iginpresentar ni Jesus an bili han iya iginhalad tawhanon nga kinabuhi ngadto ha Dios ha langit. Bisan kon an Judio nga mga saserdote nagpadayon ha paghalad tubtob ha kabungkagan han templo han Jerusalem han 70 K.P., an sugad nga mga halad diri na kinakarawat han Dios. Ginsaliwnan ito han maoroopay nga halad, usa nga diri na gud uutruhon. Hi apostol Pablo nagsurat: “Hi [Kristo] naghalad hin usa nga halad ha waray kataposan . . . Kay tungod ha usa nga halad, iya ginhingpit ha kagihaponan an ngatanan nga mga ginpakaputli.”—Hebreo 10:12, 14.
25 Bisan kon an sala ngan kamatayon nagpadayon ha pagpasakit ha katawohan, an pag-utda kan Jesus ha kamatayon ngan an iya pagkabanhaw ngadto ha langitnon nga kinabuhi nagtuman han tagna. Ito an ‘naghuman han pagtalapas, nagtapos han sala, ngan nagpahiuli tungod han karat-an ngan nagdara ha sulod han pagkamatadong.’ Ginkuha han Dios an Balaud nga kauyonan, nga nagbuhayhag ngan nagkondenar han mga Judio sugad nga mga makasasala. (Roma 5:12, 19, 20; Galasia 3:13, 19; Efeso 2:15; Kolosas 2:13, 14) Yana an mga sala han mabinasulon nga mga magburuhat hin maraot mahimo mawara, ngan mahimo pagwad-on an mga sirot hito. Pinaagi han nagtatabon-han-sala nga halad han Mesias, posible na an pagpahiuli ha Dios para hadton nagbubuhat hin pagtoo. Makakalaom hira ha pagkarawat han hatag han Dios nga “kinabuhi nga waray kataposan nga aada kan Kristo Jesus.”—Roma 3:21-26; 6:22, 23; 1 Juan 2:1, 2.
26 Salit hi Jehova an nagkuha han Balaud nga kauyonan pinaagi han kamatayon ni Kristo han 33 K.P. Paonan-o, kon sugad, masisiring nga an Mesias ‘kinahanglan magpatuman han kauyonan para han damu ha sulod han usa ka semana’? Tungod kay gintuman niya an Abrahamiko nga kauyonan. Tubtob han matapos an ika-70 ka semana, iginpaabot han Dios an mga bendisyon hito nga kauyonan ha Hebreohanon nga mga anak ni Abraham. Kondi ha kataposan han “kapitoan ka semana” han mga tuig, han 36 K.P., nagwali hi apostol Pedro ha masingbahon nga Italyano nga lalaki nga hi Cornelio, ha iya panimalay, ngan ha iba nga mga Hentil. Ngan tikang hito nga adlaw, nagtikang igpahayag an maopay nga sumat ha mga tawo han mga nasud.—Buhat 3:25, 26; 10:1-48; Galasia 3:8, 9, 14.
27 Igintagna liwat an pagdihog han “Gibabaraani.” Diri ini nagpapasabot han pagdihog han Pinaka-Baraan, o gisusuluri nga kuwarto, han templo ha Jerusalem. An ekspresyon nga “Gibabaraani” naghihisgot dinhi han langitnon nga santuaryo han Dios. Didto, iginpresentar ni Jesus an bili han iya tawhanon nga halad ha iya Amay. An bawtismo ni Jesus, han 29 K.P., nagdihog, o nagbulag, hiton langitnon, espirituwal nga kamatuoran nga ginrepresentaran han Pinaka-Baraan han tunan-on nga tabernakulo ngan han urhi nga templo.—Hebreo 9:11, 12.
Ginparig-on han Dios an Tagna
28 An Mesianiko nga tagna nga iginpahayag ni anghel Gabriel naghisgot liwat han ‘pagselyo dida ha bisyon ngan manaragna.’ Nangahulogan ini nga an ngatanan nga igintagna mahitungod han Mesias—an ngatanan nga iya nahimo pinaagi han iya halad, pagkabanhaw, ngan pagpakita ha langit, sugad man han iba nga mga butang nga nahitabo durante han ika-70 ka semana—siselyohan han baraan nga pag-uyon, matutuman, ngan masasarigan. Siselyohan an bisyon, para la ha Mesias. An katumanan hito aada ha iya ngan ha buruhaton han Dios pinaagi ha iya. May kalabotan la ha igintagna nga Mesias makikita naton an husto nga interpretasyon han bisyon. Waray iba nga magpapahayag han kahulogan hito.
29 Hi Gabriel ha naglabay nagtagna nga pagtutukuron-utro an Jerusalem. Yana igintatagna niya an kabungkagan hiton natukod-utro nga siyudad ngan han templo hito, nasiring: “An katawohan han prinsipe nga maabot maggugunaw han bungto ngan han santuaryo; ngan an kataposan hini maaamo an lunop, ngan bisan ngadto ha kataposan maaamo an away; an mga kalaglagan an pinaturon. . . . ngan ngada ha pako han mga kangil-aran maabot an usa nga maghihimo nga binayaan; ngan bisan ngadto ha kataposan gud, ngan hadton hinpapaturonan, ighuhuho an kapungot ngada ha mga binayaan.” (Daniel 9:26b, 27b) Bisan kon ini nga pagkabinayaan mahitatabo katapos han “kapitoan ka semana,” magigin direkta nga resulta ito han mga hitabo durante han ultimo nga “semana,” han iginsalikway han mga Judio hi Kristo ngan ginpatay hiya.—Mateo 23:37, 38.
30 Ipinapakita han mga rekord han kasaysayan nga han 66 K.P., ginpalibotan an Jerusalem han Romano nga kasundalohan ha panguna han Siryano nga hi Gobernador Cestius Gallus. Bisan pa han pag-ato han mga Judio, an Romano nga kasundalohan nga nagdara han ira idolatroso nga mga bandera, o mga estandarte, nakasulod ha siyudad ngan nagtikang pagguba han kuta han templo ha norte. An ira pagtindog didto nakahimo ha ira nga “mangil-ad nga butang” nga makakahimo hin bug-os nga kabungkagan. (Mateo 24:15, 16) Han 70 K.P., an mga Romano ha panguna ni Heneral Tito inabot sugad hin “baha” ngan ginbungkag an siyudad ngan an templo hito. Waray gud nakapugong ha ira, kay ini iginsugo na—“ginhukman na”—han Dios. An Daku nga Magtiripig-han-Panahon, hi Jehova, nagtuman na liwat han iya pulong!
ANO AN IMO NAHISABTAN?
• Han matatapos na an 70 ka tuig nga pagkabinayaan han Jerusalem, ano an mga panginyupo ni Daniel kan Jehova?
• Mationan-o kaihaon an “kapitoan ka semana,” ngan kakan-o ito nagtikang ngan natapos?
• Kakan-o inabot an ‘Mesias nga Lider,’ ngan ha ano importante nga panahon hiya “gin-utod”?
• Ano nga kauyonan an “ginpatuman para ha kadam-an ha sulod hin usa ka semana”?
• Ano an nahitabo katapos han “kapitoan ka semana”?
[Mga Pakiana]
13, 14. (a) Ano nga importante nga impormasyon an iginpahayag ni Gabriel kan Daniel? (b) Mationan-o kaihaon an “kapitoan ka semana,” ngan paonan-o kita nahibaro?
15. Ha ano tulo nga peryodo ginbahin an “kapitoan ka semana,” ngan san-o ito magtitikang?
16. Sugad han ipinakita han iya sugo, ha ano nga katuyoan ginpabalik ni Ciro an mga Judio ha ira natawohan nga tuna?
17. An surat nga iginhatag kan Esra naghatag hin ano nga hinungdan han iya pagbiyahe ngadto ha Jerusalem?
18. Ano nga sumat an nakaguol kan Nehemia, ngan paonan-o hinbaroan ito ni Hadi Artaherhes?
19. (a) Han ginpakianhan ni Hadi Artaherhes, ano an siyahan nga ginbuhat ni Nehemia? (b) Ano an ginhangyo ni Nehemia, ngan paonan-o niya kinilala an bahin han Dios hito nga butang?
20. (a) Kakan-o natuman an sugo “ha pagpahiuli ngan pagtukod-utro han Jerusalem”? (b) Kakan-o nagtikang an “kapitoan ka semana,” ngan kakan-o ito natapos? (c) Ano nga ebidensya an nagpamatuod han pagkahusto han mga petsa para ha tinikangan ngan kataposan han “kapitoan ka semana”?
21. (a) Ano an mahihimo durante han siyahan nga “pito ka semana,” ngan bisan pa han ano nga mga kahimtang? (b) Ha ano nga tuig maabot an Mesias, ngan ano an ginsisiring han Ebanghelyo ni Lukas nga mahitatabo hito nga panahon?
22. Kakan-o ngan ha ano nga paagi hi Jesus nagin an igintagna nga Mesias?
23. Kay ano nga an ‘Mesias nga Lider’ kinahanglan mamatay, ngan san-o ini mahitatabo?
24, 25. (a) Sugad han igintagna, kakan-o namatay hi Kristo, ngan ano an gintapos han iya kamatayon ngan pagkabanhaw? (b) Ano an nahimo han kamatayon ni Jesus?
26. (a) Bisan kon ginkuha an Balaud nga kauyonan, ano nga kauyonan an ‘ginpatuman ha sulod hin usa ka semana’? (b) Ano an nahitabo ha kataposan han ika-70 ka semana?
27. Ano nga “Gibabaraani” an gindihogan, ngan paonan-o?
28. Ano an kahulogan han ‘pagselyo dida ha bisyon ngan manaragna’?
29. Ano an mahitatabo ha natukod-utro nga Jerusalem, ngan ha ano nga hinungdan?
30. Sugad han ipinakita ha rekord han kasaysayan, paonan-o natuman an sugo han Daku nga Magtiripig-han-Panahon?
[Kahon ha pahina 27]
Kakan-o Nagtikang an Paghadi ni Artaherhes?
DIRI nagkakauyon an mga historyador mahitungod han tuig han pagtikang pagmando ni Hadi Artaherhes han Persia. An iba nasiring nga liningkod hiya ha trono han tuig 465 A.K.P. tungod kay an iya amay, hi Xerxes, nagtikang pagmando han 486 A.K.P. ngan namatay han ika-21 ka tuig han iya pagmando. Kondi mayada ebidensya nga hi Artaherhes liningkod ha trono han 475 A.K.P. ngan nagtikang han iya siyahan nga tuig han pagmando han 474 A.K.P.
An mga sinurat ngan mga eskultura nga naukab ha kadaan nga kapital han Persia nga Persepolis nagpapasabot han magkaupod nga paghadi ni Xerxes ngan han iya amay, hi Dario I. Kon nakobrehan ini ha sulod hin 10 ka tuig ngan hi Xerxes nagmando nga nag-uusahan ha sulod hin 11 ka tuig katapos mamatay hi Dario han 486 A.K.P., an siyahan nga tuig han pagmando ni Artaherhes amo an 474 A.K.P.
An ikaduha nga ebidensya nag-uupod han Atenyahanon nga hi Heneral Themistocles, nga nagpirde han kasundalohan ni Xerxes han 480 A.K.P. Ha urhi waray na hiya uyoni han Griego nga katawohan ngan igin-akusar ha pagbudhi ha gobyerno. Pinalagiw hi Themistocles ngan naghangyo hin panalipod ha Persiahanon nga palasyo, diin ginkarawat hiya hin maopay. Sumala han historyador nga hi Thucydides, nahitabo ini han hi Artaherhes “bag-o la nga liningkod ha trono.” An Griego nga historyador nga hi Diodorus Siculus nagrekord han kamatayon ni Themistocles ha 471 A.K.P. Tungod kay hi Themistocles naghangyo hin usa ka tuig basi mahibaro han pinulongan han Persia antes makigkita kan Hadi Artaherhes, posible nga inabot hiya ha Asia Minor antes han 473 A. K. P. Ito nga petsa sinuportahan han Chronicle of Eusebius ni Jerome. Tungod kay hi Artaherhes “bag-o la nga liningkod ha trono” han inabot hi Themistocles ha Asia han 473 A.K.P., an Aleman nga eskolar nga hi Ernst Hengstenberg nagsiring ha iya Christology of the Old Testament nga an pagmando ni Artaherhes nagtikang han 474 A.K.P., nga amo an ginsiring liwat han iba nga mga reperensya. Hiya nagdugang: “An ikabainte ka tuig ni Artaherhes amo an tuig 455 antes kan Kristo.”
[Diagram ha pahina 26]
(Para ha aktuwal nga format, kitaa an publiksasyon)
“KAPITOAN KA SEMANA”
455 A.K.P. 406 A.K.P. 29 K.P. 33 K.P. 36 K.P.
“An sugo ha Gintukod- Inabot an Gin-utod Kataposan
pagpahiuli . . . utro an Mesias an Mesias han
han Jerusalem” Jerusalem kapitoan
ka semana
7 ka semana 62 ka semana 1 ka semana
49 ka tuig 434 ka tuig 7 ka tuig
^ ***w00 9/1 p. 29 Pamati ha Tagna ni Daniel!*** <<
Pamati ha Tagna ni Daniel!
Kapitulo Dose
Ginparig-on han Mensahero Tikang ha Dios
AN DAKU nga interes ni Daniel ha katumanan han katuyoan ni Jehova hura nga ginbalosan. Ginsumatan hiya han makaruruyag nga tagna han 70 ka semana mahitungod han panahon han pag-abot han Mesias. Ginbendisyonan liwat hi Daniel nga makita an nanhibilin han iya katawohan nga nabalik ha ira natawohan nga tuna. Nahitabo ito han 537 A.K.P., ha ikatarapos han “siyahan nga tuig ni Ciro an hadi ha Persia.”—Esra 1:1-4.
2 Hi Daniel diri kaupod hadton binalik ha tuna han Juda. An pagbiyahe bangin makuri tungod han iya kalagas. Kondi, ginhunahuna pa han Dios an dugang nga buruhaton niya ha Babilonya. Naglabay an duha ka tuig. Ngan, an asoy nagsusumat ha aton: “Han ikatulo ka tuig ni Ciro an hadi ha Persia usa nga butang an iginpahibaro kan Daniel, kanay ngaran tinatawag kan Beltesasar; ngan an butang matuod, bisan an daku nga pagkaaway-away. Ngan hiya nakasabot han butang, ngan may sarabotan han bisyon.”—Daniel 10:1.
3 An “ikatulo ka tuig ni Ciro” makakatugbang han 536/535 A.K.P. Sobra 80 ka tuig an naglabay tikang nga gindara hi Daniel ngadto ha Babilonya upod han hadianon nga mga anak ngan mga batan-on han Juda nga may hamili nga pagkatawo. (Daniel 1:3) Kon tinedyer hiya han siyahan nga inabot hiya ha Babilonya, hirani 100 ka tuig na an iya edad yana. Makatirigamnan gud nga rekord han matinumanon nga pag-alagad an iya nahimo!
4 Kondi, bisan pa han iya kalagas, diri pa tapos an iya bahin ha pag-alagad kan Jehova. Pinaagi ha iya, ipapasamwak han Dios an matagnaon nga mensahe nga mayada hirayo-an-nadadangat nga kahulogan. Ito an tagna nga madangat tubtob ha aton mga panahon ngan lahos pa. Ha pag-andam kan Daniel para hinin dugang nga buruhaton, ginhunahuna ni Jehova nga kinahanglan gumios para ha iya, ha pagparig-on ha iya para ha pag-alagad ha unhan.
Usa nga Hinungdan han Kabaraka
5 Bisan kon waray bumalik hi Daniel ha tuna han Juda upod han mga Judio nga nanhibilin, interesado gud hiya ha nahitatabo didto ha iya hinigugma nga tuna nga natawohan. Tikang ha mga sumat nga dinangat ha iya, hinbaroan ni Daniel nga diri maopay an nahitatabo didto. Gintukod-utro an halaran ngan iginbutang na an pundasyon han templo ha Jerusalem. (Esra, kapitulo 3) Kondi an amyaw nga mga nasud nakontra ha pagtukod nga proyekto, ngan nagpaplano hira hin maraot kontra han binalik nga mga Judio. (Esra 4:1-5) Tinuod, nabaraka gud hi Daniel ha damu nga mga butang.
6 Maaram hi Daniel han tagna ni Jeremias. (Daniel 9:2) Maaram hiya nga an pagtukod-utro han templo ha Jerusalem ngan an pagpahiuli han totoo nga pagsingba didto duok nga may kalabotan ha katuyoan ni Jehova mahitungod han Iya katawohan ngan ini ngatanan mahiuuna ha pag-abot han iginsaad nga Mesias. Ha pagkamatuod, nakapribilehiyo gud hi Daniel nga makarawat tikang kan Jehova an tagna han “kapitoan ka semana.” Tikang hito hinsabtan niya nga an Mesias maabot 69 ka “semana”
^ ***w96 7/1 p. 14-19 AN DAKU ESPIRITUWAL NGA TEMPLO NI JEHOVA*** >>
AN DAKU ESPIRITUWAL NGA TEMPLO NI JEHOVA
“Mayada kami han sugad hini nga hataas nga saserdote, . . . nga ministro han baraan nga lugar, ngan han matuod nga payag, nga gintindog han Dios ngan diri han mga tawo.”—HEBREO 8:1, 2.
HI Jehova nga Dios, tungod han iya daku nga gugma ha katawohan, nagtagana hin usa ka halad ha pagkuha han mga sala han kalibotan. (Juan 1:29; 3:16) Nagkinahanglan ito han pagbalhin han kinabuhi han iya suhag nga Anak tikang ha langit ngadto ha taguangkan han usa ka Judio nga birhin nga hi Maria. Matin-aw nga iginsaysay han anghel ni Jehova kan Maria nga an bata nga igpapanamkon niya “tatawagon nga baraan, Anak han Dios.” (Lukas 1:34, 35) Hi Jose, nga katrato ni Maria, ginsumatan mahitungod han milagroso nga kinaiya han pagpanamkon kan Jesus ngan nahibaro nga ini nga usa “magluluwas ha iya katawohan tikang ha ira mga sala.”—Mateo 1:20, 21.
2 Samtang nagtutubo hi Jesus, sigurado nga hinsabtan niya an pipira hini nga mga kamatuoran mahitungod han iya milagroso nga katawo. Maaram hiya nga an iya langitnon nga amay mayada nagluluwas-han-kinabuhi nga buruhaton nga pagbubuhaton niya ha tuna. Salit, sugad nga hamtong na nga tawo nga mga 30 anyos na an edad, kinadto hi Jesus ha propeta han Dios, nga hi Juan, basi magpabawtismo ha Salog Jordan.—Markos 1:9; Lukas 3:23.
3 Nag-inampo hi Jesus ha panahon han iya bawtismo. (Lukas 3:21) Matin-aw, tikang hini nga punto ha iya kinabuhi, gintuman niya an mga pulong han Salmo 40:6-8, sugad han ipinakita ha urhi ni apostol Pablo: “Diri mo buot an halad ngan an hatag, kondi gin-andaman mo ako hin usa nga lawas.” (Hebreo 10:5) Salit ipinakita ni Jesus an iya pagkamaaram nga “diri buot” han Dios an hayop nga mga halad nga magpadayon ighalad ha templo han Jerusalem. Lugod, hinsabtan niya nga an Dios nag-andam hin hingpit tawhanon nga lawas para ha iya, hi Jesus, basi ighatag sugad nga halad. Kukuhaon hini an anoman dugang nga panginahanglan hin hayop nga mga halad. Ha pagpakita han iya kinasingkasing nga hingyap ha pagpasakop ha kaburut-on han Dios, hi Jesus nagpadayon ha pag-ampo: “Kitaa! Iini ako (sugad ha nahisurat tungod ha akon ha linukot nga basahon) ha pagbuhat han imo kaburut-on, O Dios.” (Hebreo 10:7) Pagkamaopay nga susbaranan han kaisog ngan diri-hakugnon nga debosyon nga ipinakita ni Jesus hiton nga adlaw para ha ngatanan nga ha urhi magigin iya mga disipulo!—Markos 8:34.
4 Ipinakita ba han Dios an pag-uyon ha pag-ampo ni Jesus ha bawtismo? Tugoti an usa han pinili nga mga apostol ni Jesus nga maghatag ha aton han baton: “Han kabaptisi na kan Jesus, ha gilayon hiya hinaw-as ha tubig, ngan kitaa, an mga langit nabuksan ha iya, ngan iya nakita an espiritu han Dios nga nalusad, sugad hin sarapati ngan kinada ha igbaw niya. Ngan, kitaa, an usa nga tingog tikang ha langit, nga nasiring: ‘Ini amo an akon hinigugma nga Anak, nga akon nalilipayan.’ ”—Mateo 3:16, 17; Lukas 3:21, 22.
5 An pagkarawat han Dios han pagpresenta han lawas ni Jesus nga gagamiton sugad nga tidaraon nga halad nangahulogan nga, ha espirituwal nga paagi, nagkaada usa ka halaran nga durudaku kay han aada ha templo ha Jerusalem. An literal nga halaran diin iginpresenta an mga hayop nga halad nagpadagaw hiton espirituwal nga halaran, nga ha tinuod “kaburut-on” o kahikayan han Dios ha pagkarawat han tawhanon nga kinabuhi ni Jesus sugad nga halad. (Hebreo 10:10) Salit hi apostol Pablo makakagsurat ha igkasi mga Kristiano: “Mayada kita usa nga halaran, nga hira nga naghahalad ha payag diri tugot an pagkaon.” (Hebreo 13:10) Ha iba nga mga pulong, an totoo nga mga Kristiano nagpapahimulos tikang ha hitaas nagtutubos-han-sala nga halad, nga iginsalikway han kadam-an Judio nga mga saserdote.
6 An pagdihog kan Jesus han baraan nga espiritu nangahulogan nga gindara yana han Dios an iya bug-os nga kahikayan han espirituwal nga templo, nga hi Jesus an nag-aalagad sugad nga Hitaas nga Saserdote. (Buhat 10:38; Hebreo 5:5) An disipulo nga hi Lukas inspirado ha pagtudlok ha tuig hinin importante nga hitabo nga amo “an ikanapulo kag lima ka tuig han paghadi ni Tiberio Cesar.” (Lukas 3:1-3) Nakatugbang ito ha tuig 29 K.P.—eksakto nga 69 ka semana han mga tuig, o 483 ka tuig, tikang ha panahon nga iginhatag ni Hadi Artaherhes an sugo ha pagtukod utro han mga pader han Jerusalem. (Nehemia 2:1, 5-8) Sumala ha tagna, an “Mesias nga Lider” maulpot hiton igintagna nga tuig. (Daniel 9:25) Matin-aw nga damu nga mga Judio an maaram hini. Hi Lukas nagsusumat nga “naghinulat an mga tawo” mahitungod han pag-ulpot han Mesias, o Kristo, mga titulo tikang ha Hebreo ngan Griego nga mga pulong nga mayada pariho nga kahulogan, “dinihogan nga usa.”—Lukas 3:15.
7 Ha panahon han bawtismo ni Jesus, an langitnon nga urukyan han Dios gindihogan, o iginlain, sugad nga “an Baraan han mga Baraan” ha kahikayan han daku espirituwal nga templo. (Daniel 9:24) Ginmios “an matuod nga payag [o, templo], nga gintindog han Dios ngan diri han mga tawo.” (Hebreo 8:2) Liwat, pinaagi han iya bawtismo ha tubig ngan baraan nga espiritu, an tawo nga hi Jesu-Kristo natawo utro sugad nga espirituwal nga Anak han Dios. (Itanding an Juan 3:3.) Nangahulogan ini nga ha igo nga panahon tatawagon han Dios an iya Anak ngadto ha langitnon nga kinabuhi, diin mag-aalagad hiya ha too nga kamot han iya Amay sugad nga Hadi ngan Hitaas nga Saserdote “nga waray kataposan, sumala ha katungdanan ni Melkisedek.”—Hebreo 6:20; Salmo 110:1, 4.
An Langitnon nga Pinaka Baraan
8 Ha adlaw han bawtismo ni Jesus, an langitnon nga trono han Dios nagkaada bag-o nga mga bahin. An pagsaysay han Dios ha usa ka hingpit tawhanon nga halad ha pagtubos ha mga sala han kalibotan nagpabug-at han pagkabaraan han Dios kabaliktaran han pagkamakasasala han tawo. An kalooy han Dios iginpatin-aw liwat nga ipinakita na niya yana an iya pagkadisidido nga karawaton an pakigmurayaw ha iya, o makarawat an iya pag-uyon. Salit an trono han Dios ha langit nagin pariho han surusulod nga kuwarto han templo, nga dida hito nasulod an hitaas nga saserdote makausa ha usa ka tuig dara an dugo han hayop basi tubuson an sala ha simboliko nga paagi.
9 An biray nga nagbulag han Baraan tikang ha Pinaka Baraan nagladawan han unudnon nga lawas ni Jesus. (Hebreo 10:19, 20) Iton an nakaulang kan Jesus ha pagsulod ngadto ha presensia han iya Amay samtang tawo pa hiya dinhi ha tuna. (1 Korinto 15:50) Ha panahon han kamatayon ni Jesus, “an biray han templo napikas tikang ha igbaw tubtob ha ubos.” (Mateo 27:51) Ipinakita hini nga an ulang nga nagpugong ha pagsulod ni Jesus ngadto ha langit ginkuha na yana. Tulo ka adlaw an naglabay, ginbuhat ni Jehova an bantugan nga milagro. Iya ginbanhaw hi Jesus tikang ha mga minatay, diri sugad nga mamaratyon nga tawo nga may unod ngan dugo, kondi sugad nga mahimayaon nga espiritu nga linarang nga “nagpapadayon nga buhi ha waray kataposan.” (Hebreo 7:24) Kap-atan ka adlaw an naglabay, sinaka hi Jesus ngadto ha langit ngan sinulod ha totoo nga “Baraan han mga Baraan,” “ha pagpahayag niya yana ha atubangan han Dios tungod ha aton.”—Hebreo 9:24.
10 Kinarawat ba han Dios an bili han iginbubo nga dugo ni Jesus sugad nga pagtubos ha mga sala han kalibotan? Oo kinarawat niya. An proyba hini inabot eksakto 50 ka adlaw katapos han pagkabanhaw ni Jesus, ha adlaw han piyesta han Pentekostes. Iginbubo an baraan nga espiritu han Dios ha 120 nga mga disipulo ni Jesus nga nagkatirok ha Jerusalem. (Buhat 2:1, 4, 33) Pariho han ira Hitaas nga Saserdote, hi Jesu-Kristo, gindihogan na hira yana basi mag-alagad sugad nga “baraan nga pagkasaserdote, basi maghalad hin espirituwal nga mga halad” ilarom han kahikayan han daku espirituwal nga templo han Dios. (1 Pedro 2:5) Dugang pa, ini nga mga dinihogan nagkokompuwesto han usa ka bag-o nga nasud, “baraan nga nasud” han espirituwal nga Israel han Dios. Salit, an ngatanan nga mga tagna han magopay nga mga butang mahitungod ha Israel, sugad han “bag-o nga kauyonan” nga saad nga nahisurat ha Jeremias 31:31, maaplikar ha dinihogan Kristiano nga kongregasyon, an totoo nga “Israel han Dios.”—1 Pedro 2:9; Galasia 6:16.
Iba nga mga Bahin han Espirituwal nga Templo han Dios
11 Bisan kon an Pinaka Baraan nagladawan ha “langit mismo,” diin nalingkod ha trono an Dios, an ngatanan iba nga mga bahin han espirituwal nga templo han Dios nagladawan ha mga butang ha tuna. (Hebreo 9:24) Ha templo ha Jerusalem, mayada surusulod nga bungsaran han mga saserdote, nga mayada han halaran han halad ngan usa ka daku nga planggana han tubig, nga ginagamit han mga saserdote ha paglimpyo ha ira kalugaringon antes magbuhat han baraan nga pag-alagad. Ano an iginlaladawan hini nga butang ha kahikayan han espirituwal nga templo han Dios?
12 Ha kahimtang ni Jesu-Kristo, an surusulod nga bungsaran han mga saserdote nagladawan han iya waray-sala nga kahimtang sugad nga hingpit tawhanon nga Anak han Dios. Pinaagi han pagbuhat hin pagtoo ha halad ni Jesus, an dinihogan nga mga sumurunod ni Kristo ginpapakamatadong. Salit, husto la nga makikig-upod an Dios ha ira sugad hin waray-sala hira. (Roma 5:1; 8:1, 33) Salit, ini nga bungsaran naglaladawan liwat ha ginhunahuna matadong tawhanon nga kahimtang nga pinahihimulsan han indibiduwal nga mga membro han baraan nga pagkasaserdote ha atubangan han Dios. Ha pariho nga panahon, an dinihogan nga mga Kristiano diri-hingpit pa gihapon ngan mahimo mabuhat hin sala. An planggana han tubig ha bungsaran naglaladawan han Pulong han Dios, nga ginagamit han Hitaas nga Saserdote ha mainuswagon nga paglimpyo ha baraan nga pagkasaserdote. Pinaagi han pagpasakop ngada hini nga paagi han paglimpyo, nadangat nira an may dignidad nga hitsura nga nagpapasidungog ha Dios ngan nakakadani han mga tagagawas ngada ha iya putli nga pagsingba.—Efeso 5:25, 26; itanding an Malakias 3:1-3.
An Baraan
13 An siyahan nga kuwarto han templo naglaladawan ha kahimtang nga huruhitaas kay han bungsaran. Ha kahimtang han hingpit nga tawo nga hi Jesu-Kristo, naglaladawan ito han iya katawo utro sugad nga espirituwal nga Anak han Dios nga mabalik ngadto ha langitnon nga kinabuhi. Katapos igpahayag nga matadong tungod han ira pagtoo ha iginbubo nga dugo ni Kristo, inin dinihogan nga mga sumurunod nakakaeksperiensia liwat hinin espesyal nga paggios han espiritu han Dios. (Roma 8:14-17) Pinaagi han “tubig [nga amo, ira bawtismo] ngan espiritu,” hira “natawo utro” sugad nga espirituwal nga mga anak han Dios. Tungod hito, mayada hira paglaom nga banhawon ngadto ha langitnon nga kinabuhi sugad nga espiritu nga mga anak han Dios, kon magpabilin hira nga matinumanon tubtob ha kamatayon.—Juan 3:5, 7; Pahayag 2:10.
14 An mga saserdote nga nag-alagad ha sulod han Baraan han tunan-on nga templo diri-nakikita han mga magsiringba ha gawas. Sugad man, an dinihogan nga mga Kristiano nakakaeksperiensia han espirituwal nga kahimtang nga diri naaambitan o bug-os nga hinsasabtan han kadam-an nga mga magsiringba han Dios, nga an paglaom amo an mabuhi ha waray kataposan ha paraiso nga tuna. An bulawan nga kandelero han tabernakulo naglaladawan ha nalamragan nga kahimtang han dinihogan nga mga Kristiano. An paggios han baraan nga espiritu han Dios, pariho han lana ha mga lampara, nagsasanag hin kalamrag ha Biblia. An pagsabot nga nakakarawat han mga Kristiano sugad nga resulta, diri nira gintitipigan ha ira la kalugaringon. Lugod, nasugot hira kan Jesus, nga nagsiring: “Kamo an kalamrag han kalibotan. . . . Iglawag niyo an iyo mga suga ha atubangan han mga tawo, basi hira kumita han iyo mga magopay nga buhat, ngan maghimaya hira ha iyo Amay nga aadto ha langit.”—Mateo 5:14, 16.
15 Basi magpabilin hinin nalamragan nga kahimtang, an dinihogan nga mga Kristiano kinahanglan regular nga kumaon han ginlaladawanan han tinapay dida ha lamesa han tinapay. An ira siyahan nga surok han espirituwal nga pagkaon amo an Pulong han Dios, nga pinangangalimbasugan nira nga basahon ngan pamalandungon adlaw-adlaw. Hi Jesus nagsaad liwat nga magtatagana ha ira hin “pagkaon ha igo nga panahon” pinaagi han iya “matinumanon ngan maaramon nga uripon.” (Mateo 24:45) Ini nga “uripon” amo an bug-os nga grupo han dinihogan nga mga Kristiano ha tuna ha anoman partikular nga panahon. Ginagamit ni Kristo inin dinihogan nga grupo ha pagpasamwak han impormasyon ha katumanan han mga tagana han Biblia ngan ha paghatag hin napapanahon nga pagtugway ha aplikasyon han mga prinsipyo han Biblia ha moderno adlaw-adlaw nga kinabuhi. Salit, may pag-apresyar nga nakaon an dinihogan nga mga Kristiano ha ngatanan han sugad espirituwal nga mga tagana. Kondi an pagsustine han ira espirituwal nga mga kinabuhi nadepende labaw pa kay ha pagkuha hin kahibaro han Dios ngadto ha ira mga hunahuna ngan mga kasingkasing. Hi Jesus nagsiring: “An akon karan-on amo an pagbuhat han kaburut-on han nagpakanhi ha akon, ngan paghuman han iya buhat.” (Juan 4:34) Gipapabilhan liwat han dinihogan nga mga Kristiano nakakaeksperiensia hin katagbaw han adlaw-adlaw nga pag-aplikar ha ira kalugaringon ha pagbuhat han iginpahayag nga kaburut-on han Dios.
16 Ha aga ngan ha gab-i, an saserdote naghahalad hin insenso ha Dios ha igbaw han halaran han insenso ha Baraan. Ha pariho nga panahon, an diri-saserdote nga mga magsiringba nag-aampo ha Dios samtang natindog ha gurugawas nga mga bungsaran han iya templo. (Lukas 1:8-10) “An insenso,” siring han Biblia, “nangangahulogan han mga pag-ampo han mga baraan.” (Pahayag 5:8) “An akon pag-ampo mahabutang ha imo atubangan sugad hin insenso,” an iginsurat ni salmista David. (Salmo 141:2) Sugad man, ginpapabilhan han dinihogan nga mga Kristiano an ira pribilehiyo ha paghirani kan Jehova ha pag-ampo pinaagi kan Jesu-Kristo. An kinasingkasing nga mga pag-ampo nga naagas tikang ha kasingkasing pariho han mahamot-an-amyon nga insenso. Gindadayaw liwat han dinihogan nga mga Kristiano an Dios ha iba nga mga paagi, ginagamit an ira mga im-im ha pagtutdo ha iba. An ira pagpailob ha atubangan han mga kakurian ngan an ira integridad ilarom han pagsari labi nga nakakapalipay ha Dios.—1 Pedro 2:20, 21.
17 Ha Adlaw han Pagtubos, an hitaas nga saserdote han Israel kinahanglan sumulod ha Pinaka Baraan ngan magsunog hin insenso ha bulawan nga insensaryo nga mayada naglalaga nga mga baga. Kinahanglan buhaton ini antes niya dad-on an dugo nga mga halad ha sala. Ha katumanan hinin matagnaon nga ladawan, an tawo nga hi Jesus nagpabilin ha bug-os nga integridad kan Jehova nga Dios antes ighalad an iya kinabuhi sugad nga an usa nga nagpapabilin nga halad ha aton mga sala. Salit ipinakita niya nga an hingpit nga tawo mahimo makagtipig han iya integridad ha Dios anoman nga pag-ipit an dad-on ni Satanas ha iya. (Proberbios 27:11) Han ginsulay, nag-ampo hi Jesus “upod an mga magbaskog nga mga pagsinggit ngan mga luha, ngan pinamatian hiya tungod ha iya matinahuron nga kahadlok.” (Hebreo 5:7) Hini nga paagi iya ginhimaya hi Jehova sugad nga matadong ngan may katungod nga Soberano han uniberso. Ginbalusan han Dios hi Jesus pinaagi han pagbanhawa ha iya tikang ha mga minatay ngadto ha diri-mamaratyon langitnon nga kinabuhi. Hinin hitaas nga katungdanan, iginhahatag ni Jesus an atension ngada ha ikaduha nga hinungdan han iya pagkanhi ha tuna, nga amo an, pagpahiuli ha Dios han mabinasulon nga mga magpakasasala.—Hebreo 4:14-16.
An Durudaku nga Himaya han Espirituwal nga Templo han Dios
18 “An urhi nga himaya hini nga balay magigin durudaku kay han una,” nagtagna hi Jehova. (Hagay 2:9) Pinaagi han pagbanhaw kan Jesus sugad nga diri-mamaratyon nga Hadi ngan Hitaas nga Saserdote, gindara ni Jehova an bantugan nga himaya ha iya espirituwal nga templo. Hi Jesus aada na yana ha katungdanan ha pagdara han “waray kataposan nga kaluwasan ha ngatanan nga nagsusugot ha iya.” (Hebreo 5:9) An siyahan nga magpapakita han sugad nga pagsugot amo an 120 nga mga disipulo nga kinakarawat han baraan nga espiritu ha Pentekostes han 33 K.P. An libro nga Pahayag nagtagna nga inin espirituwal nga mga anak ni Israel ha kataposan magnunumero ha 144,000. (Pahayag 7:4) Ha kamatayon, damu ha ira an makaturog ha komon nga lubnganan han katawohan, naghuhulat ha panahon han presensia ni Jesus ha hadianon nga gahum. An matagnaon nga kronolohiya ha Daniel 4:10-17, 20-27 nagtutudlok ha 1914 sugad nga an panahon para kan Jesus ha pagtikang pagmando ha butnga han iya mga kaaway. (Salmo 110:2) Mga dekada antes pa, an dinihogan nga mga Kristiano madasigon nga naghulat hiton nga tuig. An siyahan nga girra ha kalibotan ngan an kaupod nga mga kasakitan ha katawohan naghatag proyba nga hi Jesus tinuod nga nalingkod na ha trono sugad nga Hadi han 1914. (Mateo 24:3, 7, 8) Katapos gud hito, han inabot an panahon para ha “paghukom nga titikangan dida ha balay han Dios,” tutumanon ni Jesus an saad ha iya dinihogan nga mga disipulo nga nangaturog ha kamatayon: “Ako makanhi liwat, ngan kakarawaton ko kamo ha akon ngahaw.”—1 Pedro 4:17; Juan 14:3.
19 An 144,000 nga mga membro han baraan nga pagkasaserdote waray pa ngatanan maselyohi ngan matirok ngadto ha ira langitnon nga urukyan. Usa ka nanhibilin ha ira an buhi pa ha tuna ha espirituwal nga kahimtang nga ginladawanan han Baraan, nga ginbulag tikang ha baraan nga presensia han Dios pinaagi han “biray,” o ulang, han ira unudnon nga mga lawas. Kon hira mamatay nga matinumanon, ha kadagmitan babanhawon hira sugad nga diri-mamaratyon espiritu nga mga linarang basi umupod ha 144,000 nga aadto na ha langit.—1 Korinto 15:51-53.
20 Tungod han damu hinduro nga mga saserdote nga nag-aalagad upod han daku Hitaas nga Saserdote ha langit, an espirituwal nga templo han Dios nakarawat hin dugang nga himaya. Samtang yana, an mga nahibibilin pa han baraan nga pagkasaserdote nagbubuhat han birilhon nga buruhaton ha tuna. Pinaagi han ira pagwali, an Dios ‘nagbabay-og han ngatanan nga mga nasud’ pinaagi han mga kapahayagan han iya paghukom, sugad han igintagna ha Hagay 2:7. Ha pariho nga panahon, minilyon nga mga magsiringba nga iginsaysay sugad nga “birilhon nga mga butang han ngatanan nga mga nasud” an nasulod ha tunan-on nga mga bungsaran han templo ni Jehova. Paonan-o naangay hira ha kahikayan han Dios ha pagsingba, ngan ano an tidaraon nga himaya an malalaoman naton ha iya daku espirituwal nga templo? Ini nga mga pakiana uusisahon ha masunod nga artikulo.
^ ***w96 7/1 p. 19-24 NAGTITIKAHIRANI NA AN PAGDAOG HAN TOTOO NGA PAGSINGBA*** <<
NAGTITIKAHIRANI NA AN PAGDAOG HAN TOTOO NGA PAGSINGBA
“Hi Jehova maaamo an hadi ha bug-os nga tuna.”—SAKARIAS 14:9.
DURANTE han siyahan nga girra ha kalibotan, an dinihogan nga mga Kristiano nag-antos hin damu nga kakurian ngan kaprisohan ha mga kamot han nag-aaraway nga mga nasud. Naulang gud an ira mga halad han pagdayaw kan Jehova, ngan nahingada hira ha kahimtang han pagkabihag ha espirituwal. Ini ngatanan igintagna ha Sakarias 14:2 nga nagsasaysay han internasyonal nga pag-atake ha Jerusalem. An siyudad hini nga tagna amo an “langitnon nga Jerusalem,” an langitnon nga Ginhadian han Dios ngan an lugar han “lingkoranan nga hadianon han Dios ngan Kordero.” (Hebreo 12:22, 28; 13:14; Pahayag 22:3) An mga dinihogan han Dios ha tuna nagrepresentar hiton nga siyudad. An matinumanon nga mga kaupod nira naluwas ha pag-atake, nagdudumiri ha pagtugot han ira kalugaringon nga mabihag “tikang ha siyudad.”
Para ha bersikulo-por-bersikulo nga komentaryo ha Sakarias kapitulo 14, kitaa an libro nga Paradise Restored to Mankind—By Theocracy!, iginpublikar han 1972 han Watchtower Bible and Tract Society of New York, Inc., kapitulo 21 ngan 22.
2 Han 1919 natalwas an matinumanon nga mga dinihogan tikang ha ira bihag nga kahimtang, ngan ginsalingabot dayon nira an panahon han kamurayawan katapos han girra. Sugad nga mga embahador han langitnon nga Jerusalem, ginamit nira an daku nga higayon ha pagwali han maopay nga sumat han Ginhadian han Dios ngan ha pagbulig ha ultimo nga mga membro han 144,000. (Mateo 24:14; 2 Korinto 5:20) Han 1931 kinarawat nira an angayan Kasuratanhon nga ngaran nga mga Saksi ni Jehova.—Isaias 43:10, 12.
3 Tikang hadto, an dinihogan nga mga Saksi han Dios nagpadayon nga waray paghunong. Bisan hi Hitler pinaagi han Nazi politikal ngan militar nga organisasyon waray makapahilom ha ira. Bisan pa han bug-os kalibotan nga pagtimaraot, an ira buruhaton nagbubunga ha bug-os nga tuna. Labi na tikang han tuig 1935, inuupdan hira han internasyonal “daku nga kadam-an,” nga igintagna ha libro nga Pahayag. Hira liwat dedikado, bawtismado nga mga Kristiano ngan “pinanmonakan an ira mga haglawig nga mga panapton, ngan ginpabusag ito ha dugo han Kordero,” hi Jesu-Kristo. (Pahayag 7:9, 14) Kondi, diri hira mga dinihogan, nga may paglaom han langitnon nga kinabuhi. An ira paglaom amo an pakapanunod ha nawara ni Adan ngan Eva, nga amo an, hingpit tawhanon nga kinabuhi ha paraiso nga tuna. (Salmo 37:29; Mateo 25:34) Yana nga adlaw, an daku nga kadam-an sobra na lima ka milyon nga mga kalag. Nagdadaog an totoo nga pagsingba ni Jehova, kondi tiarabot pa an ultimo nga pagdaog hito.
Mga Dumuruong ha Espirituwal nga Templo han Dios
4 Sugad han igintagna, an daku nga kadam-an “nagsisingba ha [Dios] ha adlaw ngan gab-i ha iya templo.” (Pahayag 7:15, NW, footnote) Tungod kay hira diri-espirituwal, saserdotanhon nga mga Israelita, hinkit-an hira ni Juan nga natindog ha templo ha gurugawas nga bungsaran han mga Hentil. (1 Pedro 2:5) Nagmahimayaon gud an espirituwal nga templo ni Jehova, an mga kuwarto hito puno hinin daku nga kadam-an nga, upod han nanhibilin han espirituwal nga Israel, nagdadayaw ha iya!
5 An daku nga kadam-an diri nag-aalagad ha Dios ha kahimtang nga ginladawanan han surusulod nga bungsaran han mga saserdote. Waray hira igpahayag nga matadong tungod han pagin minangnoan espirituwal nga mga anak han Dios. (Roma 8:1, 15) Kondi, pinaagi han pagbuhat hin pagtoo ha lukat ni Jesus, mayada hira limpyo nga pagtindog ha atubangan ni Jehova. Iginpahayag hira nga matadong tungod han pagin iya mga sangkay. (Itanding an Jakobo 2:21, 23.) Hira liwat nakapribilehiyo ha pagpresenta hin kinakarawat nga mga halad ha igbaw han espirituwal nga halaran han Dios. Salit, hinin daku nga kadam-an, an tagna han Isaias 56:6, 7 nagkakaada mahimayaon nga katumanan: “An mga dumuruong nga tinmampo kan Jehova, ha pag-alagad ha iya, ngan ha paghigugma han ngaran ni Jehova, . . . Bisan hira akon pagdadad-on ngadto ha akon baraan nga bukid, ngan hihimoon hira nga mahimongayaon ha akon balay ha pag-ampo. An ira mga halad nga sinunog ngan an ira mga halad kakarawaton dida ha akon halaran; kay an akon balay tatawgon nga balay ha pag-ampo para ha ngatanan nga mga katawohan.”
6 Kaupod han mga halad nga iginhalad hini nga mga dumuruong amo “an bunga han mga im-im [sugad han igin-andam nga pino nga lugas nga mga halad] nga nagsusumat han iya [Dios] ngaran” ngan “an pagbuhat hin maopay ngan pagkamahatagon.” (Hebreo 13:15, 16) An daku nga surudlan hin tubig nga ginagamit han mga saserdote ha paglimpyo ha ira kalugaringon importante liwat nga pahinumdom hini nga mga dumuruong. Hira liwat kinahanglan magpasakop ha espirituwal ngan moral nga paglimpyo samtang mainuswagon nga nagigin mas matin-aw ha ira an Pulong han Dios.
An Baraan Ngan an mga Butang Hito
7 Mayada ba kahulogan an Baraan ngan an mga butang hito para hinin daku nga kadam-an han mga dumuruong? Bueno, diri gud hira hingangada ha kahimtang nga ginladawanan han Baraan. Diri hira natawo utro sugad han espirituwal nga mga anak han Dios nga mayada langitnon nga pagkatuminungnong. Nakahimo ba ini ha ira nga umabat hin kaawa o kaipa? Diri. Lugod, nalilipay hira ha ira pribilehiyo ha pagsuporta ha nanhibilin han 144,000, ngan ipinapakita nira an hilarom nga apresasyon ha katuyoan han Dios ha pag-angkon hinin espirituwal nga mga anak, nga makikiambit kan Kristo ha pagbayaw han katawohan ngadto ha kahingpitan. Liwat, an daku nga kadam-an han mga dumuruong nalilipay ha daku diri-takos nga kalooy han Dios ha paghatag ha ira han tunan-on nga paglaom han kinabuhi nga waray kataposan ha Paraiso. An pipira hinin mga dumuruong, sugad han kadaan nga Netinim, tinagan hin mga pribilehiyo ha pagmangno ha pagbulig ha baraan nga pagkasaserdote. (Isaias 61:5) Tikang ha ira ginpipili ni Jesus an “mga prinsipe ha bug-os nga tuna.”—Salmo 45:16.
Para ha dugang nga impormasyon ha moderno nga Netinim, kitaa An Barantayan, Abril 15, 1992, pahina 16.
8 Bisan kon diri hira masulod ha antitipiko nga Baraan, an daku nga kadam-an han mga dumuruong nahibabaro han birilhon nga mga leksion tikang ha mga butang hito. Sugad la han kandelero nga nagkikinahanglan han padayon nga suplay han lana, sugad man an mga dumuruong nagkikinahanglan han baraan nga espiritu ha pagbulig ha ira nga mainuswagon nga hisabtan an mga kamatuoran tikang ha Pulong han Dios, pinaagi han “matinumanon ngan maaramon nga uripon.” (Mateo 24:45-47) Dugang pa, an espiritu han Dios nabulig ha ira nga bumaton hini nga pagdapit: “An espiritu ngan an kinasal nga babaye [an dinihogan nga nanhibilin] nasiring: Kadi. Ngan an nakakabati pasiringa hiya, Kadi. Ngan an inuuhaw, pakadia; an buot uminom, painma hiya han tubig han kinabuhi ha waray bayad.” (Pahayag 22:17) Salit, an kandelero usa ka pahinumdom ha daku nga kadam-an han ira obligasyon ha paglamrag sugad nga mga Kristiano ngan ha paglikay han bisan ano nga butang ha paggios, hunahuna, pulong, o buhat nga makakapasubo ha baraan nga espiritu han Dios.—Efeso 4:30.
9 An lamesa han tinapay nagpapahinumdom ha daku nga kadam-an nga basi magpabilin nga mahimsog ha espirituwal, kinahanglan regular nga kumaon hira han espirituwal nga pagkaon tikang ha Biblia ngan tikang ha mga publikasyon han “matinumanon ngan maaramon nga uripon.” (Mateo 4:4) An halaran han insenso nagpapahinumdom ha ira han bili han madasigon nga pag-ampo kan Jehova para ha bulig basi tipigan an ira integridad. (Lukas 21:36) An ira mga pag-ampo sadang mag-upod han kinasingkasing nga mga kapahayagan han pagdayaw ngan pagpasalamat. (Salmo 106:1) An halaran han insenso nagpapahinumdom liwat ha ira han panginahanglan nga dayawon an Dios ha iba nga mga paagi, sugad han ira bug-os kasingkasing nga pagkanta han mga karantahon han Ginhadian ha Kristiano nga mga katirok ngan pinaagi han ira pag-andam hin maopay basi makahimo hin epektibo nga “pagsumat han kaluwasan.”—Roma 10:10.
An Bug-os nga Pagdaog han Totoo nga Pagsingba
10 Yana nga adlaw “damu nga katawohan” tikang ha ngatanan nga mga nasud an nasulod ha balay ni Jehova ha pagsingba. (Isaias 2:2, 3) Ha pagparig-on hini, an Pahayag 15:4 nasiring: “Hin-o ba an diri mahahadlok ha imo, O Ginoo, ngan maghimaya ha imo ngaran? Kay ikaw la an maputli; kay an ngatanan nga mga nasud makanhi ngan magsisingba ha imo atubangan; kay an imo magtadong nga mga buhat iginpahayag na.” An Sakarias kapitulo 14 nagsasaysay han masunod. Diri na mag-iiha, an maraot nga paggios han kadam-an nga katawohan ha tuna maabot ha pungkay samtang nagtitirok hira ha ultimo nga panahon ha pakig-away kontra han Jerusalem—an mga representante ha tuna han langitnon nga Jerusalem. Ngan hi Jehova magios. Sugad nga Girriro-nga-Dios, hiya “magawas ngan makikiaway patok hadto nga mga nasud” nga nagpapasipara ha pag-atake.—Sakarias 14:2, 3.
11 “Maaamo ini an sakit nga kan Jehova ihahampak ha ngatanan nga katawohan nga nakikig-away ha Jerusalem: An ira unod maaanaw samtang hira natindog dida ha ira mga tiil, ngan an ira mga mata maaanaw dida ha kalungagan hini, ngan an ira dila maaanaw dida ha ira baba. Ngan mahananabo hadto nga adlaw, nga usa ka daku nga karimok tikang kan Jehova maabot ngada ha ira; ngan hira makapot an tagsatagsa ha kamot han iya igkasitawo, ngan an iya kamot mabangon patok han kamot han iya igkasitawo.”—Sakarias 14:12, 13.
12 Literal man o simboliko an hampak, maghuhulat kita han resulta. Kondi, usa ka butang an sigurado. Samtang an mga kaaway han Dios nagios ha ira bug-os kalibotan nga pag-atake ha mga surugoon ni Jehova, pahuhunongon hira han urusahon nga pagpakita han diri-matupngan nga gahum han Dios. An ira mga baba pahihilumon. Sugad ito hin madudunot an ira nangangayat nga mga dila. An ira nagkakaurosa nga tumong magigin madaparap ha ira panan-aw, sugad hin nadudunot an ira mga mata. An ira pisikal nga mga gahum, nga nagpakusog ha ira ha pag-atake, manluluya. Ha kalisang, mabirik hira ha usa kag usa ha daku nga pamatay. Dida hito paparaon an ngatanan tunan-on nga mga kaaway han pagsingba han Dios. Ha kataposan, an ngatanan nga mga nasud pipiriton ha pagkilala han pagkasoberano ha uniberso ni Jehova. An tagna matutuman: “Hi Jehova maaamo an Hadi ha bug-os nga tuna.” (Sakarias 14:9) Katapos hito, hi Satanas ngan an iya mga demonyo gagapuson samtang nagtitikang an Usa ka Yukot ka Tuig nga Pagmando ni Kristo nga mayada damu nga mga bendisyon nga igin-andam para ha katawohan.—Pahayag 20:1, 2; 21:3, 4.
An Tunan-on nga Pagkabanhaw
13 An tagna ni Sakarias nagpapadayon ha kapitulo 14, bersikulo 16: “Mahananabo, nga an tagsatagsa nga mahabilin han ngatanan nga nasud nga nakada patok ha Jerusalem masagka ha tuigtuig ha pagsingba ha Hadi, hi Jehova han mga kasundalohan, ngan ha pagsaurog han piyesta han mga tabernakulo.” Sumala ha Biblia, an ngatanan nga katawohan nga buhi yana nga adlaw nga nagpapadayon nga buhi ha kataposan hinin maraot nga sistema ngan huhukman nga mga kaaway han totoo nga pagsingba mag-aantos hin “sirot, nga amo an pagkabungkag nga waray kataposan.” (2 Tesalonika 1:7-9; kitaa liwat an Mateo 25:31-33, 46.) Diri hira magkakaada pagkabanhaw. Bangin, hiton nga panahon, an mga “nahibibilin” nag-uupod han mga membro han mga nasud nga nagkamatay antes han ultimo nga girra han Dios ngan ha ira nga mayada basado-ha-Biblia nga paglaom ha pagkabanhaw. “Maabot an oras,” nagsaad hi Jesus, “nga an ngatanan, nga aadto ha mga lubnganan, makakakabati han iya tingog ngan an mga maopay an buhat manggogowa ha pagkabanhaw hin kinabuhi; kondi an mga maraot an buhat mababanhaw ha paghukom hin sirot.”—Juan 5:28, 29.
14 Ini ngatanan nga mga binanhaw kinahanglan magbuhat hin usa ka butang basi an ira pagkabanhaw magin ha kinabuhi ngan diri ha maraot nga paghukom. Kinahanglan sumulod hira ha tunan-on nga mga bungsaran han templo ni Jehova ngan yumukbo ha dedikasyon ha Dios pinaagi kan Jesu-Kristo. Bisan hin-o nga binanhaw nga nagdudumiri ha pagbuhat hini mag-aantos hin pariho nga hampak nga nahitatabo ha mga nasud yana nga adlaw. (Sakarias 14:18) Hin-o an maaram kon pira kadamu nga mga binanhaw an malipayon nga maupod ha daku nga kadam-an ha pagsaurog han antitipiko nga Piyesta han mga Payag? Sigurado, damu gud, ngan an daku espirituwal nga templo ni Jehova magigin mahimayaon pa gud sugad nga resulta!
An Antitipiko nga Piyesta han mga Payag
15 Kada tuig, ginkinahanglan an kadaan nga Israel nga isaurog an Piyesta han mga Payag. Ginhihimo ito ha usa ka semana ngan natatapos ha pagtirok han ira mga inani. Makalilipay ito nga panahon han pagpasalamat. Kay ha usa ka semana, kinahanglan mag-ukoy hira ha temporaryo nga payag nga ginbubungan hin mga dahon han mga kahoy, labi na han mga sanga han palma. Ini nga piyesta nagpahinumdom ha Israel kon paonan-o ginluwas han Dios an ira mga amay tikang ha Ehipto ngan kon paonan-o ginmangnoan niya hira samtang nag-uukoy hira ha mga payag han nagburubalhin hira ha 40 ka tuig ha kamingawan tubtob nga inabot hira ha Tuna nga Iginsaad. (Lebitiko 23:39-43) Durante han piyesta, 70 nga mga baka an iginhahalad ha igbaw han halaran han templo. Matin-aw, ini nga bahin han piyesta usa ka matagnaon nga ladawan han hingpit ngan bug-os nagluluwas-han-kinabuhii nga buruhaton nga ginbuhat ni Jesu-Kristo. An mga kapulsanan han iya halad lukat ha kataposan maagas ha diri-maihap nga mga tulin han 70 nga pamilya han katawohan nga nagtikang kan Noe.—Genesis 10:1-29; Numeros 29:12-34; Mateo 20:28.
16 Salit an kadaan nga Piyesta han mga Payag nagtudlok ha makalilipay nga pagtirok han nalukat nga magpakasasala ngadto ha daku espirituwal nga templo ni Jehova. An katumanan hini nga piyesta nagtikang ha Pentekostes han 33 K.P. pinaagi han tinikangan han makalilipay nga pagtirok han espirituwal nga mga Israelita ha Kristiano nga kongregasyon. (Buhat 2:41, 46, 47) Inapresyar hini nga mga dinihogan nga hira “lumalabay nga mga umurukoy” ha kalibotan ni Satanas tungod kay an ira “pagkatuminungnong aadto ha langit.” (1 Pedro 2:11; Filipos 3:20) An makalilipay nga piyesta temporaryo nga hinmunong tungod han apostasya nga nagresulta ha katukod han Kakristianohan. (2 Tesalonika 2:1-3) Kondi, iginpadayon an piyesta han 1919 pinaagi han makalilipay nga pagtirok han nahibibilin nga mga membro han 144,000 espirituwal nga mga Israelita, nga ginsundan han pagtirok han internasyonal daku nga kadam-an han Pahayag 7:9.
17 An daku nga kadam-an iginladawan sugad nga mayada mga sanga han palma ha ira mga kamot, nga nagpapakita nga hira liwat malipayon nga mga nagsasaurog han antitipiko nga Piyesta han mga Payag. Sugad nga dedikado nga mga Kristiano, malipayon nga nakikiambit hira ha buruhaton nga pagtirok hin damu pa nga mga magsiringba ha templo ni Jehova. Dugang pa, sugad nga magpakasasala, inaapresyar nira nga waray hira permanente nga mga katungod ha pag-ukoy ha tuna. Hira, upod han tidaraon nga mga binanhaw, kinahanglan magbuhat hin pagtoo ha halad lukat ni Kristo tubtob nga nadangat nira an tawhanon nga pagkahingpit ha kataposan han Usa ka Yukot ka Tuig nga Pagmando ni Kristo.—Pahayag 20:5.
18 Niyan, an mga magsiringba han Dios ha tuna matindog ha atubangan niya ha tawhanon nga pagkahingpit nga diri na magkikinahanglan han langitnon nga pagkasaserdote. Maabot na an panahon nga kan Jesu-Kristo “itutubyan an ginhadian ha iya Dios ngan Amay.” (1 Korinto 15:24) Bubuhian hi Satanas “hin haliputay nga oras” basi sarihan an nahingpit nga katawohan. Bisan hin-o nga diri-matinumanon bubungkagon ha kadayonan, upod ni Satanas ngan han iya mga demonyo. Adton nagpapabilin nga matinumanon tatagan han kinabuhi nga waray kataposan. Magigin permanente hira nga mga umurukoy ha Paraiso nga tuna. Salit an antitipiko nga Piyesta han mga Payag maabot ha mahimayaon, malampuson nga kataposan. An totoo nga pagsingba magdadaog ha waray kataposan nga himaya ni Jehova ngan dayon nga kalipayan han katawohan.—Pahayag 20:3, 7-10, 14, 15.
war_Latn zul_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn unk unk unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn nob_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn kea_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn ita_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn grn_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn ayr_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn lus_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn slk_Latn war_Latn war_Latn war_Latn ceb_Latn ceb_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn